|  |  |
| --- | --- |
| **Tárgy:** | 2025. szeptember 29-i Közgyűlés nyilvános jegyzőkönyve |
| **Helyszín:** | Városháza, Nagyterem |
| **Időpont:** | 2025. szeptember 29. 09.00 -  |
| **Jegyzőkönyv-****vezető:** | Vasas Melinda |
| **Jelenléti ív** | **Név** | **Aláírás** | **Megjegyzés** |
|   | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos(jegyző) |  |  |
|  | Babicsné Dr. Tőke Erzsébet(aljegyző) |  |  |
|  | Dr. Csuzda Gábor(Ogy.képv.) |  |  |
|  | Majthényi LászlóVármegyei Kgy. elnöke |  |  |
|  | Marton FerencVármegyei Kgy. alelnöke |  |  |
|  | Dr. Kondora Bálint Vármegyei Kgy. alelnöke |  |  |
|  | Dr. Melega MiklósVármegyei Kgy. alelnöke |  |  |
|  | Vámos Zoltán(Főispán) |  |  |
|  | Dr. Orbán IstvánKormányhivatal-főigazgató |  |  |
|  | Dr. Telek MiklósKormányhivatal-igazgató |  |  |
|  | Dr. Kovács Györgyi(Kormányhivatal Járáshiv.vez.) |  |  |
|  | Dr. Balázsy PéterVármegyei jegyző |  |  |
|  | Dr. Pilisi Gábor(r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella(r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Király-Fülöp Ágnes |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Dóra dr. |  |  |
|  | Kovács Előd dr. |  |  |
|  | Lajos Tibor |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária  |  |  |
| **Cégvezetők, Intézményvezetők, Meghívottak** |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gábor Máté |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Keringer Zsolt |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Popa Gergely |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Gáspárné Farkas Ágota |  | 2. napirend meghívottja |
|  | Kopcsándi József |  | 6. napirend meghívottja |
|  | Balogh Tibor |  | 6. napirend meghívottja |
|  | Kronekker Veronika |  | 6. napirend meghívottja |
|  | Versengi Valentin |  | 6. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|   |  |  |  |
| **SAJTÓ** |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 18 fő képviselő jelenlétében 9 óra 14 perckor megkezdte munkáját.*

**Dr. Nemény András polgármester:** Szép jó napot kívánok mindenkinek! Tisztelt képviselők, foglalják el a helyüket, és aki még nem tette meg, a jelenléti gombot is nyomja be! Szuhai Viktor tanácsnok urat kérem, hogy nyomja be a jelenléti gombot! Megállapítom, hogy a Közgyűlésünk határozatképes. A mai Közgyűlés ülését ezennel megnyitom. Mielőtt még a napirendi pontokra rátérnék, mondanék egy-két rövid gondolatot. Ráadásul a napirendi pontok tárgyalása előtt lesz egy bevezető rész. Meg fogom adni a szót Gyöngyössy Péter elnök úrnak öt perces időkeretben, aki a felsőcsatári üdülő ügyében kér napirend előtti hozzászólási lehetőséget, és ha jól tudom, aláírásokat szeretne átadni, amit engedélyeztem. Mindjárt meg is mondom, hogy pontosan mikor kezdheti, de addig is annyit mondanék még - ami nem tartozik szorosan a két közgyűlés közötti beszámolóhoz, azaz az első napirendi ponthoz -, szezonnyitó ülésen vagyunk. A nyáron nagyon sok minden történt, de nem fogom ezeket mind feleleveníteni. Annyit tennék viszont, hogy a közelmúltnak volt egy szomorú történése. Most nem tragikus, mint ahogy sokszor szoktuk ennyi idő után is, hogy valakinek a halála miatt kell egyperces néma vigyázzállást tartanunk. De ezenkívül is vannak néha szomorú és nehéz események. Ez pedig színészünk, Horváth Ákos nevéhez fűződik, aki hősiesen megpróbált megakadályozni egy bolti lopást, ami aztán rablótámadás lett, és ő ennek a sértettje lett. Ezúton jobbulást kívánunk neki mindannyiunk nevében. A magam részéről szeretném felterjeszteni a Hétköznapi Hősök díjra. Ez a díj miről szól, ha nem másról, minthogy valaki önzetlenül, még akár a saját testi épségét is - mint látjuk - kockáztatva kel segítségére más embertársainak. Jelesül abban a bizonyos boltban dolgozóknak, akik szintén konfrontációba keveredtek a tolvajokkal. Azt gondolom, hogy érdemes egy városi Közgyűlésen is felhozni, megemlíteni és megköszönni Horváth Ákosnak. Mindenképpen javasolni fogom erre a díjra. Erről a szombathelyiek döntenek, de azt hiszem nagyon sokan szereztek erről tudomást. Biztos vagyok benne, hogy sokan gondolják még így rajtam kívül, ő biztos érdemes erre a díjra. Ezenkívül most csak pozitív dolgokat említenék a nyár tekintetében, olyanokat, amit szerintem szintén érdemes a Közgyűlés nyilvánossága elé hozni, ezek sporteredmények, leginkább az Atlétika Világbajnokságon. Halász Bencének a bronzérmét mindenképpen érdemes itt is megemlíteni, mint ahogy az egész csapatnak, a Dobó SE-nek és a HVSE sportolóinak. Szabados Ármin, aki a HVSE sportolója, 8. lett. Rába Dániel szintén a Dobó SE sportolója, döntős 11. és Németh Zsanett újoncként 27. lett. Szívből gratulálok nekik. Gratulálok a Kötélugró Világbajnokságon induló és ott remek eredményt elérő Nagy Lottinak, aki 3. lett a kötélugrók közül a világon, ami szerintem egy óriási teljesítmény. Csapatban pedig aranyérmet szereztek. Még szeretnék Kiss Norbert kamionversenyzőnek is gratulálni, aki most már hetedszer lett Európa bajnok, ami egyedülálló teljesítmény. Van okunk büszkének lenni a szombathelyiekre, mind a sport tekintetében, mind az egyéb módon való helytállás tekintetében. Horváth Ákosra gondolok, aki egyébként a színházunknak alapító tagja is. Egy kiváló színész és egyébként, mint eddig is tudtuk, de most már mindenki tudja, egy kiváló ember is. Ezek után adnám meg a szót Gyöngyössy úrnak. Parancsoljon. Öné a lehetőség. Ott a mikrofon. Öt perce van.

**Gyöngyössy Péter, a Kerekerdő Alapítvány kuratóriumának elnöke:** Köszönöm a szót. Tisztelt Polgármester Úr! Tisztelt Közgyűlés! A Kerekerdő Alapítvány elnökeként azért érkeztem, hogy átadjam a felsőcsatári tábor megmentésére gyűjtött 3300 darab aláírást. Köszönöm a lehetőséget. Negyedik éve ért véget úgy a nyár, hogy nem töltötte meg gyermekzsivaj a felsőcsatári gyermektábort. Négy év alatt 64 tábor és erdei iskola nem valósult meg. Ez alatt az idő alatt mintegy 3200 gyermek és fiatal táborozhatott volna, de nem táborozott. Lássuk a tényeket. A felsőcsatári tábor az 50-es évek végétől kezdve a térség oktatási intézményének és civil közösségének legkedveltebb természetközeli táborhelye volt. Közel harminc éven keresztül a Kerekerdő Alapítvány környezeti nevelési és természetvédelmi tevékenységének a legfontosabb bázisa lett. A két világháború között épült közel százéves épület 2007 óta Szombathely város tulajdona. A tábort üzemeltető AGORA 2022-ben műszaki okokra hivatkozva bezárta a tábort. Azt reméltük, hogy kijavítják a hibákat és újra nyitnak, de semmi nem történt az állagmegóvás és a felújítás érdekében, ezért a Kerekerdő Alapítvány 2023 második felében kampányt indított a gyermektábor megmentésére. A lényege az volt, hogy az illetékes döntéshozók megtegyék a szükséges lépéseket a felsőcsatári tábor felújítására, hogy minél előbb újra tudjon fogadni táborozókat, erdei iskolai és más csoportokat. A kampány fontos eleme volt az aláírásgyűjtés. A petíció 2023 júliusától indult, ekkortól gyűltek az aláírások, egészen 2025 június elsejéig. Papíralapon 1717 fő, online 1583 fő írta alá a petíciót, megadva a nevét és lakcímét, elérhetőségét. Összesen 3300 aláírás gyűlt össze. A tapasztalatok alapján tízszer ennyi is lehetett volna, ha tízszer ennyi ideig vagy tízszer ennyien gyűjtjük. Az aláíróíveket egy 263 oldalas kötetbe rendeztük, ez egy kis lexikonszerű kötet. A petícióval, illetve az aláírások átadásával szeretnénk elérni, hogy a felsőcsatári tábor legalább középtávon felkerüljön arra a versenypályára, ahol a különböző célok, szempontok és érdekek versenyeznek a szűkös forrásokért. Szívesen részt vennénk egy olyan programalkotó folyamatban, ami a felsőcsatári tábor hosszútávú fejlesztését célozza. Rövid távon viszont azt kérjük, hogy tegyenek mindent az állagmegóvás érdekében, és mielőbb nyissák meg. Ez sokkal reálisabb elképzelés, mint azt sokan hiszik. Minden ellentétes véleménnyel szemben állítom, hogy a tábor most is működőképes. Akár most is ugyanúgy tudna fogadni táborozókat, ahogy 2021-ben, 2000-ben vagy 1990-ben. Persze ráférne egy alapos karbantartás és szükségesek lennének korlátozások, de ha lehetne, mi jönnénk. Mellesleg a mai napig nem került elő olyan számomra mértékadó műszaki szakvélemény, ami hitelt érdemlően bizonyítja, hogy a szükséges karbantartások után sem lehet ott táborozni. A probléma tehát nem ez, hogy honnan lesz százmillió forint a felújításra, hanem az, hogy zárva van, pedig működhetne is. Fontos megérteni, hogy mikor mi a táborokat és a táborozást emlegetjük, alapvetően nem pénzről, az épületekről, a falakról, a gerendákról, a vízvezetékcsövekről és tetőcserepekről beszélünk, hanem a gyermekeinkről, unokáinkról, a jelen és a jövő ifjúságáról. Ismerni fogják-e azt a helyet, azt a környezetet, ahol élnek, a szülőföldjüket. Képesek lesznek-e közösségben létezni. Kíváncsiak lesznek-e az őket körülvevő világra. Tisztelni fogják-e az élet minden formáját, az emberi kultúrát. Tudják-e szeretni társaikat. Tudnak-e majd barátságokat kötni. Fog-e jelenteni számukra valamit az a szó, hogy haza. Mert a táborozás nemcsak időtöltés, nemcsak egy lehetőség, ahol jobb híján a gyerek a nyári szünetet eltölthetik. Egy jól szervezett természetközeli tábor nagyban hozzájárulhat a gyermek egészséges testi, lelki, szellemi fejlődéséhez. A tábor, az erdei iskola az a forma, ahol az iskolában a tantermi körülmények között a tankönyvekből megtanult ismeretek a helyükre kerülnek. Ami az énekórán unalmas, az egy tábortűz mellett boldog együttlét. Itt az élővilág nemcsak egy bemagolandó fajlista, hanem virágillat, madárdal és erdőzümmögés. A felszíni formák és kőzetek nemcsak egy földrajzi lecke, hanem ez megtestesülhet egy szép kilátásban, egy leküzdendő erdei meredek ösvényben, egy megsimogatható szikla formájában. A fizika törvényei is barátságossá válnak, ha a harmatos fű, eső utáni szivárvány vagy hullócsillag formájában kerülnek elénk. Amikor a fél tábor dől a röhögéstől egy jól előadott viccen vagy sztorin, akkor kiderül, hogy talán volt értelme fejleszteni a szövegértést, a szövegmondást és az irodalomórákra megtanulni a feladatot, verseket és szövegeket. Mert a tábor olyan, mint maga az élet. Egy tábor vagy erdei iskola komplex tapasztalati tudást nyújt az átélt élmények révén. A képességek fejlesztése, az ismeretek bővítése mellett sokat formálódik a gyermekek világhoz való viszonyulása. Az oktatáspolitika már régen ráébredt arra, hogy ezt a műfajt nem szabad elhagyni. Fel kell karolni, támogatni, fejleszteni kell. Sőt volt egy kegyelmi időszak 2003 és 2008 között, leginkább baloldali kormányok alatt, amikor az erdei iskolázás kormányprogram volt. Jelentős állami támogatás jutott az erdei iskolázó diákokra, szolgáltatókra és az infrastruktúrára is. A táborhelyek sorában a felsőcsatári tábornak több, nagyon kedvező jellemzője van. Szombathelyről akár negyedóra autóúttal elérhető. A környék nagy népességszámával stabil bázist biztosít a tábor kihasználtságára. A szőlőhegyen lakóterületektől távol, teljesen természeti környezetben, erdők, rétek karjában helyezkedik el. Az oda vezető út zsákutca, tehát nincs átmenő forgalom. Nincs szomszéd. 10 perc sétával be lehet érni a faluba. A táj pedig rendkívül változatos, nagyon kis területen belül is, hiszen itt van a Pinka-szurdok, a kis helyi csermely a tábor alatt. A sziklafalak, a középhegyi erdők és szőlőhegyeik, a mozaikos táj is jellemző. Szombathelynek meg kellene becsülnie, hogy egy ilyen helyen birtoka van és van egy százéves, zöldpalából rakott épülete. Köszönöm szépen a figyelmet. Átadnám ezt a kötetet.

*A kötet átadásra kerül.*

**Dr. Nemény András polgármester:** Tisztelt Gyöngyössy Úr! Tisztelt Közgyűlés! Reagálnék, aztán később megadom a szót, aki még hozzá akar szólni. Látom, hogy van, de ezt megtehetem talán polgármesterként. Ez még nem a napirend.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Tudom. Én csak a napirendhez.

**Dr. Nemény András polgármester:** Rendben, észben tartom. Több éve már beszélünk erről a témáról és Gyöngyössy úr állhatatos munkájával valamennyi képviselőt megkereste. Úgy tudom, az Erdészetet is, és úgy tudom, a felsőcsatári polgármestert is megkereste. Nem tudom, hogy ők is kaptak-e egyébként aláírásokat, vagy csak minket tisztelt meg ezzel, de a probléma valóban olyan, amit szeretnénk mi magunk is megoldani. Egyrészt a gyerekek táboroztatását fontosnak tartjuk olyannyira, hogy saját magunk most már harmadik éve üzemeltetjük a fonyódi üdülőtábort. Ebben az évben három iskola diákjai voltak ott, a Zrínyi, a Dési és a Gothard Iskola. Korábban ez nem a közönségnek megnyitott tábor volt, és úgy alakítottuk át és olyan helyzetbe hoztuk, hogy innentől kezdve minden évben tudnak ott diákok táborozni, ami nagy megelégüléssel történik. Szombathelyen van lehetőség a szombathelyi diákoknak a Balaton partján táborozni. Ami ugye azért is fontos, mert korábban évtizedekkel ezelőtt a balatonberényi üdülőben mindenkinek volt lehetősége, ám azt az állam elvitte, és most már magánbefektetőknek adta át minden ígéretüknek ellenére. Tehát ott egy komoly veszteség érte nem csak Szombathelyt egyébként, hanem Vas megyét is. Olyan üdülőről beszélünk, amit amúgy a vas megyeiek, a szombathelyiek építettek. Azt gondoltuk, hogy fontos, hogy a Balatonon tudjanak üdülni. Volt egy meglévő infrastruktúránk, ami műszakilag alkalmas, és ezért ezt a lehetőséget biztosítottuk és biztosítjuk azóta is. Persze, a felsőcsatári üdülőtábor is fontos a számunkra, számomra annyira, hogy magánszemélyként is támogattam 2024. márciusában 100 ezer forinttal azokat az elképzeléseket, amik arról szóltak, hogy lesz egy nagyobb gyűjtés is, a szombathelyiek gyűjtenek. Nem tudom, hogy hogyan áll ez a gyűjtés, de szerintem nem érte el azt a célt, amit szeretett volna Gyöngyössy úr. Ugyanakkor az önkormányzat költségvetésének a lehetőségei minden évben végesek. Ebben az évben 4,5 milliárd forintot kellett megoldanunk. Akkora költségvetési tételt kellett a város működésében megoldanunk, amiből 3,5 milliárd forint konkrétan a működésünkből való kivételt jelentette, ami nemcsak az önkormányzatot, hanem a cégek működését is érintette. A gyakorlatban azt jelenti, hogy a szolgáltatásainkat sem tudjuk teljesen olyan színvonalon elvégezni, mint ahogy szeretnénk. Bizony, ez a jövőben sem néz ki nagyon másképp. Ennek a fő oka az a szolidaritási hozzájárulás, ami valójában egy adó, ami a mi iparűzési adónkból elvont nagyon komoly összeg, ami nemcsak Szombathelyt, hanem valamennyi megyei jogú várost sújtja, és amivel szemben valamennyi megyei jogú város egységesen lép fel. Olyan javaslatot tettünk le az asztalra, hogy innentől kezdve az iparűzési adónak a 15 %-a legyen csak ez a szolidaritási hozzájárulás, és az is maradjon a térségben, pont ilyen célokra, mint például a felsőcsatári tábor. Ha már a szombathelyi adóból kell fizetnünk szolidaritási adót, akkor az olyan célra menjen, ami fontos valamennyiünk számára, és amit a térségben élők tudnak használni és egyébként akár a szombathelyiek is. Szerintem pont ilyenről szólna a szolidaritási hozzájárulás, hiszen Felsőcsatár település önmagában nyilván nem képes egy ilyen üdülőt megváltoztatni, megjavítani és fenntartani. Ugyan vitattam a műszaki állapotát, de ez egy ténykérdés. Műszaki szakvélemény van arról, hogy jelen pillanatban nem alkalmas táboroztatásra. Nomád táborra alkalmas, ha valaki odamegy és sátrazni szeretne, akkor ennek megvan a lehetősége, mint egyébként volt is ezen a nyáron. Persze nem ezt szeretnénk, mi is egy valódi átalakítást szeretnénk elérni, azonban ennek az összege, hogy ha százmilliós nagyságrend, de legyen mondjuk csak 60 millió, jelen pillanatban nem áll rendelkezésére a szombathelyi költségvetésnek. A szombathelyi TOP-ba nem tudtuk betenni, mert nem Szombathely területén van az ingatlan. A Vas Vármegyei TOP-ba pedig nem tették be. Nem erre gondoltak, amikor turisztikai fejlesztésről beszéltek a megyei emberek, akik ezt a TOP Pluszt összeállították. Ami azért is érdekes, mert valójában pont Melega Miklós képviselőként szintén a tábor ügye mellé állt, de a megyében most ő az elnök. Nem látom azt, hogy ő javasolta volna, hogy kerüljön be a TOP Pluszba, pedig abban a TOP Pluszban ez nem olyan nagy tétel, hiszen itt a megyei jogú város körülbelül egyharmadát kapja a TOP Plusz összegének, ami uniós forrás, kétharmadát pedig a megyében költik el. Ebbe belekerülhetett volna turisztikai szempontból, akár egy olyan megállapodásba, hogy mennyit használják a szombathelyiek, mennyit használják a Szombathelyen kívül élők. Azt szeretném, hogy ha ez a jövőben megoldódna, elkötelezett vagyok is benne. Erre egy esélyt látok, az a Versenyképes Járások Programnak a folytatása, ami szintén a mi pénzünket jelenti a gyakorlatban. Hiszen itt Szombathely iparűzésiadó többletét veszik el, ami nőtt. Ez egyébként egy komoly és fájdalmas veszteség számunkra, ugyanakkor bekerül egy kalapba, itt lehet pályázni és akár Felsőcsatár és Szombathely közösen beadhat erre egy pályázatot. Ha Felsőcsatár számára és a környező települések számára ez fontos, akkor ezt meg tudjuk tenni, akár a következő körből. Ha most lesz még újra felnyitott kör, akkor egy olyan javaslatot tudok tenni, hogy a terveztetésnek a költségét - ami azért önmagában egy 7 millió forintos összeg körülbelül - beletesszük a Versenyképes Járások Programnak a második szakaszába. Ha folytatódik ez a program, akkor természetesen beletehetjük a kivitelezés költségeit. Erre van közösen lehetőségünk. Abban az esetben, hogy ha a kormány változtat a mostani elképzelésén, és az önkormányzati miniszternek, Navracsics Tibornak a javaslatait - amit mi mondtunk neki megyei jogú város polgármesterei, mind a 25-en egységesen, hogy alakuljon át a szolidaritási hozzájárulás – elfogadják, akkor több milliárd forint fog Szombathelyen maradni, ebből pedig már bátran vállalkozhatunk ilyen kérdésekre is. Jelen pillanatban a mi gondolkodásunkat, a városvezetést a működés fenntartása az, ami leginkább leköt. Ilyen inflációs környezetben, hogyan tudjuk tartani a bérek színvonalát, mert joggal várják el tőlünk, az önkormányzattól, a cégektől, hogy a dolgozók bére hogyan próbálja követni az inflációt. Hogyan fogjuk kifizetni a közétkeztetésnek a megemelkedett költségét. Hogy a tömegközlekedés miért olyan feladat, ami nekünk kötelező, de nem járul hozzá a kormány, amin szintén változtatni szeretnénk közösen, ami 1,6 milliárd forintba kerül. Hogyan tudunk annak megfelelni, hogy ezt megtegyük úgy, hogy egyébként a lakossági elvárásoknak is megfeleljünk, hogy a megfelelő helyekre eljusson a közösségi közlekedés. Amikor fejlesztésről beszélünk, akkor elsősorban a szombathelyiek elvárása az, hogy az utakat, járdákat és a játszótereket fejlesszük. Ha aláírásokat gyűjtöttünk volna, és felsoroljuk a legfontosabb tételeket és beraknánk az üdülőt is, akkor higgye el nekem, hogy az első helyen 10 ezer aláírással is az utak lennének, meg a járdák és akkor sorolhatnánk. Pontosan tudjuk, ismerjük a szombathelyiek gondolkodását, a prioritási sorrendet. Mindenben szeretnénk tenni, nem szeretnénk feladni a korábbi értékeinket. Szeretnénk bővíteni is. Erről szólt az én gesztusom is, hogy a fizetésemből adtam 100 ezer forintot. Ha sokan tették volna ezt, akkor valószínűleg nem is kellene erről beszélnünk. Ha valamennyi aláíró ezt megtette volna, akkor valószínűleg megint más lenne a helyzet, de még az emberek sem tehetik meg, hogy beletesznek saját fizetésükből sok pénzt, ezért marad az a lehetőség, hogy próbálunk pályázni, és próbálunk más utakat találni. Ez az út nálam a Versenyképes Járások Program, ezt tudom felajánlani. Megnyílik a második kör, javaslatot fogok tenni, hogy a terveztetés 7 milliós költsége belekerüljön. Ha ennél többet lehet a falvakkal elérni és támogatnák - nem olyan egyszerű ez az egyeztetés, ezt csak most mondom, - akkor többet is bele fogunk tudni tenni. Szeretném, hogyha a ciklus végére olyan környezet lenne, hogy meg tudnánk ezt valósítani. Ha lehet, akkor még előbb is. Ezt tudom válaszolni Önnek. Egyben köszönöm azt az állhatatos munkát, amit végez ezért, mert nagyon fontos az ilyen típusú kezdeményezés. Ezek nélkül egyébként sokszor nem mozdulnának meg a dolgok. Hálás vagyok, hogy a város nevében vehetem át ezt a több mint 3000 aláírást. Tudom, milyen munka van mögötte, és hiszem, hogy meg is lesz az eredménye. Köszönöm szépen, hogy eljött. Most a hozzászólások napirendhez vannak, ha jól értem, amit még meg sem nyitottam. Ilyenkor van hozzászólási lehetőség? Csak jogilag kérdezem.

**Mikrofon nélkül Dr. Károlyi Ákos jegyző:** Csak a napirendhez.

**Dr. Nemény András polgármester:** Csak a napirendhez van. Majd ott el tudja mondani Danka Lajos, ha akarja. Akkor ebben a pontban a napirendi pontok feletti vitát fogom megnyitni, de előbb teszek egy javaslatot. Első napirendi pontként vegyük fel a nyilvános ülésre a „Javaslat a Haladás 1919 Labdarugó Kft.-vel kapcsolatos döntések meghozatala” című sürgősségi napirendet. Tehát ez lesz az első napirendi pont a nyilvános ülésen a javaslatom szerint. Ezenkívül nekem más napirendi pont javaslatom nincs. Megkérdezem, hogy van-e valakinek erre vonatkozóan napirendi pont javaslata. Megadom a szót Czeglédy Csabának.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Köszönöm szépen. Tisztelt Polgármester Úr! Tisztelt Közgyűlés! Akkor jól értettem, hogy nyilvános ülés?

**Dr. Nemény András polgármester:** Jól.

**Dr. Czeglédy Csaba, a Szociális és Lakás Bizottság elnöke:** Szuper, akkor okafogyottá vált a napirend módosítóm. Egyetértek, hogy ez a törvényes rend, akkor csak egy-két mondatot polgármester úr, hogyha engedne, reagálnék a felsőcsatári gyermeküdülőre. A jegyző úr azt mondta, hogy a napirendi pontok kapcsán lehet.

**Mikrofon nélkül Dr. Nemény András polgármester:** Igen, csak két közgyűlés közöttinél, mert az valójában nem napirendi pont.

**Dr. Czeglédy Csaba, a Szociális és Lakás Bizottság elnöke:** Rendben, akkor két közgyűlés közöttibe fogok. Megtartom a rendet.

**Mikrofon nélkül Dr. Nemény András polgármester:** Danka Lajos szintén? Napirendi pontokról kell beszélnünk, cserélnünk, aztán a későbbiekben akár több napirendhez is - úgy érzem, hogy vannak olyan fifikás képviselők, hogy bármilyen témát össze tudnak kötni a felsőcsatári üdülőtáborral - a lehetőséget meg is fogom erre adni. De most, hogy nincs több napirendi javaslat, így a módosításomat teszem fel először szavazásra. Szavazzunk most.

Köszönöm, megállapítom, hogy a testület 18 egyhangú igen szavazattal elfogadta a javaslatot. A testület a következő határozatot hozta:

**222/2025. (IX. 29.) Kgy. sz. határozat**

A Közgyűlés úgy határozott, hogy a „*Javaslat a Haladás 1919 Labdarúgó Kft.-vel kapcsolatos döntések meghozatalára*” című sürgősségi indítványt napirendre veszi, és a nyilvános ülés első napirendi pontjaként tárgyalja.

**Felelős:** Dr. Nemény András polgármester

**Határidő**: azonnal

**Dr. Nemény András polgármester:** Most pedig a módosítással együtt a kiküldött napirendi pontot egyben teszem fel szavazásra. Szavazzunk most.

Köszönöm, megállapítom, hogy a testület 14 igen, 0 nem, 4 tartózkodással elfogadta a napirendi pontokat. A testület a következő határozatot hozta:

**223/2025. (IX. 29.) Kgy. sz. határozat**

A Közgyűlés a 2025. szeptember 29-i ülés napirendjét az alábbiak szerint fogadta el:

**I.**

**NYILVÁNOS ÜLÉS**

**1./ Javaslat a Haladás 1919 Labdarúgó Kft.-vel kapcsolatos döntések meghozatalára**

**Előadó:** Dr. Nemény András polgármester

 **Meghívottak:** Keringer Zsolt, a Haladás 1919 Labdarúgó Kft. ügyvezető igazgatója

Martin Dellenbach, a Delli Sport Invest AG igazgatóságának elnöke

Schäfer Péter

**2./ Beszámoló az előző Közgyűlés óta eltelt időszak fontosabb eseményeiről és a polgármester
átruházott hatáskörben hozott döntéseiről**

 **Előadó:** Dr. Nemény András polgármester

**3./ Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet III. számú módosításának megalkotására és a kapcsolódó döntés meghozatalára**

**Előadók:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 **Meghívott:** Gáspárné Farkas Ágota könyvvizsgáló

**4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

 **Előadók:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Horváth Soma alpolgármester

 **Meghívottak:** Krenner Róbert, a VASIVÍZ ZRt. vezérigazgatója

Kovács Cecília, a SZOVA NZrt. vezérigazgatója, a Szombathelyi Sportközpont és Sportiskola Kft. és a SZOVA Szállodaüzemeltető Kft. ügyvezető igazgatója

 Molnár Miklós, a Szombathelyi Távhőszolgáltató Kft. ügyvezető igazgatója

 Németh Klára, a FÉHE Nonprofit Kft. ügyvezető igazgatója

 Horváth Zoltán, az AGORA Savaria Kulturális és Médiaközpont NKft. ügyvezető igazgatója

 Szabó Erika, a Vas Megyei Temetkezési Kft. ügyvezető igazgatója

 Izer Gábor, a SZOMPARK Kft. ügyvezető igazgatója

 Grünwald Stefánia, a Savaria Turizmus NKft. ügyvezető igazgatója

Dr. Kovácsné Takács Klaudia, a Savaria Városfejlesztési NKft. ügyvezető igazgatója

Szabó Tibor, a Weöres Sándor Színház Nonprofit Kft. ügyvezető igazgatója

**5./ Javaslat a Szombathelyi Parkfenntartási Kft.-vel kapcsolatos döntések meghozatalára**

**Előadók:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

**Meghívott:** Izer Gábor, a SZOMPARK Kft. ügyvezető igazgatója

**6./** **Javaslat ingatlanokkal kapcsolatos döntések meghozatalára**

 **Előadók:** Dr. Nemény András polgármester

 Dr. Horváth Attila alpolgármester

**7./ Javaslat az önkormányzat által alapított alapítványokkal kapcsolatos döntések meghozatalára**

 **Előadó:**  Dr. Nemény András polgármester

**Meghívottak:** Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke

Cseri József, a Savaria Történelmi Karnevál Közhasznú Közalapítvány FEB elnöke

Kopcsándi József, a Szombathelyért Közalapítvány Kuratóriumának elnöke

Balogh Tibor, a Szombathelyért Közalapítvány FEB elnöke

Kronekker Veronika, a Kutyamenhely Alapítvány Kuratóriumának elnöke

Versegi Valentin, a Kutyamenhely Alapítvány FEB elnöke

Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

**8./ Javaslat költségvetési intézmények vezetői álláshelyére kiírandó pályázati kiírás elfogadására**

**Előadók:** Dr. Nemény András polgármester

 Dr. László Győző alpolgármester

**9./ Javaslat költségvetési intézmények alapítói okiratának módosítására**

**Előadók:** Dr. Nemény András polgármester

 Dr. László Győző alpolgármester

 **Meghívottak:** Kulcsár Lászlóné, a Pálos Károly Szociális Szolgáltató Központ és Gyermekjóléti
 Szolgálat intézményvezetője

 Sebestyén Bianka, a Szombathelyi Egyesített Bölcsődei Intézmény
 intézményvezetője

**10./** **Javaslat a Városháza műszaki állapotával kapcsolatos végleges döntések meghozatalára**
 **(Az előterjesztés később kerül kiküldésre.)**

 **Előadók:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

**11./ Javaslat településrendezési terv módosítása érdekében szükséges döntések meghozatalára**

 **Előadók**: Dr. Nemény András polgármester

 Dr. Horváth Attila alpolgármester

**12./ Javaslat a lakáshoz jutás, a lakbérek és a lakbértámogatás, az önkormányzat által a
 lakásvásárláshoz és építéshez nyújtott támogatások szabályai megállapításáról szóló
 36/2010. (XII.1.) önkormányzati rendelet módosítására**

 **Előadók**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

**13./ Javaslat pályázatokkal kapcsolatos döntések meghozatalára**

**Előadók:** Dr. Nemény András polgármester

**Meghívott:** Csató Kata, a Mesebolt Bábszínház igazgatója

**14./ Tájékoztató a lejárt határidejű közgyűlési határozatok végrehajtásáról**

 **Előadó:** Dr. Károlyi Ákos jegyző

**15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

 **Előadó:** Dr. Károlyi Ákos jegyző

**Ii.**

**ZÁRT ÜLÉS**

**16./ Javaslat önkormányzati kitüntetések adományozására**

 **Előadók:** Dr. Nemény András polgármester

 Horváth Soma alpolgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

**17./ Javaslat egyedi hatósági ügyek elbírálására**

 **Előadók:** Dr. Nemény András polgármester

 Dr. Horváth Attila alpolgármester

**Felelős:** Dr. Nemény András polgármester

**Határidő:** azonnal

***I.***

***NYILVÁNOS ÜLÉS***

***1./ Javaslat a Haladás 1919 Labdarúgó Kft.-vel kapcsolatos döntések meghozatalára***

***Előadó:*** *Dr. Nemény András polgármester*

***Meghívottak:*** *Keringer Zsolt, a Haladás 1919 Labdarúgó Kft. ügyvezető igazgatója*

*Martin Dellenbach, a Delli Sport Invest AG igazgatóságának elnöke*

*Schäfer Péter*

**Dr. Nemény András polgármester:** Nagy szeretettel köszöntöm Martin Dellenbach urat és Michael Bamberg urat, a DSM AG képviselőit. Külön köszöntöm Schäfer Pétert, aki egyrészt tulajdonos a Haladás 1919 Kft.-ben, másrészt a város részéről az Illés Akadémia kuratóriumába delegált tag, és innen köszöntöm Keringer Zsolt ügyvezető urat is. Ha bármilyen kérdés van, akkor egész komplex választ tudunk adni, hiszen minden érintett itt van. Bevezetésnek annyit mondanék, hogy volt egy sajtótájékoztatónk a szombati nap folyamán, amiben egy nagyon fontos és jövőbe mutató megállapodás megkötéséről beszéltünk. Az egyik része az önkormányzatot jelenti, a másik része pedig a DSM AG-t. Olyan befektetőcsoport képviseletében ülnek itt az urak, amelyik egy szakmai befektetőcsoport. Kimondottan fociba fektetnek be, már bizonyítottak. Az FC Viktoria Plzeň, a TSV Hartberg és a SV Lafnitz csapata kötődik hozzájuk. Korábban pedig a Basel csapata, aki érintett volt, és segítették. Szakmai befektető, mivel amikor egy önkormányzatnál üzletrész adásvételre kerül, akkor különböző befektetők érkezhetnek. Vannak, akik focihoz nem értve vagy nem konyítva, de valójában egy befektetést látnak maguk előtt, amit viszont egy önkormányzati cég esetében kétszer is meg kell gondolni, hogy ilyen esetben - még hogyha vonzó ajánlatot is adnának – a hosszú távú céljai megfelelnek-e valójában annak, amit mi szeretnénk. Ezt csak azért mondom, mert tárgyalásaink voltak más befektetőkkel is. A mi szempontrendszerünkben az egyik legfontosabb dolog az volt, hogy ne csak adásvételről beszéljünk, ne csak az adott évről beszéljünk, hanem lássuk magunk előtt, hogy a szombathelyi fiatalok hogyan fognak tudni a fociba beintegrálódni, hogyan lesz ez egy organikus fejlődés, hogy lássuk azt, mi történik 3-5-10 év múlva. A Haladás esetében elmondható, már minden megtörtént velük, meg az ellenkezője is az elmúlt - mondhatnánk - száz évben, de most, csak ha visszamegyünk az elmúlt 20-30 évre, a saját bőrünkön megtapasztaltuk, hogy milyen az, amikor nem korrekt emberek akarnak velünk partnerként együttműködni, akikről aztán valójában kiderül, hogy a szándékaik mások voltak, ezért nagyon óvatosak vagyunk. Az egyik legfontosabb dolog, amit kitűztünk magunk elé, hogy a tulajdonosi döntési jogköröket, annak egy jelentős és legfontosabb részét megtartjuk magunknak. Úgy szeretnénk üzletrészt értékesíteni, hogy a többségi tulajdonunk meglegyen, ugyanakkor azt szeretnénk, hogy a befektető maga is aktívan részt venne a napi munkában, és olyan befektető lenne, aki képes is erre, aki már bizonyított máshol. Egy ilyen befektető keresett meg minket a DSM AG tekintetében, hiszen nem kell nagyon magyaráznunk kikről van szó. A Viktoria Plzeň-nek az elmúlt pár éve önmagáért beszél, mint tudjuk a héten játszott Európa Liga selejtezőt a Ferencvárossal. Hogy ők idáig eljutottak, az pont annak a szakmai munkának köszönhető, amit a jelenlegi befektető, Martin Dellenbach úr és a csapata ott eszközölt és végzett. Nem mondom, hogy a Haladás esetében ez ugyanígy meg fog történni rövid időn belül, mert ők sem mondják ezt. Pont azért, mert pontosan tudják, hogy honnan indulunk, és milyen lehetőségeink vannak. Viszont az a szakmai elképzelés, amit megismertünk, az számunkra garancia lehet, ha azt engedik és tudják végig vinni. Ha minden szereplő partner benne, akkor biztos, hogy meg kell lenni az eredményének. Tudom, a Haladás szurkolók most nagyon elégedetlenek, mert jelenleg a csapat nagyon rossz helyen áll az NB III-ban és a hétvégén is kikaptunk. Innen indulunk. Ez az alap kiindulási pont és türelmet kérek mindenkitől, mert egészen biztos vagyok benne, hogy ez nem egy gyors út lesz. Már csak azért sem, mert igazolni nem is lehet januárig, tehát jelen pillanatban ezekkel a játékosokkal kell játszanunk, és nekik kell átérezni azt, hogy mit jelent Haladás mezben játszani. Talán egy kis szerencsénk is van, mert az gondolom, hogy nemcsak az átérzésen múlik, és akkor tudunk lépni előre. Az igazi munka most az első időszakban megfigyeléssel, átgondolással és aztán később az ehhez szükséges átalakítással kezdődik, ez az, amire nem alkalmas egy önkormányzat. Az önkormányzatnak nem az a feladata, hogy szakmai kérdésekben megnyilvánuljon egy futball klub esetében, hanem leginkább az, hogy találja meg a legjobb partnert. Hiszek benne, hogy mi most megtaláltuk a legjobb partnert, és egy olyan konstrukciót dolgoztunk ki, amiben végig nyomon követhető az önkormányzati érdek. Teljesen átlátható és transzparens működést hoz magával, és az utánpótlástól a felnőtt csapatig mindenki meg tudja benne találni a számítását. A HVSE-vel együtt értendően azok a gyerekek is tudnak focizni, akik nem akarnak profi futballisták lenni, de szeretnének focizni. Hiszek benne, hogy nekünk ez azért dolgunk, mert a lehetőséget, hogy Magyarország legnépszerűbb sportját tudják Szombathelyen is űzni, és hogy legyenek példaképeik is mellette, ezt egyszerre kell tudnunk biztosítani, még akkor is, ha nagyon nehéz és forráshiányos időket élünk. Az önkormányzat arra volt alkalmas, hogy megmentse a futball klubot, ami nem kis dolog volt egyébként. Mint tudjuk, a Homlok Zsolt által fémjelzett Szombathelyi Haladás Kft. csődbe ment, a játékosok szétszéledtek, tartozás maradt utánuk. Mi azt ígértük, hogy kitaláljuk ezt a konstrukciót, amivel tudjuk ezt vinni. Ez a konstrukció az volt, hogy mi magunk csinálunk egy százszázalékos, majdnem százszázalékos önkormányzati csapatot, aminek a HVSE is részese. Azok a kis befektetők, akik még fontosnak találták azt, hogy hosszú távon velünk maradjanak, és a HVSE NBIII-as jogán indított csapattal elindulunk ezen az úton azzal a költségvetéssel, amire az önkormányzat lehetőséget tud adni. Ez 100 millió forintos tétel leegyszerűsítve per év. Kezdeti indulásnál kellett még extra költségeket is fizetnünk, akkor viszont még a működési költség nem volt ekkora, körülbelül ezzel lehet számolni. Ennek a mostani szerződésnek – nem fogok belemenni a részleteibe – talán legfontosabb része az önkormányzat részéről azt a kötelezettségvállalást jelenti, hogy minden évben 100 millió forintot - de annál nem többet - beleteszünk a cégnek a működésébe, és amennyiben ez a másik része, a cég nyereségesen tud működni. Most a cégről beszélünk, hiszen a befektetők a szakmai és futball munkán kívül hosszú távon azért végzik a dolgukat, és ha azt jól teszik, akkor nyereséges tud lenni. A nyereségből az önkormányzat is részesülni fog a nyereség kivétele esetében a tulajdonrész arányában. Ugyanakkor a befektetőnek a dolga, hogy egyébként a forrás egy részét megtalálja, és jól hasznosítsa. Ezt várjuk el tőle, és a szerződésben is ez fog szerepelni. Száz szónak is egy a vége, arra kérem a tisztelt Közgyűlést, hogy lássa meg ebben a mostani szerződéstervezetben azt a lehetőséget, ami hosszú távon a Haladás érdeke lehet. Más alternatíva egyébként nincsen a gyakorlatban, hogy ha ezt nem tennénk, akkor magunknak kellene abból a pénzből, ami rendelkezésünkre áll, fenntartani a céget. Egyben szeretném megköszönni azoknak a munkáját, akik részesei voltak a szerződés elkészítésének. Jegyző úrnak nagyon sok munkája volt benne, Tóth Kálmánnak, Dr. László Győzőnek, külön is Schäfer Péternek, aki Schäfer Andrásnak a testvére és az önkormányzatunknak óriási segítője az elmúlt időszakban. A kapcsolatfelvétel Dr. Czeglédy Csabának volt köszönhető, onnan indult el az egész. Szeretném megköszönni Keringer Zsoltnak, Simon Ádámnak és a jelenlegi megbízott edzőnek, hogy az elmúlt évben hihetetlen munkát tettek bele, tulajdonképpen fizetés nélkül. Nem egy hálás dolog ez, mondtam előre, hogy ez így van. Nyilván egy vezetőszurkolónak a másik oldalra átülni és utána a szurkolóktól hallani ugyanazt, amit még korábban esetleg együtt mondtak másokra, az a legfájdalmasabb dolog lehet. Mi politikusok megszoktuk ezt, hogy hol így van, hol úgy van. Itt nagy levegőt kell venni és bírni kell ezt, mert hogy az embernek van egy célja, tudni kell, hova akar elérni. Nem kell belemenjen a napi lelki problémákba. Amikor hullám van, ő is le fog zuhanni, és együtt veszik el az üggyel. Mindig fölé kell nézni és azt az irányt kell tartani. Ezt tudom most mondani Keringer Zsoltnak biztatólag, akire számítunk a jövőben is. Kicsit hosszú lett a bevezető, de ez töredéke sem volt annak az időnek, mint amit a szerződéskötéssel és annak az előkészítésével töltöttünk, amit most Önök elé, a teljes nyilvánosság elé tárunk. Ügyrendben kért szót Tóth Kálmán.

**Tóth Kálmán, a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót. Tisztelt Polgármester Úr! Tisztelt Közgyűlés! Azért kértem szót, mert a Közgyűlést megelőző együttes bizottsági ülésen zárt ülés kereteiben tárgyaltuk ugyanezen napirendet. Arra szeretném kérni az azon résztvevő közgyűlési tagokat, hogy azokat a tartalmakat, amiket saját belátásuk szerint úgy ítélik meg, hogy nem tartoznak a nyilvánosságra, azokat itt ne ismételjék meg. Ha már ez a kettősség van, akkor erre felhívom a figyelmet, mert elhangzottak ott olyan mélységű és olyan jellegű információk, amik alkalmasak egyébként a gazdasági érdekeink csorbítására, időnként alkalmasak lennének személyiségi jogi sértések megfogalmazására, és ha már nálam van a szó akkor jelzem, hogy a Városstratégiai, Idegenforgalmi és Sport Bizottság – mondhatom a két bizottság nevében még? – tehát mind a három bizottság együttesen támogatta, és a Közgyűlés számára elfogadásra javasolta a határozati javaslatot. Köszönöm.

**Dr. Nemény András polgármester:** Köszönjük szépen frakcióvezető úrnak. Nyilván mindenkinek a belátására bízom, hogy az ügy fontosabb-e, vagy hogy mondjuk esetleg olyan információkat közöljön, ami nem feltétlenül ide való. Minden, ami a nyilvános ülésre tartozik, az az előterjesztés, a határozati javaslat. Reméljük, hogy senki nem akar ezen túlterjeszkedni, mert valóban ez egy közös és nagyon fontos ügy. Mondom ezt úgy, hogy fogalmam sincs, hogy a frakcióvezető úr miről beszélt, mert a bizottsági ülésén nem vettem részt. Putz Attila bizottsági véleményt akar ismertetni?

**Mikrofon nélkül Tóth Kálmán, a Városstratégiai, Idegenforgalmi és Sport Bizottság elnöke, frakcióvezető:** Felügyelőbizottságit.

**Dr. Nemény András polgármester:** Akkor ezt még megvárom, és utána adom meg a szót elnök úrnak.

**Putz Attila, a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Ma reggel 7:30-kor a Haladás 1919 Labdarugó Kft. felügyelőbizottsága megtartotta ülését, aminek egyik napirendi pontja volt a szerződés a Delli Sport Invest-tel, és a következő felügyelőbizottsági határozatot szavazta meg egyhangúlag. A felügyelőbizottság támogatja a Delli Sport Invest AG részére a 30 %-os tulajdonrész eladását. A felügyelőbizottság javasolja Szombathely Megyei Jogú Város Közgyűlésének az üzletrész adásvételi szerződés elfogadását és az együttműködési megállapodás jóváhagyását. Nem szeretnék hozzászólni, de az alapszálat azért ne felejtsük el ebben az ügyben. Úgy gondolom, hogy a sok éven keresztül, amit Zanaton csináltunk, és utána a HVSE-vel közösen a csapatért tettünk, mindenkinek csak köszönet jár, a régieknek és a mostaniaknak is. Nagyon szépen köszönöm.

**Dr. Nemény András polgármester:** A Haladás 1919-nek pont úgy része a zanati szál és a korábbi focicsapat, mint Szombathelynek Zanat. Szerintem az így van jól, és nagyon örülök neki, hogy nem vagyok, nem lehetek felügyelőbizottsági tag. Itt a 7:30-ra gondoltam. Megadom a szót Czeglédy Csabának.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! *Herzlich willkommen Martin in Szombathely. Das ist ein schönes Tag. Ich bin sehr froh, dass die Verhandlungen erfolgreich waren.* Gyakorlatilag az egyeztetéseket én segítettem elkezdeni, és a városvezetésnek, illetve Keringer Zsoltnak, Schäfer Péternek és mindenki másnak hadd köszönjem meg, hogy ezen az úton haladtunk tovább. Azt gondolom, hogy a befektetőjelöltek közül talán az a legmegnyugtatóbb, hogy egy svájci üzletember, aki most már ötödik éve bizonyít a labdarúgás zűrzavaros világában, bennünket választott Csehország és Ausztria után. Amit külön köszönök, hogy a városvezetés azt a javaslatomat, ami magam részéről egy elvárás is volt, bár nyilván egy szavazat vagyok a Közgyűlésben, hogy a többségi tulajdont ne adjuk ki a kezünkből, ezt teljesítettük. Azt gondolom, hogy ha csak az elmúlt 20 évet nézzük, rosszabbnál rosszabb tapasztalatai voltak városunknak, gyakorlatilag ez a második újrakezdés, a Bíró Péteres események után. Azt gondolom, hogy a szombathelyieknek, a vas megyei labdarúgásnak is az az érdeke, hogy a Szombathelyi Önkormányzat ne csak arany szavazattal, ne csak egy kisebbségi tulajdonnal, hanem gyakorlatilag többségi tulajdonnal legyen bent ebben a cégben, illetve azt is külön köszönöm, hogy annak az embernek, aki nélkül, Keringer Zsolt nélkül azért nem jutottunk volna el idáig, nem megköszönjük az eddigi tevékenységét, és nem ültetjük vissza a szurkolói pozíciójába, mert kettős ügyvezetés lesz. Azt gondolom, ez elmondható, ez a cégadatokból is ki fog derülni. Martin úr mellett Keringer Zsolt is megmarad ügyvezetőként, és gyakorlatilag a fontosabb kérdésekben konszenzussal kell dönteni. Azt hozzáteszem, mivel Keringer Zsoltot a legtöbb kritika a játékos igazolások miatt érték, hogy ez a nagy teher le fog tudni menni Zsolt a válladról, és nem te leszel a felelőse annak, hogy miért nem tud a balszélsőnk kapura rúgni, illetve a belsővédőnk miért nem ütközi le az ellenfél játékosát. Azt gondolom, hogy az Önkormányzat által delegált ügyvezetőről nem baj, ha ez a szakmai teher pluszban le lesz véve. Talán a városban terjedő pletykáknak, hogy a játékos menedzserek irányították a játékos igazolásokat, is egyszer és mindenkorra véget vetünk a felügyelőbizottsági ülésen. Rákérdeztem, Guzmics Richárd, akinek sokat köszönhetünk, hozzá egy új játékos igazolása köthető, de még neki sem fizettünk pénzt. Vannak olyanok, akik károgók és rosszat akarnak és hazugságokat terjesztenek. Azt gondolom Ricsinek is sokat köszönhetünk, de akik Zsoltot az ő barátságuk miatt ilyen hazugságokkal vádolják, azoknak sok minden fontos, de a Haladás biztosan nem. Azt gondoltam, akkor már erre is térjünk ki. Amit szintén fontosnak tartok, ez a zárt ülésen tisztázódott, nem hiszem, hogy ezt nyilvános ülésen ne mondhatnánk el. Kóbor László, aki valójában a tulajdonosa az Illés Akadémiának - aminek már remélhetőleg már nem sokáig Illés lesz a neve, hanem Illés nélküli sportakadémia lesz - azt terjeszti, hogy Martinékat ő hozta Szombathelyre, és gyakorlatilag az ő győri kapcsolatain keresztül kerültek ide. Martin azt mondta, azt sem tudja, ki az a Kóbor László. Azt gondolom, hogy ezzel a Kóbor Lászlónak a sokadik hazugságát is megcáfoltuk. Ilyen könnyen még Kóbor László hazugságait nem tudtuk nyilvánosság előtt megcáfolni. Az Illés Akadémiával való együttműködés nélkül, aminek gyakorlatilag az ottani szakmai munka irányítására is ki kell terjednie, nem elképzelhető ez az együttműködés. Ez a svájci befektetőknek is nagyon fontos, és azt is a nyilvánosság előtt mondjuk el, hogy Halmai Gábor még ilyen utóvédharcokat folytatva gáncsoskodik, és gyakorlatilag pár ember önös érdekét érvényesítve akadályozza a folyamatokat. Bízom benne, hogy észhez tér és mind a szombathelyiek, mind a vas megyeiek érdekét fogja tudni képviselni. Nyugodtan elmondhatom a saját véleményemként, hogy az én megítélésem szerint ott azért van egy gáncsoskodás, és Schäfer Péternek többletenergiákat kell beletennie ahhoz, hogy a folyamatok jó irányba menjenek. Azt gondolom, hogy polgármester úr és a Sport Államtitkárság is mindent majd elkövet annak érdekében, hogy az Akadémiával legyen egy tényleges együttműködés. Itt hadd hozzam még be a HVSE kérdéskörét. A tradicionális utánpótlást nevelő HVSE-nek a 106 éves hagyományának egy nagyobb része a labdarúgás utánpótlásban való szerepvállalás, és a HVSE nélkül ez az elképzelés elkerülhetetlen. A legtöbb fiatal labdarúgó a HVSE-ben van. Mind nekik, mind a Lurkónak a helyét ebben meg kell találni, és többek között azért jutottunk el odáig, mert a 2010-es évek elejétől pont a Halmai Gáboréknak a rendkívül káros hozzáállása miatt nem volt egység a labdarúgás utánpótlásban, hanem mindenki a saját érdekét nézte, ami 10 év alatt tönkre lett téve, vagy több mint 10 év alatt tönkre lett téve. Azt azért mindenkinek mondom, ne várják tőlünk, hogy pár hónap alatt vagy egy-két év alatt rendbe tesszük. Az elkövetkezendő éveknek ez egy nagyon komoly feladata lesz. Egyébként pedig van egy olyan érdek is, hogy az új tulajdonostárs csak akkor tudja a saját számítását megtalálni, ha egység lesz a vas megyei labdarúgás utánpótlás-képzésben. Az, hogy idáig jutottunk, az nemcsak a Homlok Zsoltéknak köszönhető, hanem amiatt is, mert teljes mértékben szétesett a labdarúgás utánpótlás-képzés. Ebben bőven lesz még feladat. Hadd köszönjem meg kiemelten a városvezetésnek, hogy tavaly júniustól eljutottunk odáig, hogy a szombathelyi labdarúgásnak és a vas megyei labdarúgásnak a jövője úgy tűnik biztosított. Nem hiszem, hogy ennél többet tudtunk volna tenni az ügy érdekében. Ezt külön köszönöm polgármester úr neked is, Önnek is, hogy ennek az élére álltál.

**Dr. Nemény András polgármester:** Köszönöm szépen. Illés Károly.

**Illés Károly, a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Egy szerződéstervezet van előttünk, illetve egy szerződés van most már előttünk. Úgy gondolom, hogy egy előremutató együttműködésnek a kezdete, és nagyon sok munka jár majd ezzel, illetve egy hosszú úton indulunk el. Nagyon bízom abban, hogy ez a szombathelyi futballnak egy aranykorát hozza majd el hosszútávon. Innen is szeretném megköszönni mindenkinek, aki ebben közreműködött, hiszen nekünk is mindig fontos a szombathelyi labdarúgás, a szombathelyi sportélet, és ez itt egy lehetőség, amit azt gondolom meg kell ragadni. Azzal együtt, hogy nem tudjuk, hova fut ki, mindenképpen meg kell adni az esélyt annak az együttműködésnek, ami itt előttünk van, amiből aztán - még egyszer mondom - reméljük a szombathelyi futball aranykora jön majd el. Mindenképp üdvözöljük ezt a megállapodást, azzal együtt természetesen, hogy a jövőben is minden olyan határozati javaslatot, ami majd egyébként a szombathelyi futballéletnek az előremenetelét szolgálja, mi támogatni fogunk. Köszönöm szépen.

**Dr. Nemény András polgármester:** Köszönöm szépen. Horváth Gábornak adom meg a szót.

**Horváth Gábor városi képviselő:** Köszönöm a szót. Tisztelt Polgármester Úr! Tisztelt Közgyűlés! A bizottsági ülésen Martin Dellenbach úr személye meggyőzött engem, hogy a szombathelyi labdarúgáshoz hozzá akar tenni. Ehhez sok sikert kívánok. Üdvözöljük Szombathelyen. Azt is jó volt látni, hogy mikor megkérdeztük, miért Szombathelyre esett a választása, azt mondta a meglévő infrastruktúra miatt. Ne felejtsük el, hogy a Haladás Sportkomplexum egy kész, komplett intézmény, és az Illés Akadémia is rendkívül jó infrastruktúrával rendelkezik, ami olyan lehetőséget teremt, ami meghozhatja a befektetőnek is a számítását, és ez egy gyümölcsöző, eredményes együttműködést hozhat létre a jövőben. Ott az egyik bizottsági tagtársunk, képviselőtársunk, Danka Lajos nem támogatta ezt az előterjesztést, ezt a javaslatot. Arra kérem, hogy támogassa ezt. Legyünk ebben konszenzusban, egységben. Az üzleti tervet hiányolta. Én árgus szemekkel szoktam nézni az üzleti terveket, és amikor a Haladás 1919 Kft. megalakult, és bejött az első üzleti terv, kiszóltam Keringer úrnak, hogy nem megalapozott ez az üzleti terv, mert nem látom mellette azt a fedezetet a sporttámogatás részéről. Ott több mint 100 millió forint megjelent, amit azt mondtam, hogy biztosan nem valós. Most is így gondolom. De most itt nem üzleti tervről tárgyalunk, hanem egy megállapodásról, az üzleti terv majd később jön. Ezért kellene konszenzussal, egységesen támogassuk. Szombathely mindenki és mindenki szombathelyi. Legyünk egységesek, mindenkinek a zöld-fehér vére folyjon ebben a történetben, és azt gondolom adjuk meg ezt a bizalmat, és mindenkinek megköszönöm a tárgyalásban részt vett munkáját, és hogy ide jött a befektető. Sok sikert kívánok mindenhez.

**Dr. Nemény András polgármester:** Köszönöm szépen. Jelentkezett is, meg is szólították sokan. Danka Lajos, parancsoljon kérem.

**Dr. Danka Lajos, a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm szépen polgármester úr. Már szinte éreztem, hogy megszólíttatok. Engedtessék meg, hogy régi motorosként, mint olyanként, aki még részt vett 2006 és 2011 között a HVSE konszolidációjában, és sikeresen végrehajtottuk, majd 2011 után át kellett adnunk az irányítást egy olyan vezetésnek, ami ide juttatta nem csak a HVSE-t, hanem a Haladás fociklubot is, hogy kicsit pesszimista legyek. Az elmúlt években a sport a szombathelyi viszonylatban fejőstehénnek nyilvánult, és tulajdonképpen nem a szakmai munka volt az, ami miatt széthullott a nagymúlttal és jelentős – mint bizottsági ülésen jeleztem – know how-val rendelkező Haladás az elmúlt években. Annak volt köszönhető, hogy olyanok irányították, akiknek az volt a fontos, hogy ők hogyan tudnak boldogulni. Ebből kifolyólag kértem üzleti tervet. Ha valaki vállalkozások világában él és mozog, az tudja, hogy ha egy új kezdetet csinálok, akár csak egy banki hitelt igénylek, akkor is üzleti tervet kérnek, előzetes üzleti tervet. Azt hiányoltam, hogy nem látom. A város a jelenlegi gazdasági helyzetben, amikor tényleg pengeélen táncolunk, éves viszonylatban vállalja a 100 millió forint kifizetését minden évben. Csakhogy azzal szemben, amit polgármester úr mondott, euróban van meghatározva az összeg, tehát a támogatás összege az forintban változni fog. Az is előfordulhat, hogy 100 millió forintnál többet kell fizetni. Az is előfordulhat, ez az euró árfolyamtól függ. Polgármester úr azt mondta, hogy 100 milliónál semmiképp sem többet. Az árfolyamtól függően ez változik. Azok, akik devizahiteleket vettek fel, nagyon jól tudják, hogy miről beszélek. A magam részéről az óvatosság híve vagyok. Nagyon szép az anyag, amit összeraktak szakmailag, viszont az anyagi stabilitás nem hagyható figyelmen kívül, ezért nem szavaztam meg. Most, hogy szívemhez szólt képviselő úr, illetve nehogy az legyen, hogy én vagyok a kerékkötője - bár nem tudom megakadályozni, hogy ez a szerződés létrejöjjön - a jó szándék érzékelhetősége miatt tartózkodni fogok.

**Dr. Nemény András polgármester:** Köszönöm szépen. Tisztelt Képviselő Úr! Azt gondolom, hogy ez fontosabb ügy annál, mint hogy pártpolitikai szintre vagy más típusú meggyőződésekre alapozva, akár csak tartózkodjon. Szeretném kérni, hogy szavazza meg, mert ez hasonló jövőképet tud mutatni, mint mikor a színházról szavaztunk annak idején, és az egységnek ereje volt ebben az esetben. Ráadásul az az érv, hogy üzleti terv nincs, nem tud lenni még üzleti terv, hiszen jelen pillanatban még csak most döntünk a szerződésről, és erre alapozva lehet majd üzleti tervet létrehozni. Ebben bent vannak a keretpontok, amik garanciát jelentenek, hogy milyen összegről tudunk beszélni, hogy mekkora összeggel gazdálkodhat összesen minimum szinten. Ez pont egy garancia arra, hogy erre építve aztán lehet egy üzleti tervet csinálni, és mikor menet közben látszik, hogy több pénz jött vagy nagyobb lehetőség van, akkor ahhoz képest lehet megint üzleti tervet módosítani. Szerintem ez egy teljesen tiszta és átlátható viszony az első pillanattól kezdve. Erre hivatkozva - azt gondolom - nem lehet tartózkodni vagy nem szabadna. Nyilván mindenki megteheti, csak nem szabadna tartózkodni. Itt az egységnek ebben ereje van. Tudom, hogy a színháznál is az volt a mondás, hogy ha egységben szavazunk, akkor annak többlet értéke van. Aki azt mondta annak idején, hogy nem akarná megszavazni, de mégis megszavazta, nagyon megbánta volna utólag, ezt mondta. Akiket sikerült meggyőzni Ipkovich Györgynek, hogy mégis szavazzák meg, utólag azt mondták, hogy nagyon helyesen tették, mert a város történelemkönyvébe így kerültek beírásra. Nagyon sajnálnám, hogy ha Danka Lajos neve nem úgy kerülne be a város történetébe, mint ahogy szerintem a korábbi munkássága alapján megérdemelt lenne. Mondta ezt a konszolidációt. A kabinetfőnököm, Kovács Előd volt a HVSE-nek az elnöke vagy ügyvezetője abban az időben. Ő vitte 2006 és 2008 között a konszolidációt. Ő is ismeri a szerződést, beszéltem vele, hisz egy közgazdász doktorról beszéltünk, kíváncsi voltam a véleményére. Teljes mértékben támogatja. Tehát ha ez megnyugtatja Danka Lajost, akkor szerintem itt érdemes túllépni azon, amit mondjuk esetleg megbeszéltek egymás között a bizottsági tagokkal, akik a Mi Hazánknak a képviselői. Ez fontosabb ügy annál, mint egy pártpolitikai ügy. Látja, itt is túlvagyunk rajta, nem arról beszélünk. Köszönöm is és hálás is vagyok, hogy meg is nyilvánultak a fideszes képviselők is, mert ez az ügy fontos közös ügy, aminek az is része, és ez is egy közös történet, hogy a Haladás 1919 Kft.-nek a stadion használatáért nem kell saját forrást külön beletennie, mert az állam biztosítja ezt a HVSE-n keresztül, ami szerintem egy nagyszerű dolog. Korábban is így volt ez, de nem volt ilyen egyértelmű. Egy pár tárgyalási fordulót itt megélt jegyző úr. Elég keményen tárgyaltunk az NSÜ-vel. Nem sikerült volna, hogy nem közösen írunk levelet Vámos Zoltánnal az államtitkár úr részére, és ez igazi erőt adott neki, és a közös dolog adott erőt, ami a pártpolitika fölött volt. Schmidt Ádám államtitkár úr, akivel nem egy pártcsaládba tartozunk - mint ahogy az tudható - mégis segített, támogatta ezt, és keresztülvitte az ő rendszerén is. Szerintem ez egy nagyobb és fontosabb ügy annál, hogy mi ebben külön-külön legyünk és nagyon örülnék neki, ha a Mi Hazánk is támogatná. Így is meg lesz szavazva, tehát nincs ebben érdek, csak személyesen inkább, Danka Lajost, a Szombathelyen élő, itt dolgozó embert kérem, hogy támogassa. Szeretném a lelkére beszélni, mint polgármester kérném ezt. Szerintem ezt máshol is elfogadják, mert higgye el, hogy ez fontos dolog. Ennyit szerettem volna hozzátenni. Még vannak képviselők. Ágh Ernőnek adom meg a szót, utána pedig Putz Attilának. Ágh Ernő parancsoljon.

**Ágh Ernő városi képviselő:** Tisztelt Polgármester Úr! Tisztelt Képviselők! Valóban számomra is nagyon fontos ez a napirendi pont, hiszen a Haladáshoz régóta kötődőm. Szoktam mondani, 1974 óta pártoló tagja voltam az akkori Haladásnak, nem a Zanatnak, hanem a HVSE focicsapatnak, ami nagyon sikeres volt. Örülök annak, hogy végre el tudunk mozdulni, és látok ebben fantáziát, együttműködést, hiszen szakmai befektető jött, amely garancia számunkra. Nyilván a városnak ez pénzébe kerül. Arányaiban úgy gondolom, hogy a kosárlabda mellett a labdarúgást is ilyen összeggel tudjuk támogatni. Tudom, hogy másra is kellene ez a pénz, de ezt már nem sajnáljuk, hiszen fontos a labdarúgás. Képviselőtársaim is egyöntetűen kiálltak a napirendi pont támogatása mellett, meg személy szerint én is, hiszen ennek tiszteletére vettem zöld nyakkendőt a mai Közgyűlésre, jegyző úrral együtt. A többi képviselő úron nem látok ilyet, na mindegy. Mi ilyen módon jelképesen is fontosnak tartjuk a napirendi pontot és jó szívvel támogatom. Köszönöm szépen.

**Dr. Nemény András polgármester:** Köszönöm szépen. Putz Attila elnök úr.

**Putz Attila, a Kulturális Oktatási és Civil Bizottság elnöke:** Tisztelt Közgyűlés! Ne legyen félreértés a dologban. A Haladás 1919 Labdarugó Kft-nek most is van üzleti terve. Az, hogy nincs üzleti terve a Kft-nek, egy kicsit félinformáció, és nem szeretném, hogy ha így lenne a köztudatban. Tehát jelenleg is van üzleti terve, ami alapján a Kft. végzi a tevékenységét és dolgozik. A tulajdonosváltásnak az üzleti tervhez tulajdonképpen semmi köze nincs. A kettő teljesen két különböző dolog a véleményem szerint. Ha egy új tulajdonos bejön a cégbe, az nem azt jelenti, hogy azonnal üzleti tervet kell módosítani, az majd a későbbiekben fog megtörténni. Teljesen normális ez a folyamat, ami most történik. Bíztatnám Danka Lajos képviselőtársamat, hogy erre ne hivatkozzon, és nyugodtan szavazza meg, mivel teljesen jogszerűen és teljesen normálisan az üzleti életben is elfogadhatóan működik ez a dolog. Ezt higgye el nekem, mint az egyetlen vállalkozónak, akinek van róla fogalma, hogy mit kér egy bank például kölcsön adásakor. Ennyit szerettem volna elmondani. Köszönöm szépen.

**Dr. Danka Lajos, a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm szépen. Csak annyit szeretnék mondani, hogy igaza van. Üzleti terve van, de mivel éppen alpolgármester úr mondta, hogy megduplázódik a támogatása azzal, hogy a város elfogadja, hogy 100 milliót ad az adott 40-50 millió helyett, ebből következik, hogy ez az üzleti terv nem az az üzleti terv, amire kíváncsi voltam. Teljesen egyetértek polgármester úrral, ez jelzés értékű. Én, aki végig elkötelezett voltam, - és köszönöm, hogy polgármester úr megtisztelt az eddigi tevékenységemmel – elkötelezett vagyok Szombathely és a Haladás mellett. Ebből következik, hogy elfogadom a felkínált jobb kezet, és meg fogom szavazni a szerződést. Köszönöm szépen.

**Dr. Nemény András polgármester:** Ügyrendben? Fontos még?

**Putz Attila, a Kulturális Oktatási és Civil Bizottság elnöke:** Köszönöm a szót. Tisztelt Polgármester Úr! Tisztelt Képviselőtársam! A támogatás nem duplázódik meg azonnal, hanem majd a következő üzleti tervben. Ami majd elkészül, abban fog megduplázódni a támogatása a Kft.-nek a város részéről, meglátásom szerint. Nem gondolnám azt, hogy ezeket most kellene megcsinálni. Ez teljesen abnormális lenne, ha most azonnal szeretne egy üzleti tervet látni, miközben még csak a tulajdonrészt sem kapta meg a befektető, illetve nem befolyásolja az üzleti tervet.

**Dr. Nemény András polgármester:** Egy felügyelőbizottsági tag nagyon akkurátus szavait hallottuk. Nyilván más egy éven belüli költségvetési év és más a Kft. esetében. Igazából 100 millió forintról beszéltünk eddig is, tehát ez nem új pénz, amiről beszélünk, az kétszer 50 millió valójában a két különböző szezonra nézve. Tehát nem új pénzről beszélünk. Egyébként más városoknál az NBIII-as csapatok ugyanilyen támogatást vagy még nagyobb támogatást kapnak. Most további hozzászólót nem látok. Szeretném, hogyha Martin Dellenbach is mondana egy-két szót itt a Közgyűlés előtt is. Halljuk, hogy miért jött és mit szeretne.

**Martin Dellenbach, a Delli Sport Invest AG igazgatóságának elnöke:** Köszönöm szépen a szót és lehetőséget, illetve a bizalmat, amit Önök felénk tanúsítanak, felém személyesen, illetve a cégem felé is. Ez nem egy rövid, ez egy nagyon hosszú út lesz. Sok változásra van szükség. Ha nem lenne szükség változásra, akkor mi egyáltalán nem lennénk itt. Szeretném hangsúlyozni, hogy a legfontosabb számunkra a fiatalok támogatása, fejlesztése, hogy együtt Önökkel és a mi cégünk hozzájárulásával azokat a tehetségeket, akik regionális és a régión túli szinteken is rendelkezésünkre állnak, fejlesszük, a lehetőségeket kiaknázzuk, hogy a Haladásnak a fejlődését beindítsuk. Nagyon fontos megemlíteni, hogy az infrastruktúra valóban rendelkezésre áll. Ezt a lehetőséget, illetve az igényeket szeretnénk a leghamarabb felmérni és kiaknázni, hogy az Akadémia támogatásával a legjobb, elérhető akadémiát hozzuk létre. Mindent a fiatalok támogatása érdekében. Szeretném még hozzátenni azt, hogy természetesen a csapatot minél előbb vissza szeretnénk adni a városnak, illetve a régiónak. Ez azt jelenti az én megfogalmazásomban, hogy mi hozzuk a szaktudásunkat, a tapasztalatunkat, az együttműködésünket. Elindítanánk egy új utat a Haladással, aztán szeretnénk ezen az úton végig kísérni a Haladást. Természetesen tudatában vagyunk annak, hogy a Haladás a városé, a régióé. Mindenképp szeretnénk a Haladást később visszaadni. Mi segíteni szeretnénk, mi a struktúránkat hozzuk, a tapasztalatainkat szeretnénk átadni. Tudjuk azt, hogy a korábbi együttműködéseinkből - a cseh Plzeň-nel, Ausztriával, ausztriai focicsapattal is együttműködésünk - származó tapasztalatokat szeretnénk behozni ebbe az együttműködésbe, és későbbiekben is szeretnénk kapocs maradni a város, a Haladás között. Még egyszer, tehát a szaktudásunkkal, a tapasztalatunkkal szeretnénk a csapat jövőbeli sikereihez hozzájárulni. Végezetül pedig szeretném elmondani, hogy mindenkinek a segítségére számítok. Nem szeretnénk egyedül maradni ebben a történetben. Mindenkitől azt kérem, hogy mi ahogy hozzátesszük a szaktudásunkat, a tapasztalatunkat, a segítőkészségünket, Önök is támogassanak minket. Támogassák ezt az együttműködést. Ahogy említettem, ez egy hosszú út lesz, ez az út még csak most kezdődik el, de együtt minden lehetséges.

**Dr. Nemény András polgármester:** Köszönöm szépen. Még Schäfer Péter kisebbségi tulajdonosnak és nagy segítőnknek a gondolatait is meghallgatnánk.

**Schäfer Péter:** Azt tudom megismételni, amit a sajtótájékoztatón elmondtam. Szerintem ez egy óriási dolog, hogy jelenleg az NBIII-ban nem túl előkelő helyen szereplő csapatunkhoz külföldi szakmai befektető érkezik. Nem csupán tőkebefektető, aki szeretné megvenni a csapatot, és aztán lesz, ami lesz, hanem az erőforrásait Szombathelyre szeretné helyezni és azon szeretne dolgozni, hogy a felnőtt csapat és az Illés Akadémia is szakmailag fejlődjön, és a Haladás visszakerüljön oda, ahova azt gondolom, hogy való. A magyar első osztályba. Ehhez kívánnék nekik sok sikert és bízom abban, hogy mindannyiuk támogatni fogja a kezdeményezésüket. Köszönöm.

**Dr. Nemény András polgármester:** Köszönöm szépen. Zárásként annyit mondanék, hogy ez egy nagyobb együttműködés értelemszerűen, ahol a város, a cég, a Kft., a befektető cég, mint kisebbségi tulajdonos és az Illés Akadémia együttműködése szükséges. Úgy látom és érzem, és tudom, hogy mindenki érzi benne a saját felelősségét. Egyébként az államot is belevehetnénk, hiszen mind a HVSE, mind az Illés Akadémia esetében jelentős támogatást nyújt, mind létesítményfenntartás, mind szakmai esetben is. Az együttműködés szükségszerű, hogy valamennyien ott legyünk, és a saját felelősségünket tegyük bele. Hiszem, hogy - egyébként elhangzott egy-két mondat az Illés Akadémiával kapcsolatban - az Illés Akadémiának a jelenlegi vezetői is átérzik ezt a felelősséget, és fontosak számukra a szombathelyiek. Fontosak számukra az Akadémián dolgozók is, hiszen csak úgy tud az Akadémia is támogatást kapni, hogyha részese egy nagyobb konstrukciónak. A létesítményfenntartás, a szakmai munka is forrásigényes. Biztos vagyok benne, hogy senki nem fogja ezt hátráltatni és akadályozni, mert az önsorsrontó lenne mindenki esetében. Az ajtónk mindig nyitva fog állni, ha bármilyen kérdés felmerül vagy akadály, akkor ezt az eddigiekben is és a jövőben is meg fogjuk oldani együtt. Nagyon hálásan köszönjük Martin Dellenbachnak és Michael Bambergnek is, aki itt van és Percy van Lierop-nak, aki a szakmaiságot képviseli, de jelen pillanatban szabadságon van. Majd őt is meg fogja ismerni a szélesebb közvélemény itt Szombathelyen, mert Európában már ismerik. Hiszem, hogy ez egy hosszú útnak csak az első lépése és együtt fogjuk végigjárni valamennyien, és hogy ez közgyűlési szinten is így legyen, akkor most ezek után megkérném a Közgyűlést, hogy amennyiben lehetséges, egységesen szavazzunk erről. A határozati javaslatnál csak egy kis technikai jellegű bejelentés és ez nem is módosítás, csak jelzés. Az első pontnál hátulról a harmadik szó „szerződés” onnan egy „t” betű hiányzik, elvándorolt a harmadik ponthoz, az „EUR” mögé ment, mert hát nyilván hova menne, az euró volt vonzó, onnan a „t” betű kikerül, és visszamegy oda a szerződéshez. Az „EUR-t” helyett csak „EUR” és „szerződést” lesz. A technikai bejelentéssel együtt teszem fel szavazásra.

Kérem a tisztelt Közgyűlést, hogy szavazzunk.

Köszönöm szépen. Bejelentem, hogy 18 egyhangú igen szavazattal megszavaztuk. A testület a következő határozatot hozta:

**224/2025. (IX.29.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Haladás 1919 Labdarúgó Kft.-ben fennálló 97 %-os, 2.910.000 Ft értékű üzletrészét felosztja 1 db 30 %-os, 900.000 Ft névértékű és 1 db 67 %-os, 2.010.000 Ft névértékű üzletrészre, majd a 30 %-os, 900.000,- Ft névértékű üzletrészt a Delli Sport Invest AG részére névértéken értékesíti. A Közgyűlés az előterjesztés 1. mellékletét képező üzletrész adásvételi szerződést jóváhagyja. A Közgyűlés felhatalmazza a polgármestert, hogy az üzletrész felosztáshoz szükséges taggyűlési hozzájárulást, valamint az elővásárlási jogról lemondó nyilatkozatokat szerezze be, majd ezek birtokában az előterjesztés 1. mellékletét képező üzletrész adásvételi szerződést írja alá.

1. A Közgyűlés jóváhagyja az előterjesztés 3. mellékletét képező Együttműködési Megállapodást, és felhatalmazza a polgármestert az aláírására.
2. A Közgyűlés úgy dönt, hogy 2026. évtől kezdve az Együttműködési Megállapodás hatályának fennállása alatt minden évben 250.000,- EUR támogatást biztosít a Haladás 1919 Labdarúgó Kft. működéséhez, amennyiben a Haladás az NBIII-ban vagy magasabb osztályban szerepel.
3. A Közgyűlés felkéri a Haladás 1919 Labdarúgó Kft. ügyvezetőjét, hogy a fentiek szerint bekövetkezett változásoknak megfelelően készítse elő a Haladás 1919 Labdarúgó Kft. társasági szerződésének és vonatkozó dokumentumainak, valamint a 2025/26. évi üzleti tervének módosítását, és azt terjessze a Közgyűlés elé elfogadásra.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

 Keringer Zsolt, a társaság ügyvezetője)

**Határidő:** 1. pont: azonnal

1. pont: azonnal
2. pont: az adott évi költségvetési rendelet elfogadása
3. pont: 2025. decemberi Közgyűlés

**Dr. Nemény András polgármester:** Köszönöm mindenkinek. Még Danka Lajosnak is, hogy megváltoztatta korábbi véleményét. Szerintem ez egy világos jelzés kifelé és köszönöm, hogy most is itt volt Martin Dellenbach és Michael Bamberg. Nagyon hálásak vagyunk. Megvárom míg mindenki gratulál mindenkinek. Elköszönve a tisztelt befektető uraktól, folytatjuk a Közgyűlést.

***2./ Beszámoló az előző Közgyűlés óta eltelt időszak fontosabb eseményeiről és a polgármester
átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Áttérünk a következő napirendre, azaz a két közgyűlés közötti beszámolóra. Itt is mondanék egy rövid bevezetőt, hiszen elég sok idő eltelt az előző közgyűlésünk óta. Azt hiszem, hogy minden nagyon részletesen le van írva az előterjesztésben, hogy mi történt, ezekbe nem mennék bele úgy általában. Annyi tematikát tennék hozzá, hogy egy-pár fontos dolgot emelnék ki. Onnan indítom, hogy a szeptember 30-a az önkormányzatok napja, és hát végül is ez a mi napunk kellene, hogy legyen, és ünnepnap kellene, hogy legyen. Az elmúlt években azért kevesebb okunk volt ünnepelni, és most nemcsak Szombathelyről beszélek, hanem úgy általában az önkormányzatokról. Ez hangzott el azon az ülésen, amely Gödöllőn volt, a MÖSZ ülésén, ugye a MÖSZ tagjai vagyunk Szombathelyként és Gémesi György minden évben összehívja az önkormányzatokat pártállástól függetlenül. Most is sok olyan képviselő volt, aki egyébként kormánypárti, jómagam is részt vettem egy kerekasztal beszélgetésen. Ez múlt csütörtökön volt, és mivel megtiszteltek azzal, hogy meghívtak előadónak is, ezért volt az egyébként, hogy a közgyűlést csütörtökről most hétfőre halasztottuk, mert azt gondoltam, hogy fontos dolog, hogy jelen legyek, hiszen ott is a szombathelyi érdekeket képviselem. Jelen volt, megtisztelte az ülést Navracsics Tibor önkormányzati miniszter is, akitől lehetett kérdezni is. Én magam ezt meg is tettem. De a kérdések valójában az ő számára nem voltak újdonság jellegűek, merthogy több alkalommal volt már lehetőségem őt ilyen témában kérdezni és merthogy a Megyei Jogú Városok Szövetségében a 25 polgármester egységesen tett le egy olyan javaslatcsomagot, amit az elnök, Szita Károly már több önkormányzati fórumon is képviselt, amit a gazdasági minisztériumnak és az önkormányzati minisztériumnak szántunk, aminek a lényege, hogy különböző módokon, de az önkormányzatok terheinek a csökkentése. Mert azt látjuk, hogy ténylegesen elértünk a falig, és most már a szolgáltatások színvonala láthatóan csökken a forráshiány miatt. Azt pedig nem szeretnénk, mert az embereket közvetlenül érinti, ráadásul méltó körülményeket szeretnénk biztosítani az önkormányzati cégek dolgozóinak, az önkormányzat dolgozóinak, és talán, ami még ennél is fontosabb, hogy valóban az embereket közvetlenül érintő szolgáltatások, amik a működéshez kapcsolódnak, azok meg tudjanak maradni olyannak, mint korábban és hogy legyen reményünk fejleszteni is. Ehhez jelentős változások kellenek. Talán a két legfontosabb pont volt, amire rákérdeztem, az egyik a szolidaritási hozzájárulás változása, amiről már beszéltem, hogy lesz-e belőle egy sokkal kisebb teher, és az a teher, az itt marad-e? Hogy mi lesz a Versenyképes Járások Programmal? Mert annak se látszik még pontosan a kimenete. És az egyik legfontosabb feladatunk, a közösségi közlekedés, ami Budapesten kötelező feladat, ami azt jelenti, hogy az állam ad hozzá támogatást. De sehol máshol nem az, az máshol is legyen úgy kötelező feladat, hogy normatív támogatást adjon az állam, hiszen az most már 1,6 milliárd Ft-ot jelent Szombathely költségvetéséből, ami óriási összeg arányaiban, hiszen 11,6 milliárd volt egyébként az iparűzési adóbevétel, ennyivel számolhattunk, és közel 4 milliárd Ft volt az a szolidaritási adó, amit kapásból levontak. És akkor még erre jön rá a Versenyképes Járások Program okán levont forrás, ami 400 millió, már megtörtént tavasszal és nem tudjuk, hogy mennyi lesz még a későbbiekben. A többi dolgot nem is sorolom fel. Hát a miniszter úr azt válaszolta, hogy ez mind igaz, jogosak a kérések, a költségvetési kérdés is, nem is az önkormányzati minisztérium az, aki ezt nem teszi lehetővé, hiszen ő is ezt képviseli, hanem a gazdasági minisztérium, a Pénzügyminisztérium, merthogy a költségvetésben nincsenek beállítva ezek a források, és láthatóan ez az időszak – mondta ő – a választásokig nem alkalmas ilyen jelentősebb átalakításra. Őszintén szólva, mi, megyei jogú városok polgármesterei minden kisebb lélegzetvételű segítségért is hálásak tudunk lenni. Más oldalról nézve pedig, minden ilyen segítségért küzdeni fogunk. Ilyen lehetne egyébként akár a gépjármű-adónak az elengedése, ami minden önkormányzatot érint, és ami korábban nálunk volt, tehát hogy ne az állam szedje be, hanem ahogy korábban volt, az önkormányzatok. Hiszen a mi útjainkat használják ezek a gépjárművek, és a mi útjainknak a javítására kellene ezt a pénzt betenni. Lázár Jánosnak az a javaslata - ami szerintem egy kimondottan előremutató javaslat, de kormány előtt még nem járt, tudtuk meg most, - hogy az iparűzési adóbevétel 20 %-át, pontosabban a szolidaritási adó, amit ki kellene fizetnünk, annak a 20 %-át hogyha valaki útra költ, meg járdára, akkor azt le lehessen írni. Ez nálunk a 4 milliárd Ft-ból 800 millió Ft-ot jelentene. Tehát, hogyha ezt biztosan tudnánk, hogy így van, akkor a következő évi költségvetésbe bele tudnánk tenni kb. 800 millió Ft-nyi olyan útfejlesztést, ami saját forrásból történne meg, és annak a terhére menne, amit egyébként az államnak a szolidaritási hozzájárulásként be kellene fizetnünk. Ez mind megjelenne a város útjain, és ez egy jelentős változást jelenthetne. Én azt kértem, hogy februári költségvetés elkészítéséig pontosan tudjuk, hogy mivel számoljunk. Más önkormányzatok is arra bíztattak, hogy tegyem fel ezt a kérdést, hiszen a legfontosabb nekünk, zsinórmértékünk és útvezetőnk, az a saját költségvetésünk, és hogyha akkor tudjuk, hogy mit tudunk beletenni, az bizony nagyon-nagy segítség lenne. És én már ezzel egyébként elégedett lennék. A nyár folyamán és korábban is az a kötelező feladat, amit mi magunkra vállaltunk a TOP Plusz kapcsán, az mind elvégzésre került, azaz, hogy mindent megtettünk és minden feltételt biztosítottunk ahhoz, hogy a TOP Pluszban lévő forrásokat tudjuk fogadni, támogatói okiratokat is kaptunk, nem rajtunk múlik, remélhetőleg lesz is belőle valami. Nyilván az kérdés, hogy az ország mennyi forrást kap, és akkor ahhoz képest mi mennyi forrást tudunk kapni. Úgy gondolkoztunk, hogy egy részét saját magunk valósítanánk meg, egy részét pedig az ÉKM-en keresztül történne. Ami fontos egyeztetés volt még, és aminek a következménye, hogy itt lesznek a mai közgyűlésen is, ez az Ágostházy Szabolccsal való találkozásunk, ahol Németh Ákos tanácsnok úrral a KEHOP Plusszal kapcsolatban kértünk időpontot, és el is indítottuk ezt a folyamatot. Ebben egyébként segítségünkre volt a főispán úr, hiszen ő is jelen volt, Vámos Zoltán, úgyhogy reméljük, hogy a későbbiekben is segítségünkre lesz. Majd tanácsnok úr elmondja pontosan, hogy hol tartunk ebben az ügyben, én azt gondolom, hogy ez egy nagyszerű dolog lehet. De ez is egy olyan forrás, amelyik nem önkormányzati, pályázati, mi megtettük a magunkét és reméljük azt, hogy célba is fogunk érni. És volt még egy olyan fontos egyeztetés, ami még nem zárult le, de a jövőben ennek is lehet jelentősége, ez a Csepreghy Nándor miniszterhelyettes úr hívott össze pár megyei jogú város polgármesterét, az Építési és Közlekedési Minisztérium miniszterhelyetteséről van szó, aki az Otthon Start Program, ugye a mostani kormányzati programnak a másik oldalához kapcsolódóan kérdezte a polgármestereket, hogy mi lehet a helyes eljárásrend, mégpedig arról, hogy ha valaki 250-nél több lakást akar építeni adott városban egyszerre és ott mondjuk kedvezményeket akar biztosítani a kormány a részükre, hogy gyorsított eljárással tudjon mindez megvalósulni, akkor azzal a városokon keresztül menve mit jelentene, és hogy mi kellene ehhez egy önkormányzatnak, és milyen biztosítékok és garanciák lennének szükségesek. És ott a polgármester urakkal egyöntetűen azt mondtuk, hogy komoly garanciák és biztosítékok kellenek, merthogy mi tudjuk pontosan, hogy a város szövetébe bárhová is bekerül hirtelen ennyi lakás, az mit jelent a gyakorlatban, a közlekedésben, az infrastruktúrában, egyáltalán a lakhatás kérdése a megjelenő tömeg esetében a városkép szempontjából mit tudna jelenteni. És csak úgy tudjuk elképzelni, ha önkormányzati, egyetértési jog lenne hozzá. Én magam azt gondolom, hogy egy bizottság transzparenciájával lehetne tárgyalni, tehát ne csak egy polgármester mondja, hogy az jó vagy nem jó, hanem legalább főépítészi és/vagy bizottsági vélemény után, amit egy gyors bizottság után meg tudnánk tenni. Abba a helyzetbe nem szeretnék kerülni, hogy nem tudunk róla, kiadják az engedélyt és aztán utána a városnak az a része tönkremenne abból a szempontból, hogy nem egy átgondolt fejlesztésről van szó, ami lehet, hogy Budapestről jól néz ki, de élhetetlenné tenne egy egész városrészt. Úgy érzem, hogy megértették az érveinket, nincs ezzel kapcsolatban még törvényi döntés, és lesz további tárgyalás, de azt tudom mondani, hogy ebben is, és ezért jó dolog ez a Megyei Jogú Városok Szövetsége, teljesen egységesen léptünk fel, sőt, mondhatjuk, hogy a fideszes polgármesterek, akik még többet is mondhatnak, még keményebben beszéltek, mint mondjuk mi. De valójában az a tény, hogy odahívtak minket egy egyeztetésre, szerintem ez már egy jó dolog, és más, mint ahogy volt korábban. Az én személyes meggyőződésem az, hogy olyan önkormányzati törvény kellene, ami külön kezeli Budapestet, nagyobb városokat, leginkább a megyei jogú városokat, és a kisebb településeket, és akkor lehetne speciális döntéseket és jogköröket telepíteni. Ez tényleg nem az áprilisig tartó időszaknak a terméke tud lenni, de e nélkül már nagyon nehezen tudunk működni. És talán még egy utolsó dolog, nyilvánosságra hoztuk, hogy 10 polgármesterrel, ellenzéki városok polgármesterei is, tartottunk egy megbeszélést, aminek értelemszerűen lesz folytatása is. Itt is az a célunk, hogy megfogalmazzunk egy olyan, egyébként a többiek által is elfogadható javaslatcsomagot, ami egy normális, kiszámítható önkormányzati működést tesz lehetővé. És azért beszéltem erről hosszan, mert az önkormányzatok napja itt van, és szerintem ez nemcsak egy ünnep, hanem felelősségünk is, hogy mondjuk meg pontosan, hogy mit akarunk, hogy honnan-hova akarunk eljutni, mi az elvárásunk a mindenkori, és hangsúlyozom, a mindenkori kormánytól, mert választás után ki tudja, hogy mi lesz, mi meg ugyanebben a helyzetben vagyunk, tehát azt szeretnénk, ha mindenki értené, hogy miről szólnak ma az önkormányzatok és hogy mit kell változtatni. Ennyit szántam bevezetőnek és most megadom a szót először Czeglédy Csaba elnök úrnak, parancsoljon!

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát én kérek elnézést az Illés Akadémiás Halmai Gáboros mondatai miatt, de hát ugye ennek azért történelmi hagyományai vannak. Ugye ez a „Carthago delenda est” – „Karthagónak pusztulnia kell!”, nem biztos, hogy pontos a fordításom, hát ugye, ki milyen szónoki fordulatokkal él, meg lehet, hogy lelkileg én zárt ülésre készültem, de én kérek emiatt elnézést. Én azt gondolom, hogy tényleg, talán egy emberként, mindenki az ügy mögé áll. Szerintem mindegyikünk egy kicsit mást gondol a Haladásról és mégis konszenzussal tudunk szavazni róla, akkor talán ez intő jel minden más résztvevőnek. De rátérve még egy nagyságrenddel fontosabb kérdésre, ez a lakhatás kérdése Szombathelyen. Az, hogy tragikus a helyzet, erről órákon keresztül tudnék beszélni, azonban én ott látok egy nagy mozgásteret, és külön köszönöm az ELTE munkatársainak és hallgatóinak a munkáját, a Székely Klára vezette – hívjuk így – munkacsoport, hallgatói munkacsoport megerősítette azt a KSH által feldolgozott népszámlálási adatokat, hogy több, mint 3000 üres lakás van Szombathelyen. Egyik szemem sír, a másik nevet, ugye közösen bevezettük a Közösségi Bérlakás Rendszert, irodavezető asszonyra nézek, mindig rosszul mondom mostanában a számokat, talán az 50. lakásnál tartunk, eltaláltam. Nyilván egyik szemem nevet, hiszen bevontunk ezzel az új programmal az országban először, külön források nélkül. Tehát mi nem csináltunk rá céget, jegyző úr nem vett fel 80 hivatalnokot erre való hivatkozással, gyakorlatilag, ha jól mondom, egy lakásirodás kolléganő foglalkozik ezzel, plusz a SZOVA az értékbecslésekkel. Tehát én azt gondolom, hogy ennél kisebb költségvetéssel ezt nem lehet működtetni. Azt hozzáteszem, hogyha növekszik a lakásszám, akkor lehet, hogy egy embernek ez már sok, de én azt gondolom, hogy ezt mondja az osztály, az iroda, illetve jegyző úr is látja. A másik szemem meg azért sír, ez már kikövetkeztethető volt, hiszen, hát még ezenkívül van 2950 lakás legalább, ami üres Szombathelyen. Nekem összességében az újabb és újabb lakásépítési projektekkel meg az a gondom polgármester úr, hogy most, ha valaki épít 200 lakást, akkor annak alsó hangon 10-15 %-a üres lakás lesz, hiszen befektetési célból veszik meg és nem akarnak bajlódni ezekkel a lakásokkal. Én azt kérem a polgármester úrtól, ha minden igaz jegyző úr, vagy lehet, hogy irodavezető asszony külön fordult a KSH-hoz, hogy legyenek adatok, én azt kérem polgármester úrtól, illetve a közgyűléstől, külön döntést nem igényel, hogy az ágazati miniszterhez forduljunk annak érdekében, hogy egyébként a népszámlálási adatot, hiszen a népszámlálási biztosok gyakorlatilag feltárták, hogy mely lakások üresek - itt lehet nyilván olyan jellegű probléma, hogy valamelyik lakást üresnek mondtak azok, akik ebben érdekeltek voltak, mert mondjuk feketén adják ki a lakást, de én azt gondolom, hogy ha, ugye ez a korábbi álláspontom volt, hozzáteszem, hogy az ELTE munkatársai megerősítették, hogy valós ez a 3000-es szám, de ha csak a fele üres, én azt gondolom, az is egy 1500 lakás, - és ott célzottan tudnánk a tulajdonosokhoz fordulni és felhívni őket arra, hogy működjenek velünk együtt. Hogyha ehhez törvénymódosítás kell, akkor ez is külön indokolja, hogy miért az ágazati miniszterhez forduljon polgármester úr. Vagy akár polgármesterként a KSH vezetőjével, vagy akár a Megyei Jogú Városok Szövetsége is kezdeményezhetne ebben egyeztetést. Tőlünk nyugatabbra, ezt majd az októberi közgyűlésen fogom előhozni, hiszen ma van elég sok teendőnk lakhatással kapcsolatban, vannak ötleteim, és vannak elképzeléseim, hogy egyébként hogyan bírjuk rá együttműködésre az érintetteket. De lehet, hogy első körben, hogyha fel tudnánk velük direktben, akár polgármester úr levélben megkeresné őket, én azt gondolom, hogy ez sokat mutatna. Illetve elkészült a szociális térkép, és a szociális térképnek a kutatása azt mutatja, hogy a szombathelyiek kétharmada nem hallott még a Közösségi Bérlakás Rendszerről, ugye ez egy reprezentatív, ezres mintán készült kutatás volt, én ezen meglepődtem, én teljesen fordított arányt mondtam volna. Emiatt is azt kérem a városvezetéstől, erről volt már szó korábban, hogy Szombathelyen is akkor célzottan újabb reklámot csináljunk, hogy felhívjuk a szombathelyiek figyelmét rá, hiszen ez egy friss kutatás a szociális térképhez, és ha a szombathelyiek kétharmada nem tud róla, akkor azt gondolom, hogy van bőven tennivalónk ezen a területen. A Felsőcsatári Gyermeküdülőre visszatérve, nyilván nem akarom politikailag keretezni a történetet, de én azt gondolom, hogy az országgyűlési képviselői feladat is, hiszen nem biztos – befejezem mindjárt a mondatot és majd később hozzászólok még más témában, majd újabb hozzászólásban – tehát, hogy ott van például Ágh Péter országgyűlési képviselő, akinek kifejezetten fontos volt, hogy Velemben, hogyha jól mondom, az Avar Szálló ne az enyészeté legyen végleg, és forrásokat talált és talán el is indult már az Avar Szállónak a rendbetétele. Ugye most nincs városunknak országgyűlési képviselője, Felsőcsatár és Szombathely érdekét nem biztos, hogy csak a szombathelyi iparűzési adóból lehet kezelni és nem hiszem, hogy csak szombathelyi ügy lenne. Én azt gondolom, ahogy az előző országgyűlési képviselő nem foglalkozott vele, hát én bízom benne, hogy a városunknak a következő országgyűlési képviselője majd központi forrást fog erre találni, én nem hiszem, hogy közvetlenül a szombathelyi adófizetők pénzét kellene erre költeni. Ez egy regionális, vagy legalábbis megyei ügy. A megyei önkormányzatnak nyilván nincsen rá forrása, ahogy halljuk, nem is foglalkoznak vele. Én a magam részéről azt tudom ígérni, amit megígértem 2022. tavaszán, ha bármilyen komolyabb feladatom lesz, akkor a legfontosabb teendők között lesz, hogy a Felsőcsatári gyermeküdülőt megmentsük, ha már polgármester úrral közösen a balatonberényit nem tudtuk megmenteni, amiért egyébként nekem ugyanúgy vérzik a szívem, mint ahogy a felsőcsatáriért is vérezne a szívem, hogyha az enyészetévé válna.

**Dr. Nemény András polgármester:** Köszönöm szépen! Megpróbáljuk megkísérelni, amit kért a lakhatáshoz, minden javaslatát, amit mondott, megpróbáljuk bevetni ebbe. Danka Lajos elnök úrnak adom meg a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm Polgármester úr! Én is szeretnék a Felsőcsatári Gyermeküdülővel kapcsolatban pár szót mondani. Megkeresett Gyöngyössy Péter úr képviselői fogadóórán, és az ő kezdeményezésére, mint a térségi kapcsolatokért felelős szakmai bizottság elnöke egy bejárást tartottunk, megtekintettük a gyermeküdülőt, és hát jobb állapotban van, mint ahogy reméltem, viszont rosszabb állapotban annál, minthogy ezen át lehetne lépni. A főépület jelenleg táborozásra nem használható, a falak vizesek, dohosak, a konyha szintén nem használható. Az épület teljes felújítása, bútorzatcseréje szükséges. Az ebédlő épület hosszú távú elbontása, mivel, hogy alap nélkül készült, új funkcióval ellátott melléképület felállítása szükséges. Tervek készültek korábban, ezek azonban már nem érvényesek. Új engedélyes tervek elkészítése szükséges. Az épület téliesítése és a közösségi terek átalakítása az, ami még fontos lenne, hogy gyerek és felnőtt csoportokat egyaránt tudjon fogadni. Felújításhoz fel kell venni a kapcsolatot a felsőcsatári önkormányzattal, és amikor polgármester urat erről tájékoztattam, azt is elmondtam, hogy a megyei közgyűléssel kell erről tárgyalni, ehhez majd kérek segítséget. A „Mi Hazánk” frakciót megkerestem, ők kezdeményezték elnök úrnál, hogy a TOP pályázatok keretében valamilyen lehetőség legyen. A terület egyébként nagyrészt a felsőcsatári önkormányzaté, az épület kimondottan az, ami a szombathelyi önkormányzaté. Az esőbeálló feletti fedést pótolni szükséges már most, hogy kiránduló csoportok meg tudjanak pihenni. Egyébként a nomád tábor használathoz is felújításokra lenne szükség, mert se higiéniai, se étkezési lehetőségeket nem tudunk biztosítani, és azzal szemben, amikor én katona voltam, hogy a füvön étkeztünk, ez most már nem igazán nyerő egy gyerektábor esetében. Mindenképpen egyeztetni kell az önkormányzattal. Gyöngyössy úr felvetette a szakaszos felújítás lehetőségét, én ezt úgy tudom elképzelni, ha az ebédlő épület ideiglenesen fel lenne újítva, azonban azt figyelembe kell venni, hogy ez hosszú távon mindenképpen elbontásra fog kerülni. Tehát ez a felújítást, ez csak az ideiglenes használat céljából lehetne megtenni. Polgármester úrral egyeztettem, és ígéretet kaptunk arra, hogy támogatja az elképzeléseket, mint ahogy el is hangzott. Én annyit tudok tenni, hogy a megyei közgyűlésnél kezdeményezem, illetve a térségi kapcsolatokon keresztül a felsőcsatári önkormányzattal megbeszéljük, hogy erre milyen közös lehetőség lenne. Köszönöm szépen!

**Dr. Nemény András polgármester:** Köszönöm szépen! Horváth Gábornak adom meg a szót!

**Horváth Gábor városi képviselő:** Tisztelt Polgármester Úr! Tisztelt Közgyűlés! Az előző napirendi ponthoz kapcsolódóan köszönöm, hogy egyöntetűen beállt az „igen”-ek táborába. Rossz üzenete lett volna, ha a „nem”-et vagy a „tartózkodás” gombot nyomta volna képviselőtársam, hiszen akkor amellett maradt volna, hogy maradjon ez a 40 milliós támogatás és akkor jó ez az NB III-nak a végén lévő kullogásunk. Én azt gondolom, hogy Martin Dellenbach úr személyében nem egy második Bíró Péter érkezik Szombathelyre. Úgyhogy azt gondolom, hogy mindenképpen jövőbe mutató ez a megállapodás. Gyöngyössy Péter úrhoz szólva, én köszönöm a petícióját, köszönöm, amit itt felolvasott, engem is megkeresett még az előző ciklusban fogadóórámon és beszéltünk erről a dologról, aztán utána, akkor, az előző ciklusban László Győző alpolgármester úrral mi az AGORÁ-ban a FEB-ben dolgoztunk, és ez többször szóba került ott egyébként, igazgató úrnak is elmondtuk. Az hozzá tartozik, hogy a COVID és utána, az orosz-ukrán háború miatt itt rendkívül kemény helyzete volt az önkormányzatunknak, ha belegondolok abba, hogy a Savaria Mozit be kellett zárnunk, hogy nem tudott üzemelni, és az AGORA sem lehetett nyitva. És gyakorlatilag nem volt forrás, nem volt bevétele. Tehát akkor már, ugye ez 4-5 évvel ezelőtt elkezdődött az, hogy nem volt rendelkezésre álló forrás. Most egy kicsit más a helyzet, de most is azért működési problémák vannak, bár ugye elhangzott az is, hogy az AGORÁ-nak most bevételtöbblete van, és béremelésre fogja fordítani, ezt Danka Lajos mondta azt hiszem nem olyan régen. Úgy gondolom, hogy amit polgármester úr mondott, hogy a Versenyképes Járások következő szakaszában, az a 7 millió Ft az tervezésre bekerül, de hát ugye ez csak egy lehetőség, ez nem biztos, hogy így van, hiszen ott azért több településnek kell szinkronban lenni. Azt az irányt gondolom jónak, amit egyébként polgármester úr szintén említett, hogy a vármegyei TOP Pluszban lenne erre lehetőség. Az a kérdésem polgármester úr felé, hogy erre van még lehetőség, hogy ebbe be lehet ezt tenni? És ahogy Danka Lajos mondta, hogy a „Mi Hazánk” megkeresi a vármegyei közgyűlést, én azt gondolom, hogy ez megint nem egy pártpolitikai dolog, hanem itt egységesen a közgyűlésünknek kell fellépni. Tehát itt a pártpolitikán túl kell lépnünk, én úgy gondolom, és kérjük meg együtt, mi képviselők a városvezetést, polgármester urat, hogy ez ügyben keresse meg a vármegyei közgyűlést, és akkor legyen ez írásba foglalva, megküldve a részükre, hogy gyakorlatilag ezt kezdeményezzük, hogy a vármegyei TOP Pluszba kerüljön be ez a felújítás, induljon el. Most teljesen mindegy, hogy a teljes felújítás, vagy egy része, de ugye mindenképpen a vizesblokkok, meg egyéb, azok a létszükségletek, ami még azt mondom, hogy a nomádhoz is elengedhetetlen. Tehát ezek legyenek meg. Én tisztelem Gyöngyössy úrnak a lelkesedését, a lelkesedésének a töretlenségét, mert az már jó pár éve volt, amikor engem megkeresett a fogadóórán. És nem engedte el ezt a dolgot és ebből is látszik, hogy önnek mennyire fontos, és annak a 3300 aláírónak szintén rendkívül fontos, és nem tehetjük meg, hogy valamit mondunk a levegőbe, hanem annak legyen tényleg olyan foganatja, hogy akkor igenis, mivelhogy nem Szombathelyen van a gyermeküdülő, akkor mindenképpen a vármegyével együtt legyünk ebben azt gondolom, és ez egy előremutató pártpolitikán felül álló lehetőség lenne. És azt gondolom, hogy egy rendkívül jó üzenete lenne a Vas Vármegyei polgárok részére.

**Dr. Nemény András polgármester:** Köszönöm a képviselő úrnak! Gyanítom, hogy a megyei TOP-nak a beadásán túl vagyunk. Azt meg tudjuk kérdezni, hogy esetleg, ha forrás marad, akkor tartalék listára lehet-e egy ilyent tenni. Ezt meg tudjuk kérdezni. A Versenyképes Járások Programnál, ha folytatódik, akkor nyilván, én biztos vagyok benne, hogy a tervezési költséget bele fogjuk tudni tenni, és ki fog derülni, hogy mennyibe fog kerülni valójában a kivitelezés, hogy azt mondjuk lehet-e szakaszolni, és azt hogyan lehet beletenni, az egy kérdés, de azt is elképzelhetőnek tartom, hogy szakaszolva akár lehet, hogyha ez értelmezhető műszakilag, mert én nem értek hozzá, de nekem az a gyanúm, hogyha van egy felújítás, az egyben értelmezhető. Van, amikor lehet szakaszolni, itt a Városházánál is van, de annak is megvan a maga kockázata, hogy mi az, amit lehet egyben, és mi az, amit már nem lehet külön kezelni. Így értendő ez a dolog, de ezt meg fogjuk nézni. Németh Ákosnak adom meg a szót.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Köszönöm a szót! Tisztelt Polgármester Úr! Tisztelt Közgyűlés! Elmúlt a nyár és hát azt gondolom, hogy a legtöbben érezzük, hogy hogyan forrósodnak fel a nyarak, egyre melegebb nyarak állnak előttünk. És hát az emberiség nem áll túl jól a klímaváltozás elleni harcban. Egészen elborzasztó grafikonokat lehet arról bemutatni, hogy milyen ütemben melegszik a Föld és különösen a Kárpát-medence még ezen belül is egy kifejezetten rossz helyzetben van. Ennek ellenére nyilván mindent meg kell tennünk annak érdekében, hogy csökkentsük az üvegházhatású gázok kibocsátását. Sőt, éppen emiatt kell mindent megtennünk még inkább. Erről szól gyakorlatilag a SECAP, amit itt most a két közgyűlés közötti beszámolóban tárgyalunk. Illetve, nem elég csak az ártalomcsökkentésre koncentrálnunk, hanem most már sajnos eljött az a pillanat, amikor az alkalmazkodáson is el kell kezdenünk minél inkább dolgozni. Gyakorlatilag erről szól a KEHOP Plusz pályázatnak az előkészítése, amiről polgármester úr is beszélt, hiszen maga a felhívás még nincs kinn, de a társadalmasítása megkezdődött, és megkezdtük az előkészületeket ennek a pályázatnak a leadására. Nagyon jól jött az a rengeteg tapasztalat, amit begyűjtöttünk a JustNature Projekt kapcsán, hiszen mindkét pályázatnak az egyik fő fókusza a természetalapú megoldások. Emellett a KEHOP-nak célja, hogy a klímaváltozás okozta egyenetlen csapadékeloszlásból adódó vízgazdálkodási problémákat kezelje. Tehát víz visszatartásra kell fókuszálni, a víz megtartásra, ennek megfelelően a Nyugat-Dunántúli Vízügyi Igazgatósággal közös konzorciumban készülünk pályázni, mégpedig a Perint-patak revitalizációja lenne a fókuszban, ami azt gondolom, hogy ha sikerül, akkor egy városi szinten is kiemelkedő és jól látható eredménye lenne ennek a pályázatnak, aminek számtalan leágazása van. Tehát különböző stratégiák, illetve digitális fakatasztert is szeretnénk megvalósítani ebből a pályázatból. Nyilván van egy kommunikáció és egy társadalmi bevonást célzó része is. A társadalmi bevonással kapcsolatban már most az előkészítési fázisban is szeretnénk egy workshop-ot tartani, ami tulajdonképpen az előző szép, hosszú pályázat, a JustNature-nek egy utolsó, lezáró workshop-ja lenne, hiszen februárban ez a pályázat lezárul, és egyben ez lenne az új KEHOP Plusz pályázatnak az első workshop-ja. Ez a workshop, ez a holnapi napon fél 5 és fél 7 között fog megvalósulni a Jászai Mari közösségi térben, a Jászai Mari 4. szám alatt, úgyhogy bíztatok mindenkit, hogy vegyen részt rajta. Köszönöm szépen!

**Dr. Nemény András polgármester:** Köszönöm tanácsnok úrnak! Megadom a szót Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Köszönöm polgármester úr! Csak jelzem, hogy balesetveszélyes a bejárati ajtó, elvágta a kezemet. Nem ezért kértem szót, bár az sem sokkal kellemesebb téma, és hát folyamatosan visszatérő, ez pedig a hulladékszállítás. Sajnos az oladi városrészen rendszeresen visszatérő probléma, hogy nincs megfelelő, rendelkezésre álló hulladékszállító autó. Itt szeretném kiemelten megköszönni a tevékenységét azoknak a fizikai munkásoknak, mind egyébként a gépkocsivezetőnek, mind pedig a fizikai állománynak, hogy emellett elvégzik ezt a munkát. Egyébként, hogy mennyire jogszabályszerű, azt nem tudom, hiszen vállra véve a 120 literes edényeket borítják fel platós autókra a hulladékot. Ami aztán vagy fent marad, vagy nem, ezáltal aztán egyébként becsülettel megállnak, újra felteszik, újra felrakják. Nem elfogadható majd az a védekezés részemről, hogy mert a szolidaritási adó, az adótöbblet elvonás, illetve az egyéb nehézségek, ugyanis itt egy gazdasági társaságról beszélünk, aminek a legnagyobb árbevétele egyébként a hulladékgazdálkodásból származik, illetve hulladékszállításból. Én úgy gondolom, hogy ez mindenképp egy menedzsmenti probléma, hogy ezt meg kellene tudni szervezni, hiszen egy ilyen árbevétel mellett az, hogy ezek az eszközök rendelkezésre álljanak, felújítsák őket, vagy éppen egy munka időkeret átszervezésével, több műszak beállításával a használható gépjárművekkel járjanak a városban, én úgy gondolom, mindenképp kezelhető lenne ez a probléma. Az nem normális, hogy folyamatosan platós teherautón hegyekben hordják el a szemetet, ez ilyen afrikai, fejletlen országokban is most már kiment a divatból, nem pedig Nyugat-Európában, ahová tartozni szeretnénk. Úgy gondolom, hogy ez egy nagy probléma. Nemcsak azért, mert többen szóltak, hanem saját magam is tapasztalom. És még egyszer mondom, le a kalappal azok előtt az emberek előtt, akik elmondják, hogy elvégzik ezt a munkát még ennek ellenére is, mindamellett egyébként, hogy van köztük olyan, aki 2 hónapja dolgozik a cégnél és még nincs munkaruhája, ezt is szintén egy dolgozó mondta el. Én úgy gondolom, hogy ezek olyan felelőtlen dolgok, amiket mindenképpen kezelni kellene a jövőben, és nagyobb figyelmet kellene rá fordítani. Még egyszer mondom, tudom, hogy voltak korábbi pályázatok, amik meghiúsultak, stb., stb., egy gazdálkodó társaságnak azért azt meg kellene tudni oldani, hogy egy-egy autót néha cseréljen, akár egy lízing konstrukció formájában, vagy szervezze át a munkarendet úgy, hogy a rendelkezésre álló eszközparkkal meg tudja valósítani a tevékenységet. Ehhez kapcsolódóan még annyit egyébként, hogy a SZOVÁ-nak a honlapján nincsen olyan elérhető telefonszám, ahol az adott problémát jelezni lehetne, hiszen az egyik nyilvános telefonszám vagy a szeméttelepet kapcsolja, vagy pedig a MOHU elérhető, de hát tudjuk, hogy a MOHU-nak alvállalkozója egyébként a SZOVA. Úgyhogy én ilyen esetekben leginkább az igazgatóság elnökét szoktam felhívni, és neki szoktam elpanaszkodni a folyamatos problémát, mondhatni, talán most már heti szinten. Úgy gondolom, hogy ez egy olyan dolog, ami egy városrészt érint, nem tudom, hogy a többi városrészben ez hogy működik, az oladi városrészen ez nem működik. Ha pedig nem működik, és nem tudunk rajta változtatni, akkor el kell gondolkodni azon, hogy tudja-e ezt az alvállalkozói tevékenységet végezni a SZOVA. Amennyiben nem, akkor szólni kell a MOHU-nak, hogy keressen másik szolgáltatót, persze tudjuk, hogy mit jelentene ez a SZOVA életében, nem szeretném, hogy ez bekövetkezzen, de az nonszensz, hogy a tevékenység nincs rendesen elvégezve. Köszönöm!

**Dr. Nemény András polgármester:** Köszönöm szépen képviselő úr! A vezérigazgató asszony nincs a teremben, de lesz még napirendi pontunk, amikor a cégeket tárgyaljuk, biztos itt lesz, és akkor szerintem választ tud kapni. Ez egy bonyolult kérdés, a MOHU kérdése, meg is érkezett, csak nem tudom, hogy hallotta-e a kérdés felvetéseket. Tehát akkor a céges beszámolóknál is itt lesz a vezérigazgató asszony ugye? Mert lesz egy kérdés majd a hulladékgazdálkodással kapcsolatban, az eszközökkel leginkább. Majd újra el fogja mondani a képviselő úr, nyilván ott érdemes erről beszélnünk, de szeretném én is, ha lenne rá válasz. Megadom a szót Horváth Soma alpolgármester úrnak.

**Horváth Soma alpolgármester:** Tisztelt Polgármester Úr! Tisztelt Közgyűlés! derkovitsi képviselőként szeretnék két témában hozzászólni. Ahogy mondta tanácsnok úr, elmúlt a nyár, sok lakossági pozitív, meg nyilván negatív jelzés is érkezik hozzánk egyéni képviselőkhöz is, így van ez a Derkovits esetében is. A Bem József utca 2. mögött felújítottunk egy játszóteret, gyönyörű lett, Európai Uniós és városi támogatásból pár évvel ezelőtt. Nekem ez választási ígéretem is volt és nagyon örülök, hogy megvalósult. Ugyanakkor számos olyan cselekmény fordult elő az elmúlt években, amihez a városrendészet és a rendőrség segítségét kértem, és a városrendészet azóta, meg a rendőrség is fokozottan ellenőrzi a területet, de tovább szerettünk volna menni. Meg akartuk annak a lehetőségét vizsgálni, hogy miként tudnánk valamilyen más közbiztonsági lehetőséget is kiépíteni. Most egy olyan megoldást találtunk, hogy a város tulajdonában van egy mobil térfigyelő kamera, amit a két közgyűlés közötti anyagban, a kiosztott javaslatok között láthatják is, hogy ezt a mobil térfigyelő eszközt, ezt kihelyeznénk a Bem József utca 2. mögötti játszótérhez, így igazából nemcsak élőerős ellenőrzés, hanem egy kamerás ellenőrzés is megtörténhet. Nagyon köszönöm az informatikai irodának, illetve a városrendészetnek és a Hatósági Osztálynak az ezzel kapcsolatos vizsgálatot. A tapasztalatokat, ha jól tudom a Bűnmegelőzési Bizottság majd október végi ülésén megtárgyalja, a kamerát a héten mindenképpen szolgálatba helyezzük. Úgyhogy köszönöm ebben az együttműködést. Nagyon örülök, hogy itt van Czeglédy képviselő úr, mert egy korábbi javaslata kapcsán pozitív hírről tudunk beszámolni. Ugyanis a „Sólyom munkacsoport” akcióba lépett és múlt héten csütörtökön a Domus Áruház tetején a működtetőkkel megnéztük azt a helyszínt, ahová egy galamb befogási akciót fogunk elhelyezni jövő héten. Tulajdonképpen egy olyan, nem nevezném csapdának, galamb befogási módszert fognak alkalmazni, ami az ország több pontján jól működik. Ha minden jól megy, akkor ebben a hónapban kéthetente ilyen 300-400 galambot tudnak majd befogni. Tulajdonképpen egy csapda, egy ketrecnek az elhelyezésével, és ilyen 5-600 méteres környezetében a Domus Bevásárlóközpontnak várható az, hogy sikerül jó sok galambot befogni. Sőt továbbmegyünk, és továbbmegyek, ugyanis a Fő tér kapcsán is Lukács Dániel képviselőtársam is többször jelezte ezt, hogy nyáron őt is sokan megtalálták ezzel a kéréssel, jó hírről tudunk itt is beszámolni, hiszen a Fő tér vonzáskörzetében is, a Városházára elhelyezésre kerül majd egy ilyen galamb befogó csapda. Úgyhogy én azt gondolom, hogy ez egy érdekes lehetőséget kínál arra, hogy vajon tényleg kicsit galamb-mentesebbé tudjuk tenni a belvárost és a Domus bevásárlóközpont környékét a lehető legállatbarátabb módon, ezt tudom mondani. Úgyhogy ez szerintem sokak örömére fog szolgálni. Október első hetétől, de pontosan jövő héttől indul majd az akció egy hónapon keresztül. És egy kis kulturális téma. A múlt héten megjelent az „Életünk” irodalmi, művészeti folyóiratnak a megújult száma. Miért mondom ezt el? Mert 1962. óta van a városnak egy ilyen irodalmi folyóirata, a megye és a város fenntartásában működött, aztán 2013. óta a Berzsenyi Dániel Könyvtár és a város kiadásában jelenik meg ez a könyv. Július 1-jén köszöntünk el 21 év óta Alexa Károly főszerkesztőtől, és július 1-je óta új főszerkesztője van az „Életünk”-nek, Vincze Bence személyében. Én azt látom, hogy egy nagyon jó irányba megy ez az irodalmi folyóirat, és miért mondom itt ezt el? Azért, mert arra bátorítok mindenkit, hogy vásároljanak ebből a folyóiratból, a Berzsenyi Dániel Könyvtárban elérhető egyébként, negyedévente fog megjelenni a jövőben és több nemzetközi írás mellett Dragomán György és Nádasdy Ádám írásával is találkozhatunk. És ami még fontosabb, hogy szombathelyi kötődésű, vagy éppen szombathelyi írók, vagy írójelölteknek az írásaival is találkozhatunk az új számban, úgyhogy éljenek a lehetőséggel, vásároljanak ebből a Berzsenyi Dániel Könyvtárban. Köszönöm szépen!

**Dr. Nemény András polgármester:** Köszönöm szépen! Illés Károly nem tudom, hogy még mindig meg van-e sérülve a keze, mert nem tudom hogy történt ez az ajtós baleset, de egy sebtapasz van nálam.

**Mikrofon nélkül** **Illés Károly a Költségvetési Ellenőrző Szakmai Bizottság elnöke:** Van nálam, köszönöm!

**Dr. Nemény András polgármester:** Nagyon szívesen! Ha mégis, akkor itt van. László Győző alpolgármester úrnak adom meg a szót.

**Dr. László Győző alpolgármester:** Tisztelt Polgármester Úr! Tisztelt Közgyűlés! Én is, mint választókerületi képviselő szeretnék most elsősorban hozzászólni. Valóban elmúlt a nyár, és van számtalan dolog, aminek lehetett örülni benne, és egy kicsit össze is foglalnám. Elsősorban köszönetet szeretnék kifejezni, Vermes Csaba igazgató úr és a Vasber Zrt. felé, akinek a felajánlásával a Vajdahunyad térre egy új játszóelem, egy hinta kerülhetett, ami azt hiszem, hogy a nyár slágere volt az ott élő kisgyerekeknek. Emellett egy kicsit rendbetettük a környéket, az ütközőzóna ki lett cserélve, illetve az ütéscsillapítása a játszóeszközöknek, egy kicsit az egész játszótér át lett strukturálva, úgyhogy azt hiszem, a közelben élő kicsiknek legnagyobb örömére. Ezzel párhuzamosan vizsgáljuk azt is, hogy a Tulipán utcai játszótér esetleg bővíthető-e további játszóelemekkel, úgy látjuk, hogy hála istennek nagyon sok fiatal család lakik a környéken, és szükség van ezekre, van igény. Voltak útfelújítások is, ezekről nem szeretnék beszélni, azt hiszem a sajtó beszámolt megfelelő mélységben. Amit viszont fontos elmondani, bár az ott élő lakókat, szórólapon minden háztartást tájékoztattam, illetve, ahol szükséges volt, ott személyesen is átbeszéltük a beruházás részleteit, de a lényeg az, hogy most érkezett a Saághy utcába az E.ON vezetékfektetési projektje, a tényleges munkavégzés, az ott élők számára is látható munkavégzések abba a szakaszba értek. És itt szeretném kérni az ott élőknek a türelmét, ez egy nagyon fontos beruházás a városunk energiabiztonsága szempontjából, ami kifejezetten érinti a Kámon-Herény régiót, és sokszor panaszkodnak nekem is áramkimaradásokról, illetve a szolgáltatás időszakos összeomlásáról, ez hozzá fog járulni, hogy ezek a későbbiekben ne legyenek. Most egy pár hét kellemetlenség következik, de én nagyon remélem, hogy ezen is túl leszünk. Szeretnék beszámolni arról, hogy buszközlekedésben tanévkezdéskor a Gotthard Iskolánál a Blaguss munkatársaival népszerűsítettük a busszal történő iskolába járást. Ezt most is megtenném, kihasználva a közgyűlés nyilvánosságát. Igazítottunk a menetrenden is, hogy a diákoknak a lehető legjobb csatlakozások legyenek, illetve a legjobb időpontokban érjenek oda, egyeztettünk az iskolával is ez ügyben. Nagyon jól sikerült a Herényi Közösségi Napok, és itt szeretném megköszönni Szekér Tamásnak és csapatának, hogy ezt megszervezték, és tető alá hozták évről-évre, azt gondolom, hogy egy igazi közösségi élmény volt, aki kilátogatott, mindenki jól érezhette magát, találhatott olyan programot, ami kedvére való. És bár elnök úr, Gyöngyössy Péter már nincs közöttünk, de valóban engem is megkeresett, én is biztosítottam őt a támogatásomról, azt pedig köszönöm Horváth Gábor képviselő úrnak, hogy megerősítette, hogy pártpolitikától függetlenül már az AGORA FEB-ben is elkezdtünk ezen dolgozni közösen, úgyhogy, bár többet tehetnénk, de reméljük, hogy a jövőben több lehetőség nyílik és ezzel is tudunk foglalkozni megfelelően. De azt hiszem, a szombathelyiek láthatják, hogy ebben a vonatkozásban tényleg elkötelezettek vagyunk, hiszen amikor ezek az üdülési lehetőségek beszűkültek, akkor megcsináltuk a fonyódi gyermeküdülőt, a gyerekek üdültetési lehetőségét szélesítve ezzel. És abban a szerencsés helyzetben vagyunk, és örömteli hírről tudok beszámolni, hogy jövőre körbeérünk az általános iskolákon, tehát minden iskolából lesz már egy turnus, aki volt ott, és jövőre szeretnénk ezt kibővíteni, az állami iskoláknak a végére érünk, úgy gondoljuk, hogy az egyházi iskolákra is szeretnénk kiterjeszteni ezt a programot, hiszen ott is lehetnek olyan gyerekek, akiknek adott esetben egy ilyen táborozás egy jó lehetőséget biztosít. „Sólyom-projekt” vonatkozásában, meglátjuk az eredményeket, én azt gondolom, sajnos ez egy olyan kérdés, amivel foglalkozni kell, nyilván meg kell találni az egyensúlyt az állatvédelmi szempontok, illetve a higiénia, az emberek egészségének a biztonsága, és biztosítása között, úgyhogy én is érdeklődve várom, hogy milyen eredményekkel fog ez zárulni. Köszönöm szépen!

**Dr. Nemény András polgármester:** Még mielőtt bárki félreértené, Gyöngyössy úr csak a teremből távozott. Eltávozott közülünk, a teremből. Ez így értendő, még mielőtt másra gondolnának. Bokányi Adrienn tanácsnok asszonynak adom meg a szót.

**Bokányi Adrienn a Gazdasági és Jogi Bizottság elnöke, tanácsnok:** Köszönöm a szót! Tisztelt Polgármester Úr! Tisztelt Képviselőtársaim! A „Sólyom-munkacsoport”-hoz, illetve a galamb projekthez csak annyit hadd tegyek hozzá, hogy állatvédelemért is felelős tanácsnokként nem értek egyet ezzel a típusú intézkedéssel, és további gondolatokat ehhez nem is szeretnék hozzáfűzni itt a közgyűlés nyilvánossága előtt. 2-es választókerületet érintő kérdések, valóban sok minden történt az elmúlt közgyűlés óta a nyári időszakban, útfelújítások érintették a választókerületet, Tarcsa utca felújítása sikeresen lezajlott. Ezenkívül például voltak forgalmi rend változási kérdések is, a Garai utcának az egyirányúsítása megvalósult, egyelőre egy próbaidőszakkal. De itt nagyon szeretném hangsúlyozni a közgyűlés nyilvánossága előtt is, hogy ugye a Garai utca mostantól a Semmelweis utca irányából az Eötvös utca irányába egyirányú, és nagyon kérném az ott lakókat, és az arra közlekedőket, hogy parkolni is ennek megfelelően szíveskedjenek. Aztán a próbaidőszak leteltét követően meg fogjuk vizsgálni a tapasztalatokat, illetve begyűjtjük a lakói véleményeket és azok alapján fogjuk eldönteni, hogy véglegesítjük-e az egyirányúsítást. Ezenkívül az Éhen Gyula téren a közelmúltban befejeződött a parkosítás, az esőkertnek a kialakítása. Ez gyakorlatilag az Éhen Gyula tér felújításának, mondhatjuk úgy, hogy a nulladik, vagy az első üteme, amit a jövőben majd TOP Plusz forrásból szeretnénk folytatni. Szeretnék mindenkit kérni arra, hogy vigyázzanak erre a kialakított kis esőkertre, hiszen ettől is már élhetőbbé és esztétikusabbá vált az Éhen Gyula tér. Kaptam arra vonatkozó bejelentéseket az elmúlt időszakban, hogy nem hajléktalanok, hanem fiatal csoportok bontják jelenleg a rendet az Éhen Gyula téren és annak közvetlen környékén. A probléma megoldásával, orvosolásával kapcsolatban a rendőrséggel felvettem a kapcsolatot a körzet egyéni képviselőjeként, úgyhogy reménykedem abban, hogy a közeljövőben megoldást tudunk találni erre is. Ezenkívül tanácsnoki munkámmal kapcsolatban szeretném kiemelni, hogy szeptember elején nagy sikerrel bonyolítottuk le az első testvér és baráti városi konferenciát városunkban. Nagyon köszönöm ezúton is az együttműködő kollégáknak, illetve a Pannon Gazdasági Hálózat Egyesületnek a segítséget a rendezvény sikeres lebonyolításában. Az a megtiszteltetés ért minket, hogy Tüttő Kata, a Régiók Európai Bizottságának elnöke is részt vett ezen a rendezvényen, és egy nagyon tartalmas, és a rendezvény színvonalát növelő előadást tartott, valamint testvér és baráti városaink közül 7 városnak a delegációja, képviselői jelentek meg személyesen és tartottak előadást a saját fejlesztéseikkel kapcsolatban. Ezenkívül pedig 2 további város bekapcsolódott a munkánkba online is. Miért is indítottuk útjára hagyományteremtő szándékkal ezt a konferenciát? Azért, mert azt tapasztaltuk az elmúlt időszakban, hogy különböző Európai Uniós pályázatokban, illetve különböző fejlesztési projektekben már eddig is sikeres volt az együttműködésünk bizonyos testvérvárosainkkal, legyen szó például Lecco olasz testvérvárosunkkal, akikkel egy projektet valósítottunk meg sikeresen fenntarthatóság és zöld energetika témakörben. Vagy legyen szó Oberwartról, akikkel Burgenland tartománnyal, illetve az osztrák kamarával és különböző fejlesztő cégekkel együttműködve elnyertünk az elmúlt időszakban egy Interreg pályázatot, ahol 5 partner 1 millió Euróból tud azon dolgozni, hogy egy intézményi együttműködésnek az alapjait meg tudjuk teremteni, illetve az ehhez kapcsolódó pilot-projekteket meg tudjuk valósítani, méghozzá oktatási, illetve egészségtudományi és egészségipari fókusszal. És azt tapasztaltuk, hogy érdemes lenne ezeket az együttműködéseket folytatni és kiterjeszteni a többi testvér és baráti városunkra is, illetve vannak olyan további partnervárosaink is, akikkel pedig érdemesebb lenne még szorosabbá fűzni a kapcsolatot. Úgyhogy gyakorlatilag arra az együttműködésre hívtuk fel a partnervárosokat, hogy egy nemzetközi városhálózatot kezdjünk el közösen kiépíteni, amely egy komolyabb Európai Uniós szintű láthatóságot, illetve fejlesztési projekteknek a megvalósítását fogja lehetővé tenni, és ahová a későbbiek folyamán a baráti, illetve a testvérvárosaink is be tudják csatlakoztatni a saját partnervárosaikat is. Köszönöm szépen!

**Dr. Nemény András polgármester:** Köszönöm szépen tanácsnok asszonynak! Németh Ákos tanácsnok úrnak adom meg a szót.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Bár egy kicsit félve, itt tanácsnok asszony közvetlen közelében, de én is a „Sólyom-akció”-hoz szeretnék egy kis segítséget kérni.

**Mikrofon nélkül** **Bokányi Adrienn a Gazdasági és Jogi Bizottság elnöke, tanácsnok:** Mindenki ráharap a témára?

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Érzem én is. Tehát a Krúdy lakótelepen kiemelten probléma szintén a galamb kérdés. Különösen ott az óvodánál, a Gazdag Erzsi Óvodánál. Ezért arra kérem alpolgármester urat, hogy amennyiben lehetőség van, itt az óvoda környékét is vonjuk be ebbe a programba.

**Mikrofon nélkül** **Bokányi Adrienn a Gazdasági és Jogi Bizottság elnöke, tanácsnok:** Én meg arra kérek mindenkit, hogy egy bemutatót tartsunk majd róla, hogy mi történik a galambok befogását követően.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** És a buszközlekedésre gyorsan rá is fordulnék, tehát alpolgármester úr által is elmondott, hogy volt egy szórólapozás a Gotthard Iskolánál, illetve a Zrínyinél. Képviselőtársammal, Lukács Dániellel közösen a Zrínyi Iskolánál voltunk, ahol népszerűsítettük a buszközlekedést, elsősorban az általános iskolások körében, hiszen azt gondolom, hogy köztudomású tény, hogy az egyik legnagyobb probléma a közlekedésünkben az iskolák környékén van iskolaidőben. Illetve, a Blaguss egy új kezdeményezést is elindított, aminek a célja az, hogy a felső tagozatos általános iskolák közül, gyakorlatilag az osztályok között egy versenyt hirdettek meg. Minél többen buszoznak az osztályból, minél többet, annál jobb esélyük van arra, hogy megnyerjenek egy osztálykirándulásra egy buszt gyakorlatilag. Én bíztatom az általános iskolásokat, hogy nézzenek utána ennek a versenynek és csatlakozzanak be. Egy utolsó mondat, a VML Budapest csapatával megtisztítottuk a Gyöngyös-partnak egy nagy részét múlt héten, pénteken, ez egy társadalmi felelősségvállalásból felajánlott önkéntes tevékenység volt, és bíztatom a szombathelyi cégeket is, hogyha ilyen ötletük van, akkor nyugodtan keressenek minket és nagyon jó programokat fogunk tudni nekik kitalálni. Köszönöm szépen!

**Dr. Nemény András polgármester:** Köszönöm tanácsnok úrnak! Látszik, hogy azért egy kicsit betekintést nyerhettek többen is, hogy nem egyszerű ez a városvezetés munkája, mert mindenki nagyon erősen képviseli a saját véleményét, és ez nagyon helyesen van így, hiszen ebből születnek a jó döntések. Ahányszor előjön a „Sólyom-munkacsoport” kérdése, akkor tanácsnok asszony vércseként csap le erre.

**Mikrofon nélkül** **Bokányi Adrienn a Gazdasági és Jogi Bizottság elnöke, tanácsnok:** Nem mondtam el, hogy mi történik…

**Dr. Nemény András polgármester:** Ez szerencse is, és maradjon is ez így, a mi műhelytitkunk, hogy hova jutunk majd ezzel a kérdéskörrel, de úgy látszik, hogy a sólyomnak is van természetes ellensége. Megadom a szót Kelemen Krisztián tanácsnok úrnak.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Tisztelt Polgármester Úr! Tisztelt Közgyűlés! Én is röviden be szeretnék számolni az elmúlt időszak fontosabb eseményeiről, amelyek elsősorban a választókörzetemet érintették. Egy 11 évvel ezelőtti álom valósult meg nyáron a Nyár és az Ősz utcák felületzárásos technológiával történő felújításával az ott élő lakók nagy örömére, hiszen éreztük azt már 2014-ben, hogy ez a két kis utca talán soha nem kerül felújításra. Hiszen, ha a prioritásokat nézzük, azt, hogy mennyire forgalmas egy út, és aszerint újítunk fel egy utcát, akkor ez a két kis utca valahol a lista végén szerepelt volna, és az idei évben adódott egy olyan lehetőség, hogy ezzel a felületzárásos technológiával ezeket a kis utcákat fel tudtuk újítani a városban, konkrétan 10 ilyen utca került felújításra. És ennek nagyon örülnek a lakók, mert sokkal kényelmesebb és biztonságosabb a közlekedés, már csak azért is, mert a csatornafedeleket is szintbe emelték és nagyjából szeptember elejére el is készült teljesen ez a két utca. A másik fontos felújítás, ami történt a választókörzetemben, az az, hogy még a tavalyi évben elindult az E.ON részéről a régi korhadt közvilágítás kandelábereinek a cseréje és ezt az idei évben az E.ON folytatta a választókörzetemben, így több kandeláber is kicserélésre került. Aztán hétfőn, a Bűnmegelőzési, Közbiztonsági és Közrendvédelmi Bizottság ülésén nagyon sok fontos kérdés mellett döntöttünk arról is, hogy a bizottság elindít egy szemléletformáló, egy figyelemfelhívó kampányt az e-rollerek használatával kapcsolatban, ugyanis köztudott már, hogy nagyon sok baleset történik az e-rollerekkel összefüggésben, és ezek nagyon sok esetben súlyos személyi sérüléssel végződnek és sok esetben fiatalokat, gyerekeket érintenek ezek a balesetek. A tavalyi évben például 367 személyi sérüléses roller baleset történt az országban, itt Szombathelyen 8 ilyen baleset volt a tavalyi évben. Viszont az idei évben 1-8. hónap tekintetében ez a szám már megduplázódott, és ezzel a figyelemfelhívó kampánnyal szeretnénk nemcsak az e-roller használók figyelmét felhívni, hanem a szülők figyelmét is felhívni arra, hogy nem veszélytelen ezekkel az eszközökkel közlekedni, és hogy mire érdemes figyelni, hogy ha a gyermekeiket ilyen eszközökre, ilyen mikromobilitási eszközökre teszik fel. Aztán ebben a ciklusban nagyon fontos figyelmet kap részünkről a társadalom minél szélesebb körben történő bevonása a döntéshozatalba, illetve a döntések előkészítésébe. Ennek érdekében én elindítottam egy társadalmi egyeztetést, elsősorban a választókörzetemre vonatkozóan, hogy a lakóknál a különböző fejlesztések közül melyek azok, amelyeket a legfontosabbnak tartanak, illetve vannak olyan kérdések is, amik akár az egész várost érinthetik, de nyilván a kérdéseket elsősorban a választókörzetemre tettem fel. Én azt gondolom, hogy ebből érdekes eredményeket tudunk leszűrni, nemcsak a választókörzetemre vonatkozóan, hanem akár az egész városra vonatkozóan is. És szóba került a pénteki önkéntes szemétszedés, amelyre egy budapesti cég munkatársai érkeztek Szombathelyre, amit én is nagyon köszönök, Németh Ákos tanácsnoktársam mellett én vezettem az egyik szemétszedő csapatot a Százhold-parktól egészen a Gayer-parkig, majd vissza. Én is fel szeretném hívni a lakosság, illetve a Szombathelyen működő cégek figyelmét a társadalmi felelősségvállalás, a közösségi szerepvállalás fontosságára. És itt szeretném megjegyezni, hogy október 3-án, pénteken 15 órakor mi is szervezünk egy külön önkéntes szemétszedést a Joskar-Ola lakótelepen. A találkozó a Pázmány Péter körút végén található buszfordulóban lesz, és ehhez szeretettel várjuk a csatlakozókat, már csak azért is, mert ez szintén a „Vigyázzunk együtt Szombathelyre!” önkormányzati köztisztasági program keretében fog megvalósulni. Az ehhez tartozó zsákokat, illetve kesztyűket biztosítani fogjuk. Köszönöm szépen!

**Dr. Nemény András polgármester:** Köszönöm szépen tanácsnok úrnak! Megadom a szót Czeglédy Csaba elnök úrnak.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát ilyen eufemisztikus megközelítés ez a „Sólyom-munkacsoport” név. De a részletekbe nem belemenve, én bízom benne, hogy a Domus környékén ez nagy segítség lesz. És azt tanácsnok kisasszonynak is mondom, hogy talán abban nem kell külön vitatkoznunk, hogy nagyon komoly fertőzésveszéllyel és betegséggel járnak. Nem győzzük annyit takarítani a Domus környékét, hogy az emberek ne vigyék be a ruházatukon, és elsősorban a cipőjükkel a galambürüléket a lakásukba. Tehát én ezt a fő problémát látom, ezt egyszerűjen nem lehet takarítással intézni, plusz ezek megjelentek a lakóházak környékén is, azt gondolom, hogy ezt valahogy kezelni kell. Köszönöm a városvezetésnek, több éves küzdelmem eredményét siker koronázta, felújításra került a Kondics utcai pályák melletti járda. Kérném majd, hogy ennek a második üteméről se feledkezzünk meg, mert közel ugyanilyen rossz állapotban van ennek a folytatása a Fedett uszoda felé. És kifejezetten jó szívvel észleltem, hogy a „Fut a város” program már ezen a felújított járdaszakaszon ment, úgyhogy így pluszban hasznosítottuk ezt a járdaszakaszt. Azért még a választókörzetemben van bőven teendő a járdákat illetően. Egy pici dologban hadd hívjam fel a figyelmet, és kérjem a városvezetést, és talán Bonti Tamás irodavezető úr segítségére is leszek a hozzászólással. Gyakorlatilag egy ilyen kutyafuttatóvá alakult a Perintparti-sétány melletti gát felső része, aminek ugye az egyik része a miénk, a másik része már a Vízügyé, állami terület. És a kutyafuttatás céljából a Perintparti-sétány felújításával együtt elkészült egy csapadékvíz-elvezető árok, és az emberek ezen lépnek át. A kistestű kutyákat kézben felemelik, és főleg most, hogy jön a hűvösebb, csúszósabb, nedvesebb idő, ennek a vízelvezető-ároknak az átlépése komoly balesetveszély. És azt kell mondanom, hogy Bonti Tamás irodavezető úrral hatalmas erőfeszítéseket teszünk egy költséghatékony megoldásra, hogy ott biztonságosan azon át lehessen kelni. Mindenfajta akadályozó dolgokkal találkozott többek részéről, talán az anyagiak a legkevesebbek, úgyhogy én szeretném kérni a városvezetést, hogy segítsünk ebben, mielőtt ott valaki lábát vagy nyakát szegi. Hiszen, ha a lakosság egy adott területet már több éve egy kialakult módon használ, nem tudjuk nekik azt mondani, hogy ne használják, hanem próbáljuk meg nekik ezt a közlekedésüket, és kutyasétáltatásukat balesetmentessé tenni. Hozzáteszem, hogy ugye most már a reggeli kutyasétáltatásnál sötét van, tehát én azt gondolom, hogy még inkább növekedni fog ez a balesetveszély, úgyhogy ebben külön köszönöm a városvezetés segítségét. Bonti úrnak is hátha most segített, hogy ezt a dolgot szóba hoztam.

**Dr. Nemény András polgármester:** Köszönöm! Lukács Dániel, parancsoljon!

**Lukács Dániel városi képviselő:** Tisztelt Polgármester Úr! Tisztelt Közgyűlés! Nem szeretném tovább borzolni tanácsnok asszony kedélyeit. Én csak annyival egészíteném ki ezt a galamb kérdést, mostanában egyre inkább előforduló jelenség az, hogy a belvárosban galambokat etetnek emberek, és itt nem a fagyitölcsér csücskét elszóró családi galambetetésre gondolok, hanem hogy nagy mennyiségű élelmiszert helyeznek ki köztereken, közparkokban. Nyomatékosan kérek mindenkit, hogy ne tegye! És több okból sem, a köztisztasági okokat ismerjük, hogy a galambürülék milyen veszélyekkel jár, nem szeretnék Németh Ákos zöld tanácsnok úr munkáját ellopni, de itt hadd tegyem hozzá, hogy ezeknek a madaraknak nincs szükségük segítségre, a közhiedelemmel ellentétben télen sem kell őket etetni. Kifejezetten veszélyes rájuk az az emberi élelmiszer, amit kihelyeznek, és muszáj azt hozzátennem, hogy ezzel szabálysértést is követnek el. Ismételten kérem, bár biztos vagyok benne, hogy ezeket az embereket a jó szándék vezérli, kérem, ne etessék ipari mennyiségű élelmiszerrel a belvárosban a madarakat. Én is szeretnék beszámolni a kerületemben történt felújításokról a nyár folyamán. A Vajda János utca újult meg a Juhász Gyula és Babits Mihály utca közötti szakaszon. Ez a városrész a 2022-es népszámlálás utáni körzethatár átalakítások után került a belvároshoz. Én a választási kampányomban azt ígértem az itt lakóknak, hogy bár ez nem egy tipikusan belvárosi jellegű városrész, nem lesznek másodrendű polgárai a kerületnek, és azt ígértem, hogy ezek az úgynevezett „költő utcák”, amiket a Sorok út, Mátyás király út, és Felsőőr utca határol, ebben a ciklusban meg fognak újulni. Ennek az egyik első eleme volt a Vajda János utca, és szeretném jelezni, hogy a városvezetés támogatását élvezve a jövőben folytatni fogjuk itt a „költő utcáknak” a felújítását. Valamint múlt héten megújult a Dr. Antall József téren a Berzsenyi Dániel Könyvtár előtt az a szegély és lépcső, amit az időjárás az elmúlt időben kikezdett. Most olyan állapotba került, hogy remélhetőleg hosszú távon, stabilan és szépen fog kinézni ez a tér, a könyvtárba járó emberek, gyerekek, szülők nagy örömére. Köszönöm szépen a szót!

**Dr. Nemény András polgármester:** Köszönöm. Horváth Gábornak adom meg a szót.

**Horváth Gábor városi képviselő:** Köszönöm! László Győző alpolgármester úr szavaira reagálni szeretnék. A júniusi közgyűlésen már megemlítettem, hogy az E.ON beruházás miatt értesíteni kell a lakosságot. Most ugye elmondta, hogy ön értesítette, ez egy kicsit utána ment az eseménynek. Hiszen augusztusban már lezárták a Saághy utcai gyalogos hidat, ahol az E.ON egy fecnit tett ki ott az egyik fára, hogy itt több napon keresztül a gyalogos közlekedés nem megoldott, és semmilyen jelzés nem ment ki, hanem szeptemberben az ön fogadóórája után értesítette ki a Saághy utcai lakókat. Én kicsit nehezményezem azt egyébként, hogy az E.ON beruházásánál nem vették figyelembe azt, hogy az iskola megkezdése előtt kellett volna a Muskátli utcába, az a 8721-es szakaszon beütemezni, hiszen most ott majd a kámoni lakók, a Kertész TSZ lakóparkból nagyon sok iskolás gyerek fog közlekedni és ez nehézség lesz, hogyha ott feltúrják azt az egész szakaszt. Nyilván itt a lakóknak nagyon körültekintően kell majd áthaladni. És akkor még annyit mondanék, hogy ugye a tavaszi fogadóórájára mentek a képviselő úrnak fűnyírással kapcsolatban, utána jöttek nyár elején hozzám, utána ősszel ugyanazok visszamentek alpolgármester úrhoz, és azért most itt van az igazgató úr, megjegyeznénk, hogy szeptember 12-én, Mária napon a Szompark végigjött a Maros utcán, de nem fordultak be a Saághyba, és ott ugye külön kérés volt, hogy ott azt az árkot nyírják le. Ugye ebben a második ütemben le kellene nyírni az összes utcát, ahogy benne van a vállalásban. És csak a Maros utca történt meg, ezt én konkrétan megfigyeltem egyébként, ezt így jelzésként mondom igazgató úrnak. Úgyhogy azt gondolom, hogy itt még van mit tenni. Azok a kiemelt lakossági kérések, amik ugye az egészségügyi állapotból fakadnak, és gyakorlatilag felváltva keresik a körzet képviselőit, László Győzőt és utána engem is keresnek, ez egy állandó visszatérő probléma, úgyhogy ezt hosszú távon azt gondolom, hogy rendezni kell. És még egyszer felhívom az ott élő lakosság és az arra közlekedő lakosság figyelmét, hogy most fog abba a fázisba kerülni az E.ON-nak a beruházási munkálata, ami a Vadász Vendéglő, a Vízöntő utca közötti szakaszon, nagyobb odafigyelést igényel, nehogy tragédia legyen, azt gondolom, hogy erre érdemes jobban összpontosítani mindenkinek, a közlekedés szereplőinek. Köszönöm!

**Dr. Nemény András polgármester:** Köszönöm! Horváth Gábornak nagyon jól áll ez a megfigyelő státusz. Ezt láthatóan betölti. Hát a választók már csak ilyenek, ők mennek ide is, oda is, ide is, oda is. Az a kérdés, hogy a végén, amikor bemennek a fülkébe, akkor mit csinálnak. Az még messzebb van, de persze vettük a jelzéseket, majd reagálni is fog alpolgármester úr, a végén az alpolgármestereknek lesz lehetősége a vita lezárása után, ha valami még fennmaradna. Lenkai Nórának adom meg a szót. Képviselőasszony parancsoljon!

**Lenkai Nóra városi képviselő:** Tisztelt Polgármester Úr! Tisztelt Közgyűlés! Én a SECAP akciótervvel kapcsolatban szeretnék szólni, illetve egy kérdést feltenni, talán tanácsnok úr felé. A szakmai energetikai oktatás blokkban nagyon komoly tervek vannak megfogalmazva a 160. oldalon, hogy ha azt úgy könnyebb megtalálni. Itt ugye az energetikai középfokú oktatás, felnőttképzés, felsőoktatás, PhD képzés, és kutatóközpont létrehozásáról is van szó. Én azt szeretném megkérdezni, hogy ezzel kapcsolatban már elkezdődtek-e a munkák, illetve a tárgyalások? Aztán azt olvastam az anyagban, hogy 2021-ben már leíródtak, és egy-két éven belüli intézkedés volt szükség. Ugyanis ez egy hatalmas nagy feladat, hogyha ebbe belevágunk, ezzel nagyon sokat kell dolgozni, nagyon sok anyagi ráfordítást, energiát igényel, és én jó szívvel akkor tudnám támogatni ezt az anyagot, ha erre kapnék megfelelő választ. Köszönöm szépen!

**Dr. Nemény András polgármester:** Köszönöm képviselő asszonynak! A vitát lezárom és adok lehetőséget tanácsnok úrnak, hogy válaszoljon, mint a városvezetés részének, de akkor egyelőre megadom sorban a szót, addig gondolkozzon. És akkor László Győző alpolgármester úrnak adom meg a szót először.

**Dr. László Győző alpolgármester:** Köszönöm a szót! Tisztelt Polgármester Úr! Tisztelt Közgyűlés! Horváth Gábor képviselő úrnak reagálnék néhány gondolattal. Képviselő úr, azért nem történt meg korábban a tájékoztatás, mert nem volt időszerű.

*Mikrofon nélkül Horváth Gábor városi képviselő mond valamit*

**Dr. László Győző alpolgármester:** Egészen nyugodtan nyomjon gombot, ha szeretne reagálni.

**Dr. Nemény András polgármester:** Úgyse adok szót, mert lezártuk a vitát.

**Dr. László Győző alpolgármester:** Ügyrendit tudsz nyomni, és szoktál is. Visszatérve. Volt egy ütemterv, ami márciusban állt fel. Ahogy ön is mondja, úgy kértük a beruházót, hogy az iskolai szünet alatt, ha lehetséges, végezzék el ezeket a beruházásokat a lakosság legkisebb zavarása mellett. Ez az ütemterv folyamatos csúszásban van. Ezért úgy gondoltam, és azt hiszem, hogy úgy járunk el helyesen, ha akkor tájékoztatjuk a lakosságot, amikor belátható és biztos távolságba kerül az aktuális munkavégzés. Mert ha én márciusban kitájékoztatom a lakosságot - jaj, de csúnya szót használtam - tájékoztatom a lakosságot, kiértesítem a lakosságot, hogy augusztus közepén várható, akkor ön állt volna fel először, hogy milyen hülyeségeket beszél maga, mikor hónapokat csúszik a beruházás. Pontosan így lett volna képviselő úr, ismerjük egymást régóta, tudjuk mire számíthatunk egymástól. Az érintett lakók a Saághy utca végén, mindegyiknél személyesen jártam a nyár folyamán, mindegyiknél. Az pedig, hogy kit kéne arról tájékoztatni, azt a gyaloghidat elég sokan használják, egyébként a megfelelő helyeken az általános tájékoztatás megtörtént, nyilván mindenki elfelejti, ezért most, amikor láttuk azt, és ebben a tájékoztató levelemben is azt írtam, hogy várhatóan, időjárás-függvényében a következő két hétben. Hála istennek el is kezdődött a beruházás, és szükség szerint mindenki tájékoztatva lesz. Amikor azt sugallja, hogy nem volt megfelelő a tájékoztatás, az azért nem igaz, mert az érintettekkel személyesen beszéltem, a helyszínt személyesen bejártam, és egyébként meg azok a felvetések, amiket mond, hogy miért nem, és hogyan rossz ez a beruházás, hát mikor történt ennek a beruházásnak a megtervezése, képviselő úr? 2023. nyarán és kora őszén. Hát ki volt akkor a képviselő? Nem maga volt? Dehogyisnem. Ne csináljuk ezt képviselő úr, legalább egymással. Tavaszi fűnyírás vonatkozásában. Itt is olyat sugalmaz, ami nem teljesen igaz. Voltak nálam a fogadóórán, és még utána héten megkapták a határozatot arról, hogy valóban be tudunk segíteni a fűnyírásban. Ez utána valóban nem történt meg, ez igaz, az én fogadóórámra utána visszajöttek, mondták, hogy jártak képviselő úrnál is, szerdai fogadóóra, péntekre megtörtént a levágás és exkuzáltam magam. Valóban ez egy olyan rendszer, ezt mindenkinek tudnia kell, amit idén próbáltunk ki először, nyilván van rajta mit finomítani, de az, hogy nem lett volna intézkedés, és nem lett volna megfelelő tájékoztatás, az megint nem igaz. Igazság szerint, azt mondja, hogy nem ment semmilyen jelzés, hát, sőt, más kérés is volt, seprőautó, és az is bemegy. És a Saághy utcába azért nem megy be, mert az Erdészet parkolójáig olyan az út, hogy alkalmas, de ha azon túl beküldöm a seprőautót, akkor olyan port csinál, meg felveri a kavicsot, hogy utána meg azért fognak szidni minket. Igazából a seprőautót oda lehet küldeni, ezt ön is pontosan tudja, ahol arra az út alkalmas, olyan az út szerkezete. Én azt szeretném kérni képviselő úrtól, ahogy említette, hogy legalább a dezinformációkat, tudom, hogy szereti az ilyesmit, de legalább próbálja meg. Én egyszer óva intettem attól, hogy ezt ne tegye, nem lesz jó, akkor is azt mondta, hogy nem így lesz, én meg mondtam, hogy a választók meg fogják köszönni önnek ezt a munkát, így is lett. Akkor sem hallgatott rám. Én most is azt kérem képviselő úr, próbáljon meg a volt körzetéért dolgozni ilyen szempontból. Ha fogást keres mindig, értem én, hogy anélkül nincs közgyűlés, hogy valamibe ne kötne bele, de én azt kérem, hogy legalább úgy tegye, hogy ne legyen azonnal és tételesen megcáfolható. Egy kicsit az úgy jó. Én tényleg azt gondolom, hogyha ön komolyan a szívén viselné a volt választókörzetének a sorsát, akkor legalább eleget tenne annak a meghívásomnak, amit egyébként úgy tudom, hogy más képviselők megtettek, és annak idején Puskás polgármester úr is megtette, hogy bejön hozzám, biztosítottam lehetőséget, Horváth alpolgármester úr, aki a fejlesztésekért felelős, hogy mondja el, mik azok a beruházások, amik önnek fontosak voltak, mi az, amit szeretne, hogy továbbvigyünk, hogy megcsináljuk, pártpolitikától függetlenül a lakók érdekében. Ezzel azóta sem élt, úgyhogy amíg ezt nem teszi meg, addig én nem tudom komolyan venni, hogy ön tényleg a körzet lakóiért, vagy a körzet dolgaiért aggódik. Ne aggódjon, tudjuk ön nélkül is, hogy milyen fejlesztésekre van szükség, polgármester úr azt mondta, hogy vegyek egy nagy levegőt, úgyhogy én ezt fogom tenni, de szerencsés helyzetben vagyok, önhöz egy kis levegővétel is elég. Köszönöm szépen!

**Dr. Nemény András polgármester:** Köszönöm szépen! Hát alpolgármester úr nagy levegőt vett és sok mindent mondott. Régi közgyűlés érzés volt, mert már túlságosan a béke, szeretet, barátság irányába mentünk el, de hát mégiscsak emlékeztetni kell magunkat, hogy azért közgyűlés vagyunk. Szerintem Németh Ákos a béke, barátság irányában válaszolni fog a SECAP kérdésre.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Gyakorlatilag a város hosszú távú fenntarthatóságáról beszélünk és ebben a fenntarthatóságban nagyon fontos szerepe van az energetikai szakembereknek, hiszen ezt a gyakorlatban is megtapasztaltuk, ugyanis a Scalable City projekt keretei között egy energetikust próbáltunk beszerezni ide a városházára. Hát nagyon küzdelmes volt az a folyamat, de végül is sikerült ide csábítanunk egy megfelelő szakembert. Olyan mértékben volt sikeres, ugye ez egy határozott idejű szerződés volt, hiszen egy fix időtartamra tudtuk ebből a pályázatból megfinanszírozni, hogy azóta már végleges határozatlan idejű szerződése van és sokszorosan megtermelte a saját bérét, hiszen rengeteget tudott spórolni. És gyakorlatilag célunk az az volna, hogy minél több ilyen szakember legyen Szombathelyen is. Nyilván ezek az akciótervek egy stratégiából következnek, még talán 2015-ben fogadta el a közgyűlés a klíma stratégiát, és ebből lett lebontva az akcióterv. Nyilván olyan pontok is vannak ebben az akciótervben, ami kapcsán most jelen pillanatban nem látjuk azt, hogy ez hogy fog megvalósulni, de volt már olyan, nem is olyan régen, hogy K+F központ, ilyen elérhető távolságra került Szombathely városában, és hogyha ez meg tudna valósulni, akkor nagyon fontosnak gondoljuk azt, hogy az energetikai képzés itt is megfelelően képviselve legyen. Illetve hát ki tudja, mit hoz a jövő, hát előfordulhat, hogy az iskolák visszakerülnek a városhoz, és akkor ráhatásunk van ezekre a döntésekre. Nagyon fontos, hogy ilyenkor meg legyenek ezek a zsinórmértékek és pontosan tudjuk, hogy mi az, amit mi szeretnénk. Köszönöm szépen!

**Dr. Nemény András polgármester:** Köszönöm! Akkor talán minden kérdés tisztázódott és szavazni is fogunk. Módosító javaslat nem volt, ez egészen ritka. I. határozati javaslatra térünk rá, ez a HORIZON projektnek a konzorciumi partnerségben való részvétele, erről szavazunk most.

Megállapítom, hogy a testület 17 egyhangú igen szavazattal – *1 képviselő nem vett részt a szavazásban* – elfogadta a javaslatot és a következő határozatot hozta:

**225/2025. (IX.29.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat a HORIZON SENSEable elnevezésű projektben konzorciumi partnerként részt vegyen.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Jön egy másik HORIZON, mert a HORIZON nem jár egyedül, úgyhogy most a következő határozati javaslatban szereplő HORIZON-ról szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**226/2025. (IX.29.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat a HORIZON REGENIS elnevezésű projektben részt vegyen.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Most a II. határozati javaslatunk következik, mert az előbb az I/II. volt, most a II. határozati javaslatunk jön, ez pedig a SECAP, amiről az előbb beszéltünk, annak az átdolgozott változatáról, szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**227/2025.(IX.29.) Kgy. számú határozat**

Szombathely Megyei Jogú Város Önkormányzatának Közgyűlése jóváhagyja Szombathely Megyei Jogú Város Fenntartható Energia és Klíma Akcióterve (SECAP) átdolgozott változatát, amely az előterjesztés mellékletét képezi, egyúttal felhatalmazza a polgármestert, hogy a dokumentum Polgármesterek Szövetségének és Szombathely Megyei Jogú Város Önkormányzatának honlapjára történő feltöltéséről gondoskodjon.

**Felelősök:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtás előkészítéséért:

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Most a kiegészítő határozati javaslatok közül az első, ez az átruházott hatáskörben hozott intézkedésekről hozott tájékoztatás, most szavazunk róla.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**228/2025. (IX.29.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a II/I-es, ami a Bartók Béla Zeneiskola Alapítvány részére juttatandó 200.000,- Ft-os támogatás. Erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**229/2025. (IX.29.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2025. évi költségvetéséről szóló 4/2025. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Szombathelyi Bartók Béla Zeneiskola Alapítvány részére 200.000,- Ft pénzeszköz átadásra kerüljön a XVIII. Koncz János Hegedűverseny támogatására.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. október 15. (2. pont vonatkozásában)

**Dr. Nemény András polgármester:** Most jön a II/II-es, „Esélyt a gépiparisoknak” Alapítvány részére 100.000,- Ft támogatás, most szavazunk erről is.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**230/2025. (IX.29.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2025. évi költségvetéséről szóló 4/2025. (II.28.) önkormányzati rendelet 8. mellékletében meghatározott Városi pedagógusnap, tanévnyitó ünnepség tételsor terhére az „Esélyt a gépiparisoknak” Alapítványrészére a Városi Tanévnyitó Ünnepség költségeire 100.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. október 15. (2. pont vonatkozásában)

**Dr. Nemény András polgármester:** Jön a III. határozati javaslatunk a kiegészítőből, ez pedig a Stadion létesítmény használata érdekében a Minisztérium részéről nyújtott támogatás biztosításról szóló tájékoztatás tudomásul vétele. Erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**231/2025. (IX.29.) Kgy. sz. határozat**

1. Szombathely Megyei Jogú Város Közgyűlése a Haladás 1919 Labdarúgó Kft. részére, az általa működtetett labdarúgó csapat Stadion létesítmény használata érdekében a Honvédelmi Minisztérium Sportért Felelős Államtitkársága részéről nyújtott 92.473.321,- Ft támogatás biztosításáról szóló tájékoztatást tudomásul veszi.
2. A Közgyűlés felhatalmazza a Haladás 1919 Labdarúgó Kft. ügyvezetőjét a Stadion használata tekintetében Szolgáltatási szerződés megkötésére, amelyben a szolgáltatási díj a nyújtott támogatás mértékével azonos.

**Felelős:**  Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Keringer Zsolt, a társaság ügyvezetője)

**Határidő:** azonnal

**Dr. Nemény András polgármester:** Jön a IV. határozati javaslat, Szombathely Nagymizdó SE teke névhasználat engedélyezés, erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**232/2025. (IX. 29.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 176/2025. (IX.23.) VISB számú határozata alapján – **engedélyezi,** hogy a Szombathely Nagymizdó SE a Szombathely elnevezést a fenti formában használhassa az egyesület fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Következik a most kiosztott határozatok közül a képfelvevővel történő megfigyelésre vonatkozó javaslat, ezeknek a kijelöléséről szól, most szavazunk.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**233/2025. (IX.29.) Kgy. számú határozat**

1. Szombathely Megyei Jogú Város Közgyűlése a közterület-felügyeletről szóló 1999. évi LXIII. törvény 7. § (3) bekezdése alapján – a Városrendészet javaslatára – a 2759/52 hrsz-ú közterületi ingatlant kijelöli képfelvevővel történő megfigyelésre.

2. A Közgyűlés felkéri a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.

**Felelős:**  Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Ágoston Sándor, a Városrendészet irodavezetője

Desits Zoltán, az Informatikai Iroda vezetője)

**Határidő:** azonnal

**Dr. Nemény András polgármester:** Most a teljes beszámolóról egyben szavazunk.

Megállapítom, hogy a testület 12 igen, 0 nem, 5 tartózkodással – *1 képviselő távol van* – elfogadta a javaslatot és a következő határozatot hozta:

**234/2025. (IX. 29.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Ez gondolom szokásjog alapján történt, mert minden határozati javaslatot egyhangúan fogadtunk el, ha jól emlékszem. Most áttérünk a következő napirendi pontunkra.

***3./ Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet III. számú módosításának megalkotására és a kapcsolódó döntés meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** Megvárom míg Stéger Gábor osztályvezető úr, és Szakács Eszter kiérkeznek, és megkérdezem, hogy van-e kérdés? Jelentkezőt nem látok. Szerintem adtam elég időt, a vitát lezárom, Czeglédy Csaba szomorú fejcsóválása mellett.

**Mikrofon nélkül Dr. Czeglédy Csaba a Szociális és Lakás Bizottság elnöke:** Gondoltam megvárom az Illés Károlyt… nem lehetek én az ellenzék…

**Dr. Nemény András polgármester:** Szavazni fogunk, először a rendeletről szavazunk most.

Megállapítom, hogy a testület 12 igen, 0 nem, 4 tartózkodással – *1 képviselő nem vett részt a szavazásban és 1 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**20/2025. (X.30.) önkormányzati rendelete**

**az önkormányzat 2025. évi költségvetéséről szóló 4/2025. (II.28.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most pedig a I. határozati javaslatról szavazunk, ami egy kitekintés, szavazunk.

Megállapítom, hogy a testület 12 igen, 0 nem, 4 tartózkodással – *2 képviselő távol van* – elfogadta a javaslatot és a következő határozatot hozta:

**235/2025. (IX. 29.) Kgy. számú határozat**

Szombathely Megyei Jogú Város Önkormányzata saját bevételeinek és az adósságot keletkeztető ügyleteiből eredő fizetési kötelezettségeinek a 2025. évi költségvetési évet, és az azt követő évekre várható összegét az alábbiak szerint állapítja meg:

|  |  |  |  |  |  |  |
| --- | --- | --- | --- | --- | --- | --- |
| ezer forintban |  | **2025.** | **2026.** | **2027.** | **2028.** | **2029.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** | **tárgyévet követő 4.évben** |
| Helyi adók | 1. | 14 282 000 | 14 282 000 | 14 282 000 | 14 282 000 | 14 282 000 |
| Tulajdonosi bevételek | 2. | 1 398 400 | 1 398 400 | 1 398 400 | 1 398 400 | 1 398 400 |
| Díjak, pótlékok, bírságok, települési adók | 3. | 27 850 | 27 850 | 27 850 | 27 850 | 27 850 |
| Immateriális javak, ingatlanok és egyéb tárgyi eszközök értékesítése | 4. | 1 000 000 | 500 000 | 500 000 |   |  |
| Részesedések értékesítése és részesedések megszűnéséhez kapcsolódó bevételek | 5. |   |   |   |   |   |
| Privatizációból származó bevételek | 6. |   |   |   |   |   |
| Garancia- és kezességvállalásból származó megtérülések | 7. |   |   |   |   |   |
|  **Saját bevételek (01+... +07)** | 8. | **16 708 250** | **16 208 250** | **16 208 250** | **15 708 250** | **15 708 250** |
|  **Saját bevételek (08. sor) 50%-a** | 9. | **8 354 125** | **8 104 125** | **8 104 125** | **7 854 125** | **7 854 125** |
|  **Előző év(ek)ben keletkezett fizetési kötelezettség (11+...+18)** | 10. | **183 750** | **170 000** | **155 000** | **140 000** | **125 000** |
| Hitelből eredő fizetési kötelezettség | 11. |   |   |   |   |   |
| Kölcsönből eredő fizetési kötelezettség | 12. |   |   |   |   |   |
|  Hitelviszonyt megtestesítő értékpapírból eredő fizetési kötelezettség | 13. |   |   |   |   |   |
|  Adott váltóból eredő fizetési kötelezettség | 14. |   |   |   |   |   |
|  Pénzügyi lízingből eredő fizetési kötelezettség | 15. | 183 750 | 170 000 | 155 000 | 140 000 | 125 000 |
|  Halasztott fizetés, részletfizetés fizetési kötelezettsége | 16. |   |  |  |  |  |
| Szerződésben kikötött visszavásárlási kötelezettség | 17. |   |   |   |   |   |
|  Kezesség-, és garanciavállalásból eredő fizetési kötelezettség | 18. |   |   |   |   |   |
|  **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | 19. | **50 000** | **100 000** | **100 000** | **100 000** | **34 625** |
| Hitelből eredő fizetési kötelezettség | 20. |   |   |   |   |   |
| Kölcsönből eredő fizetési kötelezettség | 21. |   |   |   |   |   |
|  Hitelviszonyt megtestesítő értékpapírból eredő fizetési kötelezettség | 22. |   |   |   |   |   |
|  Adott váltóból eredő fizetési kötelezettség | 23. |   |   |   |   |   |
|  Pénzügyi lízingből eredő fizetési kötelezettség | 24. |   |   |   |   |   |
|  Halasztott fizetés, részletfizetés fizetési kötelezettsége | 25. | 50 000 | 100 000  | 100 000  | 100 000  | 34 625  |
| Szerződésben kikötött visszavásárlási kötelezettség | 26. |   |   |   |   |   |
|  Kezesség-, és garanciavállalásból eredő fizetési kötelezettség | 27. |   |   |   |   |   |
|  **Fizetési kötelezettség összesen (10+19)** | 28. | **233 750** | **270 000** | **255 000** | **240 000** | **159 625** |
|  **Fizetési kötelezettséggel csökkentett saját bevétel (09-28)** | 29. | **8 120 375**  | **7 834 125** | **7 849 125** | **7 614 125** | **7 694 500** |

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: 2025. évi költségvetési rendelet módosítás elfogadása

**Dr. Nemény András polgármester:** Jön a II. határozati javaslatunk, ez a jármű beszerzéséhez szükséges forrás biztosítása a költségvetésben, erről szavazunk most.

Megállapítom, hogy a testület 12 igen, 0 nem, 4 tartózkodással – *2 képviselő távol van* – elfogadta a javaslatot és a következő határozatot hozta:

**236/2025. (IX. 29.) Kgy. számú határozat**

1. A Közgyűlés egyetért azzal, hogy az NKC-226 forgalmi rendszámú, motorhibás Skoda Superb gépjármű értékesítésre kerüljön szombathelyi autókereskedők pályáztatásával.
2. A Közgyűlés – figyelemmel a meglévő gépjárműállomány állapotára és szervizelési költségeire- hozzájárul egy új, a jelenleg használatban lévő Skoda Superb gépjárműnél szerényebb teljesítményű jármű beszerzéséhez, és az ahhoz szükséges költségvetési forrást az előterjesztésben foglaltak szerint biztosítja.

**Felelős:** Dr. Nemény András polgármester

 Dr. Károlyi Ákos jegyző

 /a végrehajtás előkészítéséért:

 Lajos Tibor Gondnoksági Iroda vezetője,

 Stéger Gábor, a Közgazdasági és Adó Osztály vezetője/

**Határidő:** azonnal

**Dr. Nemény András polgármester:** Egyébként amennyire tudom, bizottsági üléseken Puskás polgármester úr határozottan mellette volt a dolognak, mert az ő polgármestersége időszakában – visszaemlékezve - tudja, hogy milyen fontos, hogy legyen egy jól működő autónk. Meg ő szegény ugye megélte a komoly balesetet is, és talán azért is nem volt súlyosabb az a baleset, mert megvédte őt az az autó, meg a sofőrt is, úgyhogy bizonyára ezek is fontos dolgok tudnak lenni. Azért ebben a körben, ha már felnyitottam, annyit mondanék, egy mondatot, hogy az előző ciklusban ugye nem vásároltunk autókat, és én magam a saját irodámban sem eszközöltem semmilyen változtatást, pont ugyanúgy van, ahogy Puskás Tivadar polgármestersége idején. Bár azt hiszem, egy apró dolog volt, hogy most már a második ciklusban egy valamit odaraktak, egy ilyen szekrényszerűt, amibe fel tudom akasztani végre az öltönyöket, meg az ingeket, ennyi volt az elmúlt 6, vagy 7 évnek a változtatása. De nekem ezek a dolgok nem olyan fontosak, viszont a várost képviselve azért illik odaérni valahova, és most már ez is kockázat volt az autók esetében, ha egyáltalán elindulunk, odaérünk-e? Ráadásul egy ponton túl, aki ért az autókhoz, én ebben kevésbé vagyok jó, tudja, hogy a javítási költségei sokkal többe kerülnek már, gazdaságtalan a működtetése, ezt nekem is be kellett látnom, ameddig lehetett, tartózkodtam attól, hogy legyen autóvásárlás, de ezt már nem lehetett tovább tenni. Úgyhogy erről ennyit.

Jön a III. határozati javaslat, ez a Bursa ösztöndíj-rendszerre vonatkozó határozati javaslat, ehhez szükséges módosításokról van szó, erről szavazunk most.

Megállapítom, hogy a testület 17 egyhangú igen szavazattal- *1 képviselő távol van* – elfogadta a javaslatot és a következő határozatot hozta:

**237/2025. (IX. 29.) Kgy. számú határozat**

1. Szombathely Megyei Jogú Város Közgyűlése egyetért azzal, hogy az Önkormányzat 2026. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott Ösztöndíjrendszerhez.
2. A Közgyűlés felhatalmazza a polgármestert a csatlakozásról szóló nyilatkozat aláírására.
3. A Közgyűlés egyetért azzal, hogy a kiírásra kerülő pályázatban a jövedelemhatár:
* 1-2 fős háztartás esetén 142.500, - Ft/fő,
* 3 vagy több fős háztartás 85.500, -Ft/fő

összegben kerüljön meghatározásra azzal, hogy a kategóriánkénti jövedelemhatár 30 százalékkal magasabb, ha a pályázó árva vagy félárva, vagy gyermekét egyedül neveli, vagy fogyatékossággal élő.

 A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:

* akinek a családjában az eltartottak száma három vagy annál több, vagy
* aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
* akinek eltartója/szülője álláskereső vagy öregségi nyugdíjban részesül, vagy
* aki gyermeket nevel, vagy
* aki lakóhelyén kívüli intézményben tanul, és nem részesül kollégiumi ellátásban.
1. A Közgyűlés felkéri a polgármestert, hogy gondoskodjon a pályázatnak az elfogadott feltételekkel történő kiírásáról és annak helyben szokásos módon történő megjelentetéséről.
2. A Közgyűlés felkéri a polgármestert és a jegyzőt, hogy a pályázaton való részvételhez szükséges pályázati önrészt, az 5.000 Ft/fő/hónap összeget, mindösszesen 2.000.000,- Ft-ot az önkormányzat 2026. évi költségvetésében szerepeltessék.

**Felelősök:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője/

**Határidő:** 2025. szeptember 29. /1. 2. és 3. pont vonatkozásában/

 2025. október 3. /4. pont vonatkozásában/

 2026. évi költségvetés elfogadása /5. pont vonatkozásában/

***4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

 *Dr. László Győző alpolgármester*

 *Dr. Horváth Attila alpolgármester*

 *Horváth Soma alpolgármester*

 ***Meghívottak:****Krenner Róbert, a VASIVÍZ ZRt. vezérigazgatója*

*Kovács Cecília, a SZOVA NZrt. vezérigazgatója, a Szombathelyi Sportközpont és Sportiskola Kft. és a SZOVA Szállodaüzemeltető Kft. ügyvezető igazgatója*

 *Molnár Miklós, a Szombathelyi Távhőszolgáltató Kft. ügyvezető igazgatója*

 *Németh Klára, a FÉHE Nonprofit Kft. ügyvezető igazgatója*

 *Horváth Zoltán, az AGORA Savaria Kulturális és Médiaközpont NKft. ügyvezető igazgatója*

 *Szabó Erika, a Vas Megyei Temetkezési Kft. ügyvezető igazgatója*

 *Izer Gábor, a SZOMPARK Kft. ügyvezető igazgatója*

 *Grünwald Stefánia, a Savaria Turizmus NKft. ügyvezető igazgatója*

*Dr. Kovácsné Takács Klaudia, a Savaria Városfejlesztési NKft. ügyvezető igazgatója*

*Szabó Tibor, a Weöres Sándor Színház Nonprofit Kft. ügyvezető igazgatója*

**Dr. Nemény András polgármester:** A következő napirendnél Illés Károlynak adom meg a szót.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Akkor megismétlem azt, amit a két ülés közti beszámolóban már elkezdtem, a hulladékszállítással kapcsolatban. Visszatérő probléma az oladi városrészen, hogy nem megfelelő hulladékszállító autóval gyűjtik be a szemetet. Ez egy platós teherautót jelent, amire egyébként úgy hányják fel a munkások részben zsákokat, részben pedig a 25 kilót meghaladó 120 literes hulladékgyűjtő edényzetet a vállukra véve próbálják feltenni a platóra a szemetet, vagy sikerül, vagy nem. És itt szeretném megjegyezni újfent és megköszönni ezen munkásoknak a munkáját, amit végrehajtanak, ugyanis a tőlük telhető legjobban állnak hozzá a tevékenységhez, azzal együtt, hogy a gépjárművezető is sokszor kiszáll az autóból, mert indulás után leesnek a zsákok, észreveszi, kiszáll, de, ahogy azt említettem, mondjuk az afrikai fejletlen országokban is már ezen túljutottak, ezen a hulladékszállítási módszeren. Én úgy gondolom, hogy ez nem városvezetői feladat és probléma, ezért is nem fogadnék el ilyen szolidaritási adó elvonást, illetve adótöbblet elvonást e tekintetben. Én úgy gondolom, hogy ez mindenképpen egy vezetői probléma, meg kellene tudni oldani egy ekkora társaságnál, hogy egyébként a fő árbevétele, illetve a legnagyobb piaci szegmense a hulladékszállítás. Amennyiben ezt nem tudja megoldani, akkor meg kell gondolni azt is, hogy ezt a feladatot vissza kell adni a MOHU-nak, és a MOHU szerez egy másik alvállalkozót. Tudjuk egyébként, hogy ez mit jelentene a SZOVÁ-nak, tehát nem szeretném, hogy ide eljussunk. De ezt a problémát küszöbölni kellene vagy új eszközök beszerzésével, cseréjével, vagy pedig a munkaidő átszervezésével, hiszen egyébként nem olyan idegen itt tőlünk nyugatra, nem egy műszakban dolgoznak a hulladékszállítók. Akár a meglévő eszközparknak a hatékonyabb kihasználásával is meg lehetne valósítani ezt a tevékenységet. Ez a módszer, ahogy egyébként ez most működik, és rendszeresen működik így, ez szerintem nem előremutató, illetve, talán még jogszabályi szempontból is aggályos. Itt hívnám fel arra is a figyelmet, hogy egyébként a SZOVÁ-nál, hogyha hulladékgazdálkodás, vagy hulladékszállítás kapcsán el akarunk érni valakit, akkor vagy a szeméttelepet lehet elérni, vagy pedig a MOHU-nak a központi számát lehet hívni Budapesten, érdemben probléma felvetést nem lehet tenni. Én egyébként ezt megteszem, általában az igazgatóság elnöke személyében, őt szoktam felhívni, ha ilyen jellegű problémám van. Hát egyre többször beszélünk ez ügyben a SZOVA kapcsán. Úgyhogy én a problémára szeretném felhívni a figyelmet, nemcsak azért, mert én tapasztalom, hanem egyébként sokan jelezték is, és úgy gondolom, hogy ez így nincs rendjén. Úgyhogy mindenképpen megoldást várunk a közeljövőben e tekintetben. Köszönöm szépen!

**Dr. Nemény András polgármester:** Köszönöm szépen! Megadom a Putz Attila elnök úrnak, és a végén egybe várva, akit kérdeztek, az válaszolhat. Parancsoljon!

**Putz Attila a Kulturális Oktatási és Civil Bizottság elnöke (bizottsági elnöki hozzászólás):** A Haladás 1919 Labdarúgó Kft. kapcsán van egy kiosztott határozati javaslat, ami arról szól, hogy a jelenlegi könyvvizsgálóval június 30-án megszűnt a szerződés, és most egy új könyvvizsgálót kellett jelölni, egy éves időtartamra fogadta el a könyvvizsgáló a szerződést, és akkor a közös munka alapján lesz egy meghosszabbítás remélhetőleg. A felügyelőbizottság mai bizottsági ülésén azt a határozatot hozta, hogy a felügyelőbizottság a Haladás 1919 Labdarúgó Kft. könyvvizsgálójának a RE-BI-CO Számviteli Szolgáltató Kft. könyvvizsgálatért személyében felelős Dóczi Renáta megválasztását javasolja Szombathely Megyei Jogú Város Közgyűlésének és a taggyűlésnek 2025. július 1-től 2026. június 30. napjáig terjedő időszakra, 350.000,- + ÁFA/évdíjazás ellenében. Köszönöm szépen!

**Dr. Nemény András polgármester:** Köszönöm! Megadom a szót Horváth Gábornak.

**Horváth Gábor városi képviselő:** A SZOVÁ-nak az I. féléves beszámolóját elolvastam, érdekes olvasmány volt.

**Mikrofon nélkül Dr. Nemény András polgármester:** Gyerek mellett ennyi idő?

**Horváth Gábor városi képviselő:** A gyereket próbáltam lefárasztani, aztán át kellett adni, úgyhogy aztán végül mindenki lefáradt a végére. Nagyon érdekes az, hogy a tavalyi első 6 hónapban 554 millió Ft volt az útfelújításoknak a bevételi oldalán a forrás. Ez az idén csak 76,5 millió Ft. 81,5 %-os csökkenés van. Hát ugye látszik is, hogy nincs a polgármesteri asszisztens, nem láthattuk a videókat, hogy Szombathely fejlődik, és a város különböző pontjain az idén nem történtek ezek az úgynevezett bejelentések, hogy különböző nagy csomópontok felújítása megtörtént. Hát ez igen karcsú, ugye minden évben nincs választás tartva, és hát meg is látszik. Valószínűleg 4 év múlva lesz majd legközelebb ilyen. És az egyéb városgazdálkodásnál is 51 %-os csökkenés van. Nyilván ez a megrendelői oldalról nem történt meg. Mondok egy olyat, hiszen elhangzott az előbb a polgármester úrtól, hogy az utcaseprő autó nem megy be a Saághy utcába, mert nincs szegély. Hát nemcsak oda nem megy be, a Maros utcába se megy be. Korábban rendszeresen jött, az Öntő után is, és a Maros utcán is és ott az útszegély, az óvoda mellett, meg lehet nézni, meg az óvodával szemben, hogy micsoda elburjánzott növény-együttes nőtt ki egyébként ott a szegélyen. Tök jó, amikor az van, hogy adjunk nevet a beszerzett szippancs autónak ugye, hogy mi legyen a neve, meg hogy milyen kreatívan legyen kifestve, de amikor eljut oda a dolog, hogy 2025-ben a peremkerületekben a szegélyes utcákban utcaseprést kell végezni, hát az elmaradt. És ennek szemmel látható nyoma van. Ezeket a képeket majd meg fogom osztani a közösségi oldalaimon, tanulságos lesz ezt látni. És azért azt is szóvá tenném egyébként, hogy a parkolásnál ugye többletbevétel van, 6 %-os növekmény van, mégis elmaradt a parkolási részleg dolgozóinak egy jutalom kifizetés. Tehát azt gondolom, hogyha egy ilyen növekmény van, azért az ott dolgozókat méltán jutalmazni kellene, de hát nyilván a többi részen is elmaradt ez a jutalmazás. Úgyhogy azt gondolom, hogy a SZOVA nem jó irányt mutat az I. félévben, és érdekes itt egyébként az ingatlanok értékesítése, az is egy külön tétel, hiszen itt ezt tárgyalni is fogjuk majd. Mi ellenezzük egyébként azt, hogy eladásra kerüljenek az ingatlanok és ráadásul ugye, hogyha nem sikerül az értékesítés, akkor visszahozzuk mondjuk 10-20 %-os csökkentéssel, és akkor majd talán jön valaki, aki elviszi. Ugye ez egy egyszeri bevétel, ami akkor jó és kisegíti a költségvetést, a SZOVÁ-t talpon tudja tartani, de hát akkor is, ha láthatjuk azt, hogy az ingatlan eladásoknak az árát, ha nézzük, hogy milyen árrobbanás van, és mi, az önkormányzati ingatlanjainkat meg mind alacsonyabb áron értékesítjük. Tehát azt gondolom, hogy nincs köszönőviszonyban a piaci tendenciával. És látható az is, én annak idején a Lázár-infón elmondtam egyébként, hogy állami beavatkozásra lenne szükség, hiszen, hogyha elfogynak az ingatlanok, akkor mi lesz a SZOVÁ-val, hiszen ott van még több, mint 9 millió svájci frank, és ez több, mint 4,2 milliárd Ft, tehát, hogy ezt ki kell fizetni. De azt gondolom, hogyha eladjuk az összes ingatlanunkat, akkor sem fogjuk tudni kifizetni, tehát hogy itt ennek a végén nem tudom, hová lesz a kifutása, de itt mindenképpen kormányzati beavatkozást tartok szükségesnek, és ezt nem elégszer hangsúlyozom elmondani, hogy azt gondolom, hogy polgármester úrnak mindenképpen ez ügyben oda kell fordulni a minisztériumokhoz, és ez a végkiárusítás, ez nem jó irány, mindenképpen ezt szükségesnek tartom elmondani. A parkfenntartásban sok minden, amit jeleztem igazgató úrnak, azt elfogadták, megcsinálták nyár közepén. Szerencsés volt egyébként a parkfenntartás abból, hogy rendkívüli aszály volt itt a nyár derekán és akkor nem nőtt a fű. És próbálták egyébként a peremkerületekben betartani a lakosság, hogy lenyírják, gondosan lenyírják a füvet, de mégis több helyen volt olyan, amit egyébként a Szomparknak kellett volna megcsinálni és nem ők csinálták meg. Nagyjából ennyit szerettem volna elmondani.

**Dr. Nemény András polgármester:** Köszönöm, további jelentkezőt nem látok, a vitát lezárom. Azért a SZOVÁ-val kapcsolatos okfejtése nemcsak a SZOVÁ-nak szólt, hanem nekünk is, úgyhogy erre reagálnék először én, aztán utána megadom a szót vezérigazgató asszonynak is, amennyiben a Szomparkra akarnak reagálni, ők is megtehetik. Hát képviselő úr, oda kell fordulni a minisztériumokhoz, hát, ha valaki folyton odafordul a minisztériumokhoz, az én vagyok. Szerintem többet találkozok a miniszterekkel, államtitkárokkal, mint fideszes polgármesterek az elmúlt időszakban, de legalább annyit, és általában nem is egyedül szoktuk megtenni, és sokszor hatékonyan is. Csak van egy pont, amin túl az önkormányzati minisztérium, miniszter is tehetetlen láthatóan, meg hát saját maga is ezt mondja. A nyílt önkormányzati fórumon ott volt több száz polgármester, ott azt mondta, hogy igen, ő szeretné, a gazdasági minisztériumhoz tartozik, ott meg nem engedik. Ami azt jelenti, hogy az önkormányzatoknak ez a szűk költségvetési lehetősége, ez abból adódik, hogy az ország költségvetésének a főösszegébe az önkormányzattól származó bevételi oldalon egy óriási összeg szerepel, amit mindenképpen beszednek, ez a szolidaritási hozzájárulás. És mint kiderült, amit nem tudtak a polgármesterek sem a korábbiakban, hogy ez a pénz egy az egyben azoknak az önkormányzati kötelező feladatoknak, amit az államnak kell fizetni a normatívát, a fedezete. Tehát mi magunk, amit befizetünk hihetetlen mennyiségű szolidaritási adót, 380 milliárdot országos szinten, az egy az egyben bekerül abba kalapba, amit az önkormányzatoknak a kormánynak kell adni. Tehát magunknak adunk pénzt valójában, és enélkül nem működik a rendszer. Ezért nem tud változtatni a gazdasági minisztérium, mert ezt berakták, és ha ez nincs meg, akkor a költségvetési egyensúly felborul. És az idei évben az a többlet nehézség, hogy még 65 milliárd Ft-ot beírtak a Versenyképes Járások forrásaként, azaz, az összes olyan pénzt, ami az előző évhez képest többlet pénzbevételünk lenne, ami nyilván az infláció emelkedéséből adódik, azt nem kapjuk meg, hanem bekerül egy keretbe, amibe pályázhatunk és jó esetben el tudunk hozni belőle valamennyit azért, mert tudunk jól tárgyalni és voltak ebben partnereink, most éppen az elvett pénznek a felére van esélyünk, hogy visszahozzuk. De még nem kaptuk meg azt sem. Tehát 400 millió Ft az csak úgy egyik napról a másikra leemelésre került a számlánkról. Kérdem én, hogyan lehet így tervezni? Főleg fejlesztéseket tervezni. Kérdezi, mi volt a korábbi évben, például nem volt Versenyképes Járások Program, és nem az volt, hogy reménykedhettünk, hogy esetleg nőnek a bevételeink és abból tudunk valamit csinálni. Mert itt esély sincs rá, hogy nőnek, mert a törvény szerint jelen pillanatban mindezt elveszik. És akkor arról nem beszéltem, hogy a kötelező feladataink, az állami normatívának, - mert ugye a kötelező feladatnak egy részét az állam finanszírozza, amúgy nem teljesen érthető módon miért nem az egészet, állítólag a miniszterelnök sem értette, amikor ezt megkérdezték kormányülésen, - annak az éves inflációkövetése megszűnt az elmúlt két évben. És látjuk, hogy van infláció, hát 5 %-os infláció van, és bérek, hát persze, hogy kellene, hogy emelkedjenek, hiszen akik dolgoznak, azok ugyanúgy vásárolnak a boltban, és ugyanúgy drágább nekik az alapvető élelmiszer, meg minden más is. De hogyha ugyanannyi bevételünk van, és nőnek az áraink, a költségeink, nem fogunk tudni bért emelni, ezért azt csináltuk, hogy a működésből vettünk ki, amennyit csak lehetett, és ez érinti az összes szolgáltatást. Érinti a parkfenntartást is, ami jóval kevesebből működik, mint korábban. Melyik városvezetés csinálja ezt jó szándékából? Hát semelyik sem, hát azt szeretnék, ha minél többet tudnánk adni az embereknek. Úgyhogy, amikor azt kéri számon tőlünk, hogy miért kevesebb a fejlesztés, mint a korábbi években, azt először kérdezze meg a saját pártcsaládjától, hogy miért így gondol az önkormányzatokra. És maga az önkormányzati miniszter sem érti, maguk a megyei jogú városok polgármesterei sem értik, 25 polgármester, Debrecentől, Szegeden keresztül, Tatabánya, mondhatnám Győrt, most az ellenzékieket mondtam itt a végén, de Székesfehérvár, és mindenki mást mondhatnék, Nyíregyháza, ugyanazt kérik. Hogy legyen egy tisztességes, kiszámítható rendszer, mert mi a pénzt el fogjuk juttatni az emberekhez. De ha nincs pénz, akkor nem tudjuk eljuttatni. Úgyhogy addig nem jogosak ezek a felvetései, és az önkormányzaton kívül az önkormányzati cégeket is egyöntetűen érintik ezek a dolgok, és érintik a SZOVÁ-t is, ami valójában egy csomó olyan szolgáltatást nyújt a szombathelyieknek, amelyik nem profitorientált. El kell végezni ezt a szolgáltatást olyan színvonalon, amin lehet. A hulladékgazdálkodás, az egy külön, önmagában hatalmas téma, ami az elmúlt 10 évben jelentős változásokon ment keresztül, az elmúlt egy-két évben meg még inkább, és a változásoknak az iránya az, hogy nem a saját kezünkben van a sorsunk. Mert mondjuk míg 10-12 évvel ezelőtt ez egy nyereséges vállalkozás volt, amit be tudtak forgatni az akkori cégbe, még a SZOVA jogelődjébe, aztán a SZOVÁ-ba, és még expanzióban is lehetett gondolkodni, hogy Szombathelyen kívül máshol is elvégezzük ezt a szolgáltatást, mert úgy logikus, hogyha minél nagyobb arányban tudunk szolgáltatást végezni, akkor gazdaságos, és az a pénz utána itt csapódik le, és egyébként bérfejlesztésbe és minden másba át tudnánk forgatni, az ma nem így van. Ma meg van kötve a kezünk. És persze, hogy szeretnénk jobb szolgáltatást nyújtani, és lehet, hogy van olyan, amit még lehet ezen körülmények között is jobban csinálni és ebben bizonyára megvan az én felelősségem is, de az adottságok annyira rosszak, és annyira kötött pálya, hogy az igazi áttörés az lenne, hogyha ez változna. Viszont ez nem nagyon tud változni, mert van a MOL, a MOHU, stb., stb. Ettől még az észrevételeik, és most különösen Illés képviselő úr észrevétele, fontosak. Mert nyilván jönnek az emberektől, látjuk, hogy mi történik. Van olyan, aminek megvan a magyarázata, hogy miért van így, és van olyan, aminek nincs is úgy valóságalapja, de én ezt nem tudom megítélni, úgyhogy ezért megkérem a SZOVA vezérigazgatóját, hogy válaszoljon bármelyik feltett kérdésre és akkor utána szavazunk, és akkor utána ebédszünetet rendelek el. Vezérigazgató asszony parancsoljon!

**Kovács Cecília, a SZOVA NZrt. vezérigazgatója:** Köszönöm Polgármester úr! Tisztelt Polgármester Úr! Tisztelt Közgyűlés! Akkor először Illés Károly felvetésére szeretnék reagálni, hogy az oladi városrészen platós autóval gyűjtjük a hulladékot, ez nem igaz, rendes gyűjtőjárattal történik mind a kommunális, mind a szelektív hulladék gyűjtése. Platós autót akkor kapcsolunk be ebbe a tevékenységbe, hogyha műszaki hibás az autó, hogyha illegális hulladékot kell gyűjtenünk, vagy a lakos nem időben helyezte ki a gyűjtőedényt a ház elé, és ebben az esetben vissza kell mennünk. Vagy a lakos ad róla egy visszajelzést, vagy a mi kollégáink jelzik, hogy nem volt kinn a gyűjtőedény az ingatlan előtt, akkor kis platós autóval megyünk vissza a hulladékért. A dolgozóinknak a munkaruhára vonatkozó felvetésére reagálva, minden munkavállaló az évszaknak megfelelő munkaruhát kap, ezt át is veszik, és az aláírásukkal igazolják. Az igaz, hogy rendszeres oktatásra van szükség, és ezt meg is tesszük minden hónapban a dolgozók részére, hogy hogyan és melyik munkaruhát, milyen formában kell viselni. Ami még kérdés volt, hogy nincsen mobilszám feltüntetve a SZOVA honlapján, ez igaz, nem is lesz feltüntetve, fogyasztóvédelmi előírások tiltják, és július elején a MOHU bevezette a telefónia rendszerét, a MOHU-nak a száma van fenn a honlapon, ez országosan kötelező, minden szolgáltatónak ez a szám van megadva, nem tehetünk ki saját mobilszámot, ezt a számot kell a lakosoknak, vagy aki érdeklődik, tárcsáznia, és az adott szolgáltató, aki azt a területet ellátja, annak a szolgáltatónak a munkatársaihoz fogja kapcsolni a vonalat ez a rendszer. Tehát nincs fenn és nem is lesz fenn mobilszám a honlapon.

**Dr. Nemény András polgármester:** Adok lehetőséget reagálni képviselő úrnak. Bár a vitát lezártam, de hogyha olyan merül fel, akkor egy gyors kérdés-válaszra adok lehetőséget. Parancsoljon képviselő úr!

**Illés Károly a Költségvetési Ellenőrző Szakmai Bizottság elnöke:** Köszönöm a választ, de a válaszban az, hogy nem igaz, hogy platós autóval gyűjtik, azért ez nem így van. Igenis azzal gyűjtik, rendszeresen, valóban, amikor meghibásodik a rendes autó, ami rendszeres. Erre mondom, most már kétheti, havi szinten biztos, hogy platós autó szedi fel az oladi dombon a szemetet. És még egy dolog, én nem mobilszámot kértem, hanem egyáltalán egy elérhetőséget a szombathelyi hulladékgazdálkodáshoz, ugyanis a pesti központi MOHU-s szám rendszerint elérhetetlen. Például, amikor múltkor nem vitték el az egész utcában a szemetet, valamiért éppen, valószínű akkor is platós autó nem tudott bejönni, akkor próbáltuk ezt jelezni a szomszéd lakókkal együtt, hogy nem volt itt a mai járat, elérhetetlen volt egész nap, de elnök úr akkor is elérhető volt, úgyhogy elnök úrnak tudtuk jelezni a problémát és egyébként meg is oldotta. Köszönöm szépen!

**Dr. Nemény András polgármester:** megadom a szót reagálásra

**Kovács Cecília, a SZOVA NZrt. vezérigazgatója:** A SZOVA gépjárműparkja nagyon elöregedett, és ezen próbálunk is javítani, hogy a szolgáltatást megfelelően tudjuk ellátni, hiszen a koncesszor a szerződésében is kikötötte, hogy a 10 évnél régebbi autókat kivonja a forgalomból és ezt le is kell cserélnünk pár éven belül, minden szolgáltatónak, nemcsak a SZOVÁ-nak. Úgyhogy jelenleg is tárgyalásokat folytatunk a MOHU-val arra vonatkozóan, hogy 7 új autót tudjunk igénybe venni és a régi, jelentős karbantartási összegeket felemésztő gépjárműparkunkat lecseréljük a MOHU által biztosított új autókra, amiknek nyilván, hogy a szervizelési, karbantartási költsége sokkal alacsonyabb lesz és így költséget is tudunk megtakarítani.

**Dr. Nemény András polgármester:** Köszönöm szépen! Az elérhetőséget meg jelezni tudjuk az országos központnak, hogy ez így nincs rendben, hogy nem elérhetőek. Hogyha kitaláltak egy rendszert, oda akarják begyűjteni az összes információt, és nem működik, szegény elnök úr, egyben jegyző úr is, aki megszokta, hogy megpróbál minden kérdést megoldani, ez ebben az esetben nem könnyű. De hát így jár, aki elnöknek szegődik. Köszönöm, további kérdés nincs, akkor a vitát lezárom, és szavazunk is. Az I. határozati javaslatunk az AGORA I. félévi beszámolója, erről szavazunk most.

Megállapítom, hogy a testület 15 igen, 3 nem, 0 tartózkodással elfogadta a javaslatot és a következő határozatot hozta:

**238/2025. (IX.29.) Kgy. számú határozat**

Szombathely Megyei Jogú Város Közgyűlése az **AGORA Savaria Kulturális és Médiaközpont Nonprofit Kft.** 2025. I. félévi beszámolóját elfogadja.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** Örülök neki, hogy Ágh Ernő, lehet, hogy az arany érdemkereszt hatására is megvilágosult, és aranyos lett. II. határozati javaslat a FÉHE I. félévi beszámolója. Erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**239/2025. (IX.29.) Kgy. számú határozat**

Szombathely Megyei Jogú Város Közgyűlése a **Fogyatékkal Élőket és Hajléktalanokat Ellátó Közhasznú Nonprofit Kft**. 2025. I. félévi beszámolóját elfogadja.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Németh Klára, a társaság ügyvezetője)

**Határidő:** azonnal

**Dr. Nemény András polgármester:** Jön a III. határozati javaslat, a Savaria Városfejlesztési Nonprofit Kft. I. félévi beszámolója, erről szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és a következő határozatot hozta:

**240/2025. (IX.29.) Kgy. számú határozat**

Szombathely Megyei Jogú Város Közgyűlése a **Savaria Városfejlesztési Nonprofit Kft**. 2025. I. félévi beszámolóját elfogadja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Dr. Kovácsné Takács Klaudia, a társaság ügyvezetője)

**Határidő:** azonnal

**Dr. Nemény András polgármester:** Jön a IV. határozati javaslat, a Savaria Városfejlesztési Nonprofit Kft. részére biztosított kölcsön visszafizetésére vonatkozik, erről szavazunk most.

Megállapítom, hogy a testület 18 igen szavazattal elfogadta a javaslatot és a következő határozatot hozta:

**241/2025. (IX.29.) Kgy. számú határozat**

1./ Szombathely Megyei Jogú Város Közgyűlése a **Savaria Városfejlesztési Nonprofit Kft.** részére biztosított 20.000.000,- Ft összegű tagi kölcsön visszafizetési határidejét 2026. december 31. napjáig meghosszabbítja.

2./ A Közgyűlés felhatalmazza a polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

 Dr. Kovácsné Takács Klaudia, a társaság ügyvezetője)

**Határidő:** 2025. december 20.

**Dr. Nemény András polgármester:** Jön az V. határozati javaslat, Szombathelyi Parkfenntartási Kft. I. félévi beszámolója, erről szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és a következő határozatot hozta:

**242/2025. (IX.29.) Kgy. számú határozat**

Szombathely Megyei Jogú Város Közgyűlése a **Szombathelyi Parkfenntartási Kft**. 2025. I. félévi beszámolóját elfogadja.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Izer Gábor Nándor, a társaság ügyvezetője)

**Határidő:** azonnal

**Dr. Nemény András polgármester:** Jön a VI. határozati javaslatunk, a SZOVA I. félévi beszámolója, erről szavazunk most.

Megállapítom, hogy a testület 13 igen, 3 nem, 2 tartózkodással elfogadta a javaslatot és a következő határozatot hozta:

**243/2025. (IX.29.) Kgy. számú határozat**

Szombathely Megyei Jogú Város Közgyűlése a **SZOVA Szombathelyi Vagyonhasznosító és Városgazdálkodási Nonprofit Zrt**. 2025. I. félévi beszámolóját elfogadja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő:** azonnal

**Dr. Nemény András polgármester:** Jön a VII. határozati javaslat SZOVA Szállodaüzemeltető Kft. I. félévi beszámolója, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**244/2025. (IX.29.) Kgy. számú határozat**

1./ Szombathely Megyei Jogú Város Közgyűlése a **SZOVA Szállodaüzemeltető Kft**. 2025. I. félévi beszámolóját elfogadásra javasolja a társaság alapítójának.

2./ A Közgyűlés felkéri a SZOVA Szállodaüzemeltető Kft. ügyvezetőjét és a SZOVA Nonprofit Zrt. Igazgatóságának elnökét, hogy készítse elő a SZOVA Szállodaüzemeltető Kft. beolvadását a SZOVA Nonprofit Zrt.-be, és a beolvadáshoz szükséges döntési javaslatokat terjesszék a Közgyűlés elé.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Károlyi Ákos, a SZOVA Nonprofit Zrt. Igazgatóságának elnöke

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője)

**Határidő:** 1./ azonnal

 2./ 2025. október 31.

**Dr. Nemény András polgármester:** Jön a VIII. határozati javaslat, Vas Megyei Temetkezési Kft. I. félévi beszámolója, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**245/2025. (IX.29.) Kgy. számú határozat**

Szombathely Megyei Jogú Város Közgyűlése a **Vas Megyei Temetkezési Kft**. 2025. I. félévi beszámolóját elfogadja.

**Felelős:**  Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Szabó Erika, a társaság ügyvezetője)

**Határidő:** azonnal

**Dr. Nemény András polgármester:** Jön a IX. határozati javaslat, Weöres Sándor Színház I. félévi beszámolója, szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**246/2025. (IX.29.) Kgy. számú határozat**

Szombathely Megyei Jogú Város Közgyűlése a **Weöres Sándor Színház Nonprofit Kft**. 2025. I. félévi beszámolóját elfogadja.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Szabó Tibor András, a társaság ügyvezetője)

**Határidő:** azonnal

**Dr. Nemény András polgármester:** Jön a X. határozati javaslatunk Savaria Turizmus Nonprofit Kft. I. félévi beszámolója, erről szavazunk.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**247/2025. (IX.29.) Kgy. számú határozat**

1. Szombathely Megyei Jogú Város Közgyűlése a **Savaria Turizmus Nonprofit Kft**. 2025. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Grünwald Stefánia, a társaság ügyvezetője)

**Határidő:** a társaság taggyűlése

**Dr. Nemény András polgármester:** Jön a XI. határozati javaslat, Szombathelyi Távhőszolgáltató Kft. I. félévi beszámolója, erről szavazunk most.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**248/2025. (IX.29.) Kgy. számú határozat**

1. Szombathely Megyei Jogú Város Közgyűlése a **Szombathelyi Távhőszolgáltató Kft**. 2025. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Molnár Miklós, a Szombathelyi Távhőszolgáltató Kft. ügyvezetője

Kovács Cecília, a SZOVA Nonprofit Zrt. vezérigazgatója)

**Határidő:** a társaság taggyűlése

**Dr. Nemény András polgármester:** XII. határozati javaslatunk következik, a VASIVÍZ ZRt. I. félévi beszámolója, erről szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és a következő határozatot hozta:

**249/2025. (IX.29.) Kgy. számú határozat**

1. Szombathely Megyei Jogú Város Közgyűlése a **VASIVÍZ ZRt.** 2025. I. félévi beszámolóját elfogadásra javasolja a társaság Közgyűlésének.

2. A Közgyűlés felhatalmazza a polgármestert, hogy a társaság közgyűlésén a fenti döntést képviselje.

**Felelős:**  Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Krenner Róbert, a társaság vezérigazgatója)

**Határidő:** a társaság közgyűlése

**Dr. Nemény András polgármester:** XIII. határozati javaslatunk az AGORA üzleti tervének módosítására vonatkozik, erről szavazunk most.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**250/2025. (IX.29.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján az AGORA Savaria Kulturális és Médiaközpont Nonprofit Kft. 2025. évi üzleti tervének módosítását – az előterjesztés 12. számú mellékletével megegyező tartalommal – jóváhagyja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** XIV. határozati javaslatunk szintén az AGORA, pályázatbenyújtási javaslat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**251/2025. (IX.29.) Kgy. számú határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVALLANDÓ2025 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet, további önkormányzati forrást nem igényel.

**Felelős:**  Dr. Nemény András polgármester

 Horváth Soma alpolgármester

Dr. Károlyi Ákos jegyző

 (végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** Jön a XV. határozati javaslat, az ellátási szerződés kiegészítése a FÉHE esetében. Erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**252/2025. (IX.29.) Kgy. számú határozat**

1./ Szombathely Megyei Jogú Város Közgyűlése elfogadja az Önkormányzat, valamint a FÉHE Közhasznú Nonprofit Kft. között megkötött ellátási szerződés II. 1/1. pontjának alábbi szövegrésszel történő kiegészítését:

***„A FÉHE Nonprofit Kft. kötelezettséget vállal arra, hogy az Alapító Okiratban rögzített céljainak megfelelően az ott rögzítettek szerint:***

1. ***12 külső férőhelyen hajléktalan utógondozói ellátást működtet.”***

2./ A Közgyűlés felhatalmazza a polgármestert az 1./ pont szerinti szerződésmódosítás aláírására.

**Felelős:**  Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

Németh Klára, a FÉHE Közhasznú Nonprofit Kft. ügyvezető igazgatója)

**Határidő:** 1. azonnal

1. 2025. október 15.

**Dr. Nemény András polgármester:** Jön a XVI. számú javaslat, a Szombathelyi Távhőszolgáltató Kft. felügyelőbizottsági tag lemondásának tudomásulvétele, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**253/2025. (IX.29.) Kgy. számú határozat**

1./ Szombathely Megyei Jogú Város Közgyűlése javasolja a Szombathelyi Távhőszolgáltató Kft. taggyűlése számára Simon Zoltán János felügyelőbizottsági tag lemondásának tudomásul vételét.

2./ A Közgyűlés javasolja a Szombathelyi Távhőszolgáltató Kft. taggyűlése számára az E.ON Energiatermelő Kft. által delegált Tóth András István felügyelőbizottsági tag megválasztását, 2025. október 1. napjától 2029. október 31. napjáig, változatlan díjazási feltételekkel.

3./ A Közgyűlés javasolja a Szombathelyi Távhőszolgáltató Kft. taggyűlésének a társasági szerződés módosításának elfogadását.

4./ A Közgyűlés felhatalmazza a SZOVA Nonprofit Zrt. vezérigazgatóját, hogy a Szombathelyi Távhőszolgáltató Kft. taggyűlésén a fenti döntéseket képviselje.

**Felelős:**  Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a SZOVA Nonprofit Zrt. vezérigazgatója

Molnár Miklós, a Szombathelyi Távhőszolgáltató Kft. ügyvezetője)

**Határidő:** a társaság taggyűlése

**Dr. Nemény András polgármester:** Most jönnek a kiosztott határozati javaslatok, ez a gyakorlatban a XVII. javaslat, a FÉHÉ-vel kapcsolatos névmódosítás, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**254/2025. (IX. 29.) Kgy. sz. határozat**

A Közgyűlés a 202/2025. (VI. 19.) Kgy. számú határozatának 1. pontját az alábbiak szerint módosítja:

*„1./ Szombathely Megyei Jogú Város Közgyűlése úgy határoz, hogy a Fogyatékkal Élőket és Hajléktalanokat Ellátó Közhasznú Nonprofit Kft. cégneve az Alaptörvény XV. cikk alapjogok biztosításáról szóló (5) bekezdésére hivatkozva módosuljon* ***FÉHE Fogyatékossággal Élőket és Hajléktalanokat Ellátó Közhasznú Nonprofit Kft.*** *elnevezésre.*

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Németh Klára, a társaság ügyvezetője)

**Határidő**: azonnal

**Dr. Nemény András polgármester:** És jön a XVIII. határozati javaslat, a Haladás 1919 Kft. könyvvizsgálójának a megválasztása, amiről beszélt ügyvezető úr, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**255/2025. (IX. 29.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont ag) alpontja alapján a **Haladás 1919 Kft.** könyvvizsgálójának – az ügyvezető felügyelőbizottság egyetértésével tett javaslata alapján – a RE-BI-KO Számviteli Szolgáltató Kft. (9700 Szombathely, Szent Flórián körút 2. 1. em. 34. ajtó, cégjegyzékszám: 18 09 108164, MVK: 004215, könyvvizsgálatért személyében felelős Dóczi Renáta, MVK: 004765) megválasztását javasolja a taggyűlésnek 2025. július 1. napjától 2026. június 30. napjáig terjedő időszakra, 350.000,- Ft + ÁFA/év díjazás ellenében.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Keringer Zsolt, a társaság ügyvezetője)

**Határidő**: azonnal

**Dr. Nemény András polgármester:** Ezzel ennek a napirendnek a végére értünk, köszönöm az eddigi munkát, ebédszünetet rendelek el, most 12:15, 14 óra 15-ig.

*Polgármester úr 12 óra 16 perckor szünetet rendelt el.*

*A Közgyűlés 17 fő képviselő jelenlétében 14 óra 25 perckor folytatja munkáját.*

**Dr. Nemény András polgármester:** Szeretettel köszöntök mindenkit. A délutáni ülést megnyitom, megállapítom, hogy határozatképesek vagyunk, és az eredeti napirendi pontjaink közül a negyedikkel, valójában az ötödikkel folytatjuk.

***5./ Javaslat a Szombathelyi Parkfenntartási Kft-vel kapcsolatos döntések meghozatalára***

***Előadók:*** *Dr. Nemény András polgármester*

 *Horváth Soma alpolgármester*

 *Dr. Horváth Attila alpolgármester*

***Meghívott:****Izer Gábor, a SZOMPARK Kft. ügyvezető igazgatója*

**Dr. Nemény András polgármester:** Ennél a napirendnél Horváth Soma alpolgármesternek adom meg a szót.

**Horváth Soma alpolgármester:** Köszönöm a szót Polgármester úr! Tisztelt Közgyűlés! Szükségünk van egy igazgatóválasztó bizottságnak a felállítására. Én az „Éljen Szombathely!” frakció nevében, kicsit átvéve Tóth Kálmán szerepét tennék javaslatot, Szuhai Viktor tanácsnok urat, Németh Ákos tanácsnok urat és szerény személyemet javaslom. És szeretnénk, ha a „Mi Hazánk”, illetve a Fidesz is javasolna egy-egy személyt. Kizárásos alapon gondolom képviselőurat a „Mi Hazánk” részéről.

**Dr. Nemény András polgármester:** Kinek áll jól a Fidesznél?

**Mikrofon nélkül Illés Károly a Költségvetési Ellenőrző Szakmai Bizottság elnöke:** Nem, mint frakcióvezető, hanem mint a mókus őrs vezetője Ágh Ernőt javaslom.

**Dr. Nemény András polgármester:** Megtiszteltetés. Az örökké termő fánál Ágh Ernő képviselő urat köszöntjük. Akkor elhangzottak a javaslatok, én ezeket tudom támogatni, és kérdezem, hogy van-e más bármi felvetés, kérdés? Mivel ilyent nem látok, és jelentkezőt sem többet, a vitát lezárom, és akkor szavazni fogunk, a rendelet megalkotásról szavazunk először, most.

Megállapítom, hogy a testület 13 igen, 0 nem, 4 tartózkodással – *1 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**21/2025. (IX.30.) önkormányzati rendelete**

**a Szombathely Megyei Jogú Város Önkormányzata kizárólagos tulajdonában álló Szombathelyi Parkfenntartási Korlátolt Felelősségű Társaság megszüntetéséről és az önkormányzati feladatellátásnak költségvetési szerv által történő átvételéről**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Az átalakulástól nyilvánvalóan költséghatékonyabb működést várunk és számításaink szerint ez így is fog történni. És most az üzleti terv módosításáról szavazunk, ez az I. határozati javaslat.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**256/2025. (IX.29.) Kgy. számú határozat**

Szombathely Megyei Jogú Város Közgyűlése a Szombathelyi Parkfenntartási Kft. 2025. évi üzleti tervének módosítását az előterjesztés 1. számú melléklete szerinti tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Izer Gábor Nándor, a társaság ügyvezetője)

**Határidő:** azonnal

**Dr. Nemény András polgármester:** A II. határozati javaslatunk, ez pedig már a Szombathelyi Parkfenntartó Intézmény névvel kapcsolatos szavazás, ami magában foglalja az előbb ismertetett személyi javaslatokat az igazgató választáshoz. Erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**257/2025. (IX.29.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Szombathelyi Parkfenntartási Kft.-t 2025. december 31. napjával az államháztartásról szóló 2011. évi CXCV. törvény (Áht.) II. fejezet 9/A alcíme alapján jogutód nélküli megszünteti és a megszűnő társaság feladatainak ellátására költségvetési szervet alapít 2026. január 1. napjával Szombathelyi Parkfenntartó Intézmény névvel.
2. A Közgyűlés a Szombathelyi Parkfenntartó Intézmény alapító okiratát az előterjesztés 3. számú melléklete szerinti tartalommal jóváhagyja, egyúttal felhatalmazza a polgármestert az alapító okirat aláírására.
3. A Közgyűlés a Szombathelyi Parkfenntartó Intézmény magasabb vezetői (igazgató) pályázatára vonatkozó felhívást az előterjesztés 4. sz. melléklete szerinti tartalommal jóváhagyja, felhatalmazza a polgármestert a pályázati felhívás aláírására, és jogszabályban meghatározott közzétételére. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. Tóth Kálmán
5. Szuhai Viktor
6. Németh Ákos
7. Horváth Soma
8. Ágh Ernő
9. Dr. Danka Lajos
10. A Közgyűlés a Szombathelyi Parkfenntartási Kft. 2025. december 31. napján fennálló jogainak és kötelezettségeinek további gyakorlására és teljesítésére a létrejövő Szombathelyi Parkfenntartó Intézményt jelöli ki.
11. A Közgyűlés a Szombathelyi Parkfenntartó Intézménynek az államháztartásról szóló törvény végrehajtásáról rendelkező 368/2011. (XII.31.) Korm.rendelet 9. § (1) bekezdésében meghatározott pénzügyi, gazdasági, adminisztrációs feladatai ellátására a Szombathelyi Egészségügyi és Kulturális Intézmények Gazdasági Ellátó Szervezetét jelöli ki. A Közgyűlés felkéri a polgármestert, hogy a GESZ alapító okiratának módosítását terjessze a Közgyűlés 2025. októberi ülése elé.
12. A Közgyűlés tudomásul veszi, hogy a feladat átvételének időpontjában a társaság tulajdonában álló vagyon az Áht. 11/B. §. (2) bekezdése alapján a törvény erejénél fogva ingyenesen az önkormányzatra száll. A Közgyűlés felkéri a létrejövő intézmény vezetőjét, hogy az önkormányzat tulajdonába került vagyon tekintetében az önkormányzati feladat átvételének időpontjával vagyonkezelési szerződés megkötéséről gondoskodjon.
13. A Közgyűlés felkéri a Szombathelyi Parkfenntartási Kft. ügyvezetőjét, hogy az Áht. 11/F. §-ában foglalt munkáltatói intézkedéseket tegye meg.
14. A Közgyűlés felkéri az Szombathelyi Parkfenntartási Kft., valamint a Szombathelyi Egészségügyi és Kulturális GESZ igazgatóját, hogy az átalakuláshoz szükséges intézkedéseket tegyék meg, a 2025. december 31. fordulónappal történő leltározásban, az ingó vagyon Szombathelyi Megyei Jogú Város Önkormányzata részére történő átadásában, a tevékenységet lezáró beszámoló és adóbevallások elkészítésében működjenek együtt.
15. A Közgyűlés hozzájárul, hogy a Szombathelyi Parkfenntartási Kft. 2025. december 30-án térítésmentesen átadja Szombathely Megyei Jogú Város Önkormányzatának a TOP-7.1.1-16-H-ERFA-2020-00783 Játszóterek fejlesztése projekt keretében megvalósult mindösszesen bruttó 83.703.879 Ft bekerülési értékű Nagy László – Kodály Zoltán utcák közötti és a Bem J. u. 2. mögötti játszótereket. Szombathely Megyei Jogú Város Önkormányzata a játszótereket az átadáskori nettó értéken veszi nyilvántartásba.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Izer Gábor Nándor. a Szombathelyi Parkfenntartási Kft. ügyvezetője,

Vigné Horváth Ilona, az Egészségügyi és Kulturális GESZ igazgatója)

**Határidő:** 1.-4. pont: azonnal

5. pont: 2025. októberi Közgyűlés

 6.-8. pont: 2025. december 31.

9. pont: azonnal

***6./******Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

**Dr. Nemény András polgármester:** A következő napirendnél Czeglédy Csabának adom meg a szót, elnök úr, parancsoljon!

**Dr. Czeglédy Csaba a Szociális és Lakás Bizottság elnöke:** Remélem, nem tévedek el a napirendi pontnál, ugye ennek a napirendnek a része, hogy, ha jól mondom fejből, 4 vagy 5 ingatlanunkra nem érkezett ajánlat a korábbi meghirdetésekre, és ebben van benn az úgynevezett Bagolyvár feletti terület, Nárai, valamilyen helyrajzi számmal. Azért hadd emlékezzek meg arról, hogy Gyebrovszki János azóta már elhunyt képviselőtársammal együtt, a szintén elhunyt Kiss Péternél értük el, nyilván a városvezetés támogatásával, mondjuk akkor én is a városvezetés része voltam, tehát a városvezetés elérte, hogy megkapjuk szerintem ingyenesen azt a területet. Értem én a költségvetés helyzetét, ezért is szavaztam meg korábban, titokban abban bízva, hogy nem lesz rá jelentkező, ezt jól szorítottam, nem jött össze, én azért egy kicsit tartok tőle, hogy a leszállított összegen hátha lesz vevő, bár én úgy tudom, hogy nincs semmifajta közmű, tehát nagyon horror összeg annak a területnek a fejlesztése. De én tényleg azt gondolom, hogy ha a jóisten is úgy akarja, akkor jövő tavasztól én egy másik szerepben a 10 legfontosabb teendőm között, és ez nem mellébeszélés, ott van, hogy a Nyugdíjas Bérlők Házának a fejlesztésére rendkívül alkalmas területen ez a fejlesztés megvalósuljon. Úgyhogy én bízom benne, hogy továbbra sem lesz rá jelentkező, én azt kérem, hogy erről külön szavazás legyen, nyilván azért, mert én tartózkodni szeretnék az ügyben. Kérem, hogy a városvezetés ezt akceptálja. Annyira közel van a jövő év tavasz, illetve a változásnak a reménye, tehát, hátha egy olyan korszak lesz, amikor nem elvonják a pénzeket, hanem még plusz források is érkeznek városunkba. Én nem tudok nagyon más területet, ahol intézményileg ennyire jól össze lehetne passzítani a Nyugdíjas Bérlők Házának a tovább bővítését. Polgármester úr is, akkor még Gazdasági Bizottság elnökeként szintén támogatta, és szerintem a Kiss Péterrel egyik ilyen egyeztetésünkön ön is ott volt, és hogyha nagyon leegyszerűsítjük, abból a 4 személyből 2 már nincs közöttünk, ön a polgármester, én a bizottsági elnök, próbáljuk azt a területet megmenteni, hátha nem lesz rá jelentkező. Ha másként nem, akkor talán így.

**Dr. Nemény András polgármester:** Köszönöm szépen. Megtesszük, és akkor erről mindjárt az elején egy módosítóról fogunk szavazni. Hiszen ez egy ügyrendi javaslat volt. Tóth Kálmánnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Csak ezúton jelezném, hogy a Városligeti sportpályán ugye használatba-adási szerződést tervezünk adni a Crushersnek, és későbbiekben kérem szépen polgármester úr segítségét abban, hogy pályáznak a Crushersesek egy pályázatra, ahová 2 éves időtartam nem lesz elég, tehát a későbbiekben lehet, hogy ezt ki kell egészíteni egy polgármesteri nyilatkozattal, vagy valamilyen jogi megoldással, hogy ezen a pályázaton részt tudjanak venni. Abból a szempontból fontos, hogy ami vállalásokat megtettek egyébként, külső forrást tudnak ezáltal bevonni, köszönöm szépen!

**Dr. Nemény András polgármester:** Ez városérdek, és ezért én ezt vállalom, hogy ezt a nyilatkozatot meg fogom tenni a pályázathoz. Jegyző úr most tájékoztatott, hogy már készül is, úgyhogy, ahogy elém kerül, én alá fogom írni. Akkor most először a különszavazás, az ügyrendiben feltett javaslat módosítóként, hogy külön szavazzunk a IV. határozati javaslat 1. pontjában szereplő ingatlanról. Tehát adjuk meg a lehetőséget a külön szavazásról, most erről szavazunk. Én ezt a magam részéről tudom támogatni, szavazunk most.

Megállapítom, hogy a testület 17 egyhangú igen szavazattal *– 1 képviselő nem vett részt a szavazásban* – elfogadta a javaslatot és a következő határozatot hozta:

**258/2025. (IX.29.) Kgy. számú határozat**

A Közgyűlés úgy határozott, hogy az ingatlanokkal kapcsolatos döntések meghozatalára vonatkozó javaslatok közül a IV. határozati javaslat 1. pontja tekintetében (a Szombathely, Nárai utca 4751/5 hrsz.-ú ingatlan 27733/29727 arányú tulajdoni hányadának liciteljárás útján történő értékesítésére vonatkozó javaslat) tekintetében külön szavazást tart.

**Felelős:**  Dr. Nemény András polgármester

**Határidő:** azonnal

**Dr. Nemény András polgármester:** Most megyünk sorba, és amikor a megfelelőhöz érünk, akkor majd külön szavazunk. Az I. határozati javaslat az elővásárlásról szól, a javaslat az, hogy ne éljünk, hiszen nincsen rá költségvetési fedezet, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**259/2025. (IX.29.) Kgy. számú határozat**

Szombathely Megyei Jogú Város Közgyűlése úgy dönt, hogy a szombathelyi 1006/6 hrsz.-ú, természetben a Farkas Károly utcában található, jelenleg beépítetlen terület megnevezésű ingatlanon felépített társasház 1006/6/A/5 hrsz.-ú és 1006/6/A/9 hrsz.-ú, „lakás” megnevezésű önálló ingatlanai vonatkozásában, az adásvételi előszerződésekben foglalt feltételekkel Szombathely Megyei Jogú Város Önkormányzata – a Méptv. 84. § 1. bekezdés h) pontja, valamint a HÉSZ 9. § (2) bekezdése alapján „sport, szabadidő” biztosítása céljából fennálló – elővásárlási jogával nem él.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a II. határozati javaslatunk, ez is egy elővásárlási joggal való nem élés, ez szerepel a javaslatban, ugyanígy felteszem szavazásra, szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**260/2025. (IX.29.) Kgy. számú határozat**

Szombathely Megyei Jogú Város Közgyűlése úgy dönt, hogy a szombathelyi 1006/10 hrsz.-ú, természetben a Farkas Károly utcában található, jelenleg beépítetlen terület megnevezésű ingatlanon felépített társasház 1006/10/A/1-20 hrsz.-ú, összesen 20 db „lakás” megnevezésű önálló ingatlanai vonatkozásában, az adásvételi előszerződésekben foglalt feltételekkel Szombathely Megyei Jogú Város Önkormányzata – a Méptv. 84. § 1. bekezdés h) pontja, valamint a HÉSZ 9. § (2) bekezdése alapján „sport, szabadidő” biztosítása céljából fennálló – elővásárlási jogával nem él.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a III. határozati javaslat, ez a Petőfi Sándor utca 8. szám alatti ingatlannak az értékesítése, amire az Egyházmegye jelentett be igényt, és mivel erre törvényi lehetőség van, és mivel a szándékaink is támogatóak, ezért ide került elénk, úgyhogy most erre bíztatok mindenkit, hogy szavazzunk róla.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**261/2025. (IX.29.) Kgy. számú határozat**

1. Szombathely Megyei Jogú Város Közgyűlése a 207/2025. (VI.19.) Kgy. számú határozat 14. pontjával elfogadott, a szombathelyi 6021/A/8 hrsz.-ú, Petőfi S. u. 8. fszt. 1. szám alatti ingatlan értékesítésére vonatkozó pályázati felhívást visszavonja.
2. A Közgyűlés a szombathelyi 6021/A/8 hrsz.-ú, Petőfi S. u. 8. fszt. 1. szám alatti ingatlant a nemzeti vagyonról szóló törvény 11. § (17) bekezdés b) pontja, valamint Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 14. § (1) bekezdése alapján a Szombathelyi Egyházmegye részére közoktatási feladatok ellátása céljából közvetlen értékesítésre kijelöli 95.511.000,- Ft + ÁFA, azaz bruttó 121.298.970,- Ft vételár ellenében.
3. A Közgyűlés az előterjesztés mellékletét képező adásvételi szerződést jóváhagyja és felhatalmazza a polgármestert annak aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** 1.-2. pont: azonnal

 3. pont: 2025. október 15.

**Dr. Nemény András polgármester:** Jön a IV. határozati javaslat, amin belül a külön szavazás lesz, és először akkor erről is szavazunk, a Nárai utca 4751/5 hrsz.-ú ingatlan és akkor nem sorolom tovább, értékesítésével kapcsolatos szavazás, amiről most külön szavazunk.

Megállapítom, hogy a testület 12 igen, 4 nem, 2 tartózkodással elfogadta a javaslatot és a következő határozatot hozta:

**262/2025. (IX.29.) Kgy. számú határozat**

A Közgyűlés a Szombathely, Nárai utca 4751/5 hrsz.-ú ingatlan 27733/29727 arányú tulajdoni hányadának liciteljárás útján történő értékesítésére vonatkozóan az előterjesztés 2. sz. melléklete szerinti pályázati felhívást – 433.670345,- Ft + ÁFA, azaz bruttó 550.761.338,- Ft vételárral – jóváhagyja.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** És most a IV. határozati javaslat többi pontjáról, tehát a 2-estől 7-ig bezárólag szavaznánk, itt ugye a többi javaslat szerepel egymás alatt, ezekről szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és a következő határozatot hozta:

**263/2025. (IX.29.) Kgy. számú határozat**

1. A Közgyűlés a Szombathely, Király utca 17. fszt. 3. szám alatti, 6225/A/3 hrsz.-ú ingatlan liciteljárás útján történő értékesítésére vonatkozóan az előterjesztés 3. sz. melléklete szerinti pályázati felhívást –90.300.000,- Ft + ÁFA, azaz bruttó 114.681.000,- Ft vételárral – jóváhagyja.
2. A Közgyűlés a Szombathely, Március 15. tér 1. fszt. 6. szám alatti, 6123/A/52 hrsz.-ú ingatlan liciteljárás útján történő értékesítésére vonatkozóan az előterjesztés 4. sz. melléklete szerinti pályázati felhívást –29.100.000,- Ft + ÁFA, azaz bruttó 36.957.000,- Ft vételárral – jóváhagyja.
3. A Közgyűlés a Szombathely, Fő tér 40. I. emelet szám alatti, 6501/A/4 hrsz.-ú ingatlan liciteljárás útján történő értékesítésére vonatkozóan az előterjesztés 5. sz. melléklete szerinti pályázati felhívást –100.300.000,- Ft + ÁFA, azaz bruttó 127.381.000,- Ft vételárral – jóváhagyja.
4. A Közgyűlés a Vagyonrendelet 14/B. § (2) bekezdése alapján úgy dönt, hogy a nettó 100 millió Ft feletti minimum vételárral meghirdetett ingatlanok esetében a pályázati felhívás két ingatlanforgalmazással foglalkozó online hirdetési felületen is jelenjen meg.
5. A Közgyűlés felhatalmazza a Gazdasági és Jogi Bizottságot, hogy a bruttó 35 millió forint feletti vételárral meghirdetett ingatlanok esetében a pályázatok érvényességéről legkésőbb 2025. november 30. napjáig döntsön.
6. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékleteivel egyező tartalommal a pályázatok további kiírásáról.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Az V. határozati javaslatunk az már másról szól, az Aligátor Vízilabda Utánpótlás Egyesület TAO pályázatához szükséges döntések meghozatala. Ezt is szeretném, ha támogatná mindenki, de hát mindenki maga eldönti, szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**264/2025. (IX.29.) Kgy. számú határozat**

Szombathely Megyei Jogú Város Közgyűlése tudomásul veszi, hogy az Aligátor Vízilabda Utánpótlás Egyesület TAO pályázatot nyújtott be a Szombathelyi Fedett Uszoda és Termálfürdő Vízilabda akadémia épületének fűtését biztosító kazánok cseréjére. A Közgyűlés utólagosan jóváhagyja, hogy a pályázat részeként kötelezően csatolandó dokumentumok részeként a polgármester az alábbi nyilatkozatot tette: *„Szombathely Megyei Jogú Város Önkormányzata, mint a Vízilabda akadémia létesítmény tulajdonosa képviseletében nyilatkozom, hogy SZMJV Önkormányzata és a VASIVÍZ ZRt. között 2018. december 19-én kelt Működtetési és Támogatási Szerződés I.2. pontjában rögzített kedvezményes használat biztosításának kötelezettségét figyelembe véve támogatom, hogy az Aligátor Vízilabda Utánpótlás Egyesület részére a jelen, sikeres TAO pályázat eredményeként megvalósuló beruházást (kazáncsere) követően 2026. évtől számított 5 éves időszakban maximum a KSH által közzétett, az előző évre vonatkozó fogyasztói árindex változás mértékéig történhessen áremelés az Üzemeltetőn keresztül, a vele kötött USZODAHASZNÁLATI SZERZŐDÉS-ben rögzített, 2025. évre érvényes belépési és medencehasználati díjakat alapul véve.”*

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a VI. határozati javaslat, a Szombathely Crushers Amerikai Football Egyesület részére ingyenes használat biztosítása, azzal egyébként, amit Tóth Kálmán bizottsági elnök úr, frakcióvezető úr, hogy lesz egy ilyen polgármesteri nyilatkozat is. Most szavazunk.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**265/2025. (IX.29.) Kgy. számú határozat**

1. A Közgyűlés - a nemzeti vagyonról szóló 2011. évi CXCVI. törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 15. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11.§ b.) pontjában foglaltak alapján - úgy határoz, hogy a természetben 9700 Szombathely, Markusovszky L. utca 6. alatti ingatlanra (Városligeti Sporttelep) 2025. október 1. napjától kezdődően 2027. szeptember 30. napjáig a Szombathely Crushers Amerikai Football Egyesület részére ingyenes használatot biztosít az alábbi feltételekkel:
* a létesítmény fenntartásával, üzemeltetésével kapcsolatos költségek a használót terhelik,
* a használó a létesítményt kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,

- a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt,

- a használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,

- a használati jogviszony fenti okokból történő megszűnése esetén, a használó köteles az általa használt ingatlant a használatba-adó részére visszaadni,

- a használó tudomásul veszi, hogy a létesítményt a Lurkó UFC és a Medorto Gyógyászati Szaküzlet jelenleg is bérli, és a bérlők szerződésszerű használatát nem akadályozza,

- a használó a létesítményhez tartozó rekortán borítású kosárlabda és műfüves borítású röplabda, lábtenisz, illetve tollaslabda játékra alkalmas pályákat - változatlan feltételekkel - ingyenes biztosítja a lakosság számára,

- a használó a nyilatkozatában vállalt karbantartási és korszerűsítési munkákat az előterjesztésben felsorolt és részletezett tartalommal határidőben elvégzi.

1. A Szombathely Crushers Amerikai Football Egyesület vállalja, hogy 2026. szeptember 30. napjáig a Városligeti Sporttelepen szükséges karbantartási és korszerűsítési munkákat az alábbiak szerint elvégzi:
* földszinti nyílászárók cseréje - becsült költsége bruttó 1.250.000, - Ft
* szertárak felújítása - becsült költsége bruttó 300.000, - Ft
* lelátó további fejlesztése - becsült költsége bruttó 300.000, - Ft
* elektromos hálózat átvizsgálása - becsült költsége bruttó 50.000, - Ft
* fűtésrendszer átvizsgálása - becsült költsége bruttó 100.000, - Ft
* bejárati ajtók javítása (gépkocsi és gyalogos bejáráshoz) - becsült költsége bruttó 60.000, - Ft
1. A Közgyűlés felhatalmazza a Városstratégiai, Idegenforgalmi és Sport Bizottságot a Szombathely Crushers Amerikai Football Egyesület által vállalt karbantartási és korszerűsítési munkálatok elvégzéséről szóló éves beszámoló jóváhagyására.
2. A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** 1-2. pont:azonnal

1. pont:2026. január 31.
2. pont: azonnal

**Dr. Nemény András polgármester:** Most a kiosztott határozati javaslatok következnek, a Bejczy utcára vonatkozó javaslatunk, ami az eredménytelennek nyilvánítást jelenti, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**266/2025. (IX. 29.) Kgy. sz. határozat**

A Közgyűlés a SZOVA Nonprofit Zrt. tulajdonában álló Bejczy I. u. 1-3. fszt. 9. szám alatti, 6490/A/9 hrsz.-ú ingatlan licitálás útján történő értékesítésére vonatkozóan kiírt pályázati eljárást a pályázati felhívás IV/10. pontjában foglaltak alapján eredménytelennek nyilvánítja.

**Felelős**: Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó a Városüzemeltetési és Városfejlesztési Osztály vezetője

 Kovács Cecília a SZOVA Nonprofit Zrt. vezérigazgatója)

**Határidő**: azonnal

**Dr. Nemény András polgármester:** Jön a VIII. határozati javaslat, a Sportlövő Szövetségnek biztosítandó ingyenes használat egy ingatlanra vonatkozóan, a helyrajzi száma le van írva a javaslatban, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**267/2025. (IX. 29.) Kgy. sz. határozat**

1. Szombathely Megyei Jogú Város Közgyűlése a Szombathelyi Városi Sportlövő Szövetségnek a szombathelyi **4649/4 hrsz.-ú ingatlanra** fennálló ingyenes használati jogviszonyát 2025. október 1. napjától akként módosítja, hogy az ingatlanon található 56,4 m2 alapterületű szolgálati lakás kikerül a használó használatából. A Közgyűlés felhatalmazza a polgármestert, hogy az ingyenes használatra vonatkozó megállapodás módosítását aláírja.
2. A Közgyűlés az Önkormányzati tulajdonú, **4649/4 hrsz.-ú, Homok út. 9. szám alatti ingatlanban található 56,4 m2 alapterületű lakás bérlőjévé – 2025. október 1. napjától – Hajdú Józsefet jelöli ki** az alábbi feltételekkel:
* a bérbeadás időtartama határozott, 1 évig terjedő időtartamra szól,
* a lakásra vonatkozóan fizetendő bérleti díj összege 50.000,- Ft/hónap,
* a lakást a bérlő a saját költségén, bérbeszámítási igény nélkül kialakíthatja, berendezheti és felszerelheti, az ehhez szükséges hatósági engedélyeket köteles beszerezni,
* a bérlő a bérleti jogviszony megszűnésekor ráfordításainak, illetve azok időarányos részének megtérítésére nem tarthat igényt, a lakást átadáskori állapotban és tisztán köteles visszaadni.

A Közgyűlés felhatalmazza az ingatlant kezelő Szombathelyi Sportközpont és Sportiskola Nonprofit Kft. ügyvezetőjét, hogy a bérleti szerződést megkösse.

**Felelős:**  Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** 2025. október 1.

**Dr. Nemény András polgármester:** És a IX. határozati javaslatunk az északi iparterület értékesítésére vonatkozó pályázati felhívás, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**268/2025. (IX. 29.) Kgy. sz. határozat**

* + - 1. Szombathely Megyei Jogú Város Közgyűlése a szombathelyi külterületi 02089/10 hrsz.-ú ingatlanból telekalakítási eljárás lefolytatását követően kialakuló 35.046 m2 nagyságú terület értékesítésére vonatkozó, az előterjesztés 2. sz. melléklete szerinti pályázati felhívást – minimum 211.132.000,- Ft + ÁFA vételáron – jóváhagyja, egyúttal felkéri a polgármestert az ingatlan értékesítésére vonatkozóan a pályázat kiírására.
			2. Szombathely Megyei Jogú Város Közgyűlése a szombathelyi külterületi 02089/13 hrsz.-ú ingatlanból telekalakítási eljárás lefolytatását követően kialakuló 50.022 m2 nagyságú terület értékesítésére vonatkozó, az előterjesztés 3. sz. melléklete szerinti pályázati felhívást – minimum 340.357.000,- Ft + ÁFA vételáron – jóváhagyja, egyúttal felkéri a polgármestert az ingatlan értékesítésére vonatkozóan a pályázat kiírására.
			3. A Közgyűlés felhatalmazza a Gazdasági és Jogi Bizottságot, hogy a pályázatok érvényességéről döntsön.
			4. A Közgyűlés a Vagyonrendelet 14/B. § (2) bekezdése alapján úgy dönt, hogy a pályázati felhívások két, ingatlanforgalmazással foglalkozó online hirdetési felületen is jelenjenek meg.
			5. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázatok további kiírásáról. A Közgyűlés felkéri a polgármestert, amennyiben az aktualizált forgalmi érték vagy a pályázati felhívások más, lényeges tartalmi eleme változik, az új pályázatokat ismét terjessze a Közgyűlés elé.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

***7./ Javaslat az önkormányzat által alapított alapítványokkal kapcsolatos döntések meghozatalára***

 ***Előadó:***  *Dr. Nemény András polgármester*

***Meghívottak:*** *Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke*

*Cseri József, a Savaria Történelmi Karnevál Közhasznú Közalapítvány FEB elnöke*

*Kopcsándi József, a Szombathelyért Közalapítvány Kuratóriumának elnöke*

*Balogh Tibor, a Szombathelyért Közalapítvány FEB elnöke*

*Kronekker Veronika, a Kutyamenhely Alapítvány Kuratóriumának elnöke*

*Versegi Valentin, a Kutyamenhely Alapítvány FEB elnöke*

*Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke*

**Dr. Nemény András polgármester:** Jön a következő napirendi pont, szerintem többen is vannak az alapítványok képviselői közül. Viszont egyben fogunk tudni szavazni, ha nem lesz hozzászóló, jelentkező, ilyet nem látok. Hét határozati javaslatot foglalunk most egybe, és szavazunk róluk most.

Megállapítom, hogy a testület 18 egyhangú igen szavazattal elfogadta a javaslatokat és a következő határozatokat hozta:

**269/2025. (IX.29.) Kgy. számú határozat**

Szombathely Megyei Jogú Város Közgyűlése, mint alapító a „Szombathely Szent Márton városa” Gyebrovszki János Alapítvány 2024. évi működéséről szóló beszámolóját tudomásul veszi.

**Felelős:** Dr. Nemény András polgármester

Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

**Határidő:** azonnal

**270/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a Szombathelyért Közalapítvány 2024. évi működéséről szóló beszámolóját tudomásul veszi.

**Felelős:** Dr. Nemény András polgármester

Kopcsándi József, a Szombathelyért Közalapítvány Kuratóriumának elnöke

**Határidő:** azonnal

**271/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a Szombathelyért Közalapítvány Felügyelő Bizottságának 2024. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

Balogh Tibor, a Szombathelyért Közalapítvány Felügyelő Bizottságának elnöke

**Határidő:** azonnal

**272/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a Kutyamenhely Alapítvány 2024. évi működéséről szóló beszámolóját tudomásul veszi.

**Felelős:** Dr. Nemény András polgármester

 Kronekker Veronika, a Kutyamenhely Alapítvány Kuratóriumának elnöke

**Határidő:** azonnal

**273/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a Kutyamenhely Alapítvány Felügyelő Bizottságának 2024. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

 Versegi Valentin, a Kutyamenhely Alapítvány Felügyelő Bizottságának elnöke

**Határidő:** azonnal

**274/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány 2024. évi működéséről szóló beszámolóját tudomásul veszi.

**Felelős:** Dr. Nemény András polgármester

Csapláros Andrea, a „Savaria Történelmi Karnevál” Közhasznú Közalapítvány Kuratóriumának elnöke

**Határidő:** azonnal

**275/2025. (IX. 29.) Kgy. számú határozat**

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány Felügyelő Bizottságának 2024. évi tevékenységéről szóló beszámolóját tudomásul veszi.

**Felelős:** Dr. Nemény András polgármester

Cseri József, a „Savaria Történelmi Karnevál” Közhasznú Közalapítvány Felügyelő Bizottságának elnöke

**Határidő:** azonnal

***8./ Javaslat költségvetési intézmények vezetői álláshelyére kiírandó pályázati kiírás elfogadására***

***Előadók:*** *Dr. Nemény András polgármester*

 *Dr. László Győző alpolgármester*

**Dr. Nemény András polgármester:** Rátérünk a következő napirendi pontunkra, a kiküldött 7-es, de valójában 8-as. Itt azt hiszem, hogy lesz hozzászólás, úgyhogy megadom a szót László Győző alpolgármester úrnak.

**Dr. László Győző alpolgármester:** Tisztelt Polgármester Úr! Tisztelt Közgyűlés! 4 intézményünk élére fogunk vezetőt választani, és mindegyiknél, ugyanúgy, ahogy Horváth Soma alpolgármester úr által felügyelt intézmény esetében, úgy itt is pályázati bíráló bizottságot kell választani. Az előzetes egyeztetések folyamán javaslatot tennék, ha valamit rosszul mondok, kérem a csoportokat, hogy jelezzék. Mindegyik bizottság 5 tagból áll, az EBI-nél az egyik egy szakmai delegált lesz a Magyar Bölcsődék egyesületének a delegáltja, ide javasolnám Dr. Horváth Attila alpolgármester urat, Kelemen Krisztián tanácsnok urat, Horváth Gábor képviselő urat, és saját magamat. A Pálosba szintén az egyik delegált szakmai, a Szociális Szakmai Szövetségtől, ide javasolnám Németh Ákos tanácsnok urat, Dr. Czeglédy Csaba bizottsági elnök urat, illetve Lenkai Nóra képviselő asszonyt, illetve saját magamat szintén. A GAMESZ bíráló bizottságába javasolnám Dr. Horváth Attila alpolgármester urat, Bokányi Adrienn tanácsnok asszonyt, Illés Károly képviselő urat, illetve Dr. Danka Lajos elnök urat, illetve saját magamat ötödiknek. A GESZ-nél pedig javasolnám Horváth Soma alpolgármester urat, Szuhai Viktor tanácsnok urat, Illés Károly képviselő urat, illetve saját magamat. Kérem a tisztelt Közgyűlést, a javaslatot támogatni szíveskedjék. Köszönöm szépen!

**Dr. Nemény András polgármester:** Köszönöm szépen alpolgármester úrnak! Megkérdezem, hogy van-e egyéb jelentkező? Mivel ilyent nem látok, a vitát lezárom, és akkor egyben tenném fel szavazásra, ha mindenki így látja jónak? Akkor igen, akkor egyben tesszük fel szavazásra, és az ismertetett nevekkel kiegészülve szavazunk most.

Megállapítom, hogy a testület 18 egyhangú igen szavazattal elfogadta a javaslatokat és a következő határozatokat hozta:

**276/2025. (IX. 29.) Kgy. számú határozat**

1. Szombathely Megyei Jogú Város Közgyűlése a „Javaslat vezetői megbízásokkal kapcsolatos döntések meghozatalára” című előterjesztést megtárgyalta, és a **Szombathelyi Egyesített Bölcsődei Intézmény** magasabb vezetői (intézményvezető) pályázatára vonatkozó felhívást az előterjesztés 1. sz. melléklete szerinti tartalommal jóváhagyja.
2. A Közgyűlés felhatalmazza a polgármestert a pályázati felhívás jogszabályban meghatározott közzétételére.
3. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. Magyar Bölcsődék Egyesülete által delegált tag
5. Dr. Horváth Attila
6. Kelemen Krisztián
7. Horváth Gábor
8. Dr. László Győző

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal /az 1. a 2. és a 3. pont vonatkozásában/

**277/2025. (IX. 29.) Kgy. számú határozat**

1. Szombathely Megyei Jogú Város Közgyűlése a „Javaslat vezetői megbízásokkal kapcsolatos döntések meghozatalára” című előterjesztést megtárgyalta, és a **Pálos Károly Szociális Szolgáltató Központ és Gyermekjóléti Szolgálat** magasabb vezetői (intézményvezető) pályázatára vonatkozó felhívást az előterjesztés 2. sz. melléklete szerinti tartalommal jóváhagyja.
2. A Közgyűlés felhatalmazza a polgármestert a pályázati felhívás jogszabályban meghatározott közzétételére.
3. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. Szociális Szakmai Szövetség által delegált tag
5. Németh Ákos
6. Dr. Czeglédy Csaba
7. Lenkai Nóra
8. Dr. László Győző

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. a 2. és a 3. pont vonatkozásában)

**278/2025. (IX. 29.) Kgy. számú határozat**

1. Szombathely Megyei Jogú Város Közgyűlése a „Javaslat vezetői megbízásokkal kapcsolatos döntések meghozatalára” című előterjesztést megtárgyalta, és a **Szombathelyi Egészségügyi és Kulturális Intézmények Gazdasági Ellátó Szervezete** magasabb vezetői (igazgató) pályázatára vonatkozó felhívást az előterjesztés 3. sz. melléklete szerinti tartalommal jóváhagyja.
2. A Közgyűlés felhatalmazza a polgármestert a pályázati felhívás aláírására, és jogszabályban meghatározott közzétételére.
3. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. Horváth Soma
5. Szuhai Viktor
6. Dr. Danka Lajos
7. Illés Károly
8. Dr. László Győző

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. a 2. és a 3. pont vonatkozásában)

**279/2025. (IX. 29.) Kgy. számú határozat**

1. Szombathely Megyei Jogú Város Közgyűlése a Szombathelyi Köznevelési GAMESZ magasabb vezetői (igazgató) pályázatára vonatkozó felhívást az előterjesztés 4. sz. melléklete szerinti tartalommal jóváhagyja.
2. A Közgyűlés felhatalmazza a polgármestert a pályázati felhívás jogszabályban meghatározott közzétételére.
3. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. Dr. Horváth Attila
5. Bokányi Adrienn
6. Illés Károly
7. Dr. Danka Lajos
8. Dr. László Győző

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. a 2. és a 3. pont vonatkozásában)

***9./ Javaslat költségvetési intézmények alapítói okiratának módosítására***

***Előadók:*** *Dr. Nemény András polgármester*

 *Dr. László Győző alpolgármester*

***Meghívottak:*** *Kulcsár Lászlóné, a Pálos Károly Szociális Szolgáltató Központ és Gyermekjóléti
 Szolgálat intézményvezetője*

 *Sebestyén Bianka, a Szombathelyi Egyesített Bölcsődei Intézmény
 intézményvezetője*

**Dr. Nemény András polgármester:** A következő napirendi pontunknál jelentkezőt nem látok, a vitát lezárom, és szavazunk a határozati javaslatról.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**280/2025. (IX. 29.) Kgy. számú határozat**

1. Szombathely Megyei Jogú Város Közgyűlése a Pálos Károly Szociális Szolgáltató Központ és Gyermekjóléti Szolgálat 25686-64/2025. iktatószámú Módosító okiratát az előterjesztés 1. számú melléklete, a módosítással egységes szerkezetbe foglalt 25686-65/2025. iktatószámú Alapító okiratát az előterjesztés 2. számú melléklete szerinti tartalommal jóváhagyja.
2. Szombathely Megyei Jogú Város Közgyűlése a Szombathelyi Egyesített Bölcsődei Intézmény 25243-47/2025. iktatószámú Módosító okiratát az előterjesztés 3. számú melléklete, a módosítással egységes szerkezetbe foglalt 25243-48/2025. iktatószámú Alapító okiratát az előterjesztés 4. számú melléklete szerinti tartalommal jóváhagyja.
3. A Közgyűlés felhatalmazza a polgármestert a Módosító okiratok aláírására és felkéri azoknak a Magyar Államkincstárhoz történő benyújtására.

**Felelősök:** Dr. Nemény András, polgármester

 Dr. László Győző, alpolgármester

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője,

Sebestyén Bianka, a Szombathelyi Egyesített Bölcsődei Intézmény vezetője/

**Határidő:** azonnal /1. és 2. pont vonatkozásában/

 2025. október 15. /3. pont vonatkozásában/

***10./******Javaslat a Városháza műszaki állapotával kapcsolatos végleges döntések meghozatalára***

***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. Károlyi Ákos jegyző*

**Dr. Nemény András polgármester:** A következő napirendnél jelentkezőt nem látok, a vitát lezárom, szavazni fogunk az egy darab határozati javaslatról.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**281/2025. (IX.29.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Városháza műszaki állapotával kapcsolatos végleges döntések meghozatalára” című előterjesztést, és az alábbi döntéseket hozta:

1. A Közgyűlés megismerte a „Szombathelyi Városháza tartószerkezeti felújítása” tárgyú munkálatokra vonatkozó feltételes közbeszerzési eljárás eredményét, és az eljárás 1. részajánlati körének eredményes lezárása érdekében biztosítja a megvalósításhoz szükséges bruttó 29.698.895,- Ft hiányzó összeget, amelyen felül a Közgyűlés további költségvetési forrást nem biztosít. A Közgyűlés felhatalmazza a Polgármestert, hogy a nyertes Ajánlattevővel az 1. részajánlati körben szereplő felújítási munkákra kösse meg a vállalkozási szerződést.
2. Amennyiben a 2. rész tekintetében a vállalkozási szerződés nem lép hatályba, úgy a Közgyűlés felhatalmazza a Polgármestert, hogy 2026. évben a 2. és 3. építési ütemekre vonatkozó kivitelezési munkákra összevont, egy körben meghirdetett közbeszerzési eljárás lefolytatásáról gondoskodjon az önkormányzat 2026. évi költségvetésében rendelkezésre álló előirányzat terhére.
3. A további munkák elvégzéséről külön előterjesztés alapján, a tartószerkezeti szakvélemény és a város költségvetési helyzetétől függően hoz döntést a Közgyűlés.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidő: 1. pont:** azonnal

 **2. pont:** 2026. április 30.

 **3. pont:** folyamatos

***11./ Javaslat településrendezési terv módosítása érdekében szükséges döntések meghozatalára***

***Előadók****: Dr. Nemény András polgármester*

 *Dr. Horváth Attila alpolgármester*

**Dr. Nemény András polgármester:** A következő napirendnél megkérdezem, hogy van-e jelentkező? Illés Károlynak adom meg a szót

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Az Intermodális Csomópont kapcsán ugye korábban is jeleztük azt az észrevételünket, miszerint mi jobban örülnénk, hogy ha továbbra is fenntartanánk annak a lehetőségét, hogy ott a későbbiekben egy Intermodális Csomópont valósulhasson meg. Ugye az előterjesztésben továbbra is szerepel. Én úgy tudom, hogy szétszedni nem lehet, tehát nem lehet külön szavazni erről a javaslatról, vagy ha igen, akkor kérnék külön szavazást kifejezetten erről az egy pontjáról a településrendezési eszköznek.

**Mikrofon nélkül** **Dr. Nemény András polgármester:** nem direktben szerepel benne ilyen módon…

**Illés Károly a Költségvetési Ellenőrző Szakmai Bizottság elnöke:** Igen, hanem csak egy része, akkor pedig ennek okán fogok tartózkodni, vagy fogunk tartózkodni. Köszönöm szépen!

**Dr. Nemény András polgármester:** Köszönöm, Horváth Gábornak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Hát több alkalommal jött már ez be a közgyűlés elé, és hát elég erős vitát is generált a múltban, gondolok itt 2024. októberi közgyűlésre, vagy a 2025. júniusi közgyűlésre. És én továbbra is tartom magamat ahhoz, amit ott elmondtam, tehát a tervdokumentációban mind az 1-es, 14-es, 29-es, a 41-es és a 49-es pontokat én nem tudom elfogadni. Nem fogom most megismételni, amit 2024. októberében, hogy egyenként határozati javaslatban jöjjön ez be, egyetlen egyet mégis szeretnék határozati javaslatban, ez pedig ugye a 41-es, a Minerva lakóparkban az ÉK besorolásban ugye az OTÉK változása miatt 3 % a beépíthetőség, és ez lehetőséget ad arra, hogy a beruházó egy bisztrót, kávézót tudjon oda létesíteni, amit én elfogadok, és ezzel nincsen problémám. Azzal van problémám, hogy jött be itt egy kérelem tőle, hogy ugye az OTÉK-hoz menjen, tehát egyezkedjen az OTÉK-hoz, tehát ne a Helyi Építési Szabályzatunkban lévő 4 és fél méteres magasság legyen, hanem azt kéri, hogy 7 és fél méteres magasság, tehát még egy szintet rá akar húzni, egy kétszintes bisztrót akar oda arra a szép zöld területre, ahol egyébként egy gyönyörű szép parkot kellene létesíteni, hiszen ott rendkívül sok kisgyermekes család lakik. Akkor egyébként főépítész asszony azt mondta, hogy szakmailag ezt tudja támogatni, polgármester úr mégis a szavazásnál azt mondta, hogy úgy emlékszik, hogy a szakma ezt nem támogatja és ez a jegyzőkönyvbe benn van egyébként, én ezt visszaolvastam. És a jegyzőkönyvbe főépítész asszony azt mondta, hogy ezt tudja támogatni, én ehhez most is ragaszkodnék, hogy az a 4 és fél méter maradjon meg, hiszen a HÉSZ-ben nem véletlenül szerepelt ez a 4 és fél méter így. A másik, amire szeretném felhívni a figyelmet, hát én elolvastam hétvégén ezt az anyagot, és ugye képviselőtársam annak idején javasolta ott a Kámoni Arborétumnál ugye 25 méterről 6 méterre legyen csökkentve a zöldövezeti sáv, ott jött egy lakó kérése, és gyakorlatilag itt a kormányhivatal részéről jött egy olyan mondat, hogy „Felhívom azonban a figyelmet, hogy a Gyöngyös-vízfolyás mellékága melletti zöldterület sávjának 25 méterről 6 méterre csökkentése nem tolerálható természetvédelmi szempontból.” Tehát most, jelen pillanatban környezetvédelmi szempontból nézzük a településkép változásokat, és itt a hivatal ugye megadta azt, hogy ez nem tolerálható. Én nem akarom megfúrni Illés Károlynak a javaslatát, de mindenképpen ott látható, hogy az Apáti-ároktól fölfele a Szabadnép utcában, ott a 25 méteres sáv van, tehát itt meg lesz egy kis 6 méteres sáv. És utánajártam, ez azért történik így, mert oda közben lett egy építés. Egy házat felépítettek arra a területre, akkor a tervező nem volt körültekintő szerintem, tehát az építészmérnök nem látta, vagy nem akarta észrevenni, gondolta, hogy ez utólag ez módosítva lett. És most itt próbálunk menni az események után. Én ezt nagyon elhibázottnak tartom, főleg annak függvényében, hogy ott a helyi vállalkozó, aki fejleszti ezt a területet, ugye közműhálózatot épített ki, gerincvezetéket oda le az építkezésben épült házakhoz. És ott hátrafelé egyébként vannak tulajdonosok, ők is herényi lakosok, akik szintén fejlesztenék ezt a területet, de mivel ez a beruházó, ő fejlesztette meg a közműveket és nem enged rácsatlakozni. Nem adta vissza a városnak, mivel, hogy a város át sem veszi ezt az utat, ez egyébként a 979-es helyrajzi számon szereplő közút, önkormányzati utunk, és ugye nem fejezi be az utat, így az önkormányzat nem veszi át. Itt egy róka fogta csuka van. Azt gondolom, hogy itt azért jogvégzett emberek vannak, itt mindenképp ennek gátat kell vetni, hogy a vállalkozók ilyen szinten zsaroló potenciált építhetnek ki maguknak, hogy ők meg akarnak szerezni egy területet, és ő nem hajlandó befejezni az utat, az önkormányzat nem veszi át az utat, és így saját magának van egy kiskapu ebben a történetben. Tehát ezt a részét én nem akarom megfúrni, de nagyon nem korrekt az, hogy építészmérnökök úgy terveznek meg kivitelezőnek épületeket, hogy oda nem lehetne építkezni, és utólag egyébként legalizáljuk ezt. És a kormányhivataltól meg érdemben megjött a válasz, hogy ezt ő nem támogatja, hiszen előttünk van az anyag, Balaton Tihamér jegyezte ezt le egyébként egy kis megjegyzésben. Ezt mindenképpen fontosnak tartottam elmondani. De a határozati javaslatomhoz ragaszkodok, hogy egyébként ott köszörüljük ki ezt a csorbát, hiszen jegyzőkönyvbe mondta 2024. október 22-én a főépítész, hogy azt tudja támogatni, hogy a 4 és fél méteres magasság…

**Dr. Nemény András polgármester:** Ez a napirend nem arról szól. Ez arról szól, hogy környezeti értékelés kell-e, vagy sem. Amit képviselő úr felvet, azok, miután újra vissza fog kerülni ide az állami főépítész, meg szakhatóság véleménye után, utána ez egy releváns dolog lehet. De jelen pillanatban arról beszélünk, hogy kell vagy sem, és az a javaslat, hogy nem kell, miután nem érkezett ilyen kérés, vagy igény, ha jól gondolom. Tehát szerintem arról döntsünk ma, amiről dönthetünk, és ne menjünk bele mindenféle más dologba, mert nyilván lehet belemenni, meg szétszedni, de semmi értelme nincsen. Nekünk ezen a mostani ponton kell átlendülnünk, utána pedig ígérem, vissza fog jönni ide, törvényes módon fog végigmenni az egész eljárás, és akkor tudunk ezekről a részletekről érdemben is beszélni, úgy, hogy egyébként pro és kontra, bizottságokon is meg lehet beszélni, lehet előkészítve csoport beszélgetést tartani, meg frakcióbeszélgetést, lehet, hogy már egy kialakult véleménnyel tudunk rendelkezni többen is erről és lehet, hogy másképp fog ez kinézni. De ilyen módon, rögtönözve, mikor nem ez a téma, ezt nem javaslom. Ha nem jönne vissza, akkor persze érdemben tudunk reagálni, de így nem. Czeglédy Csaba elnök úrnak adom meg a szót.

**Dr. Czeglédy Csaba a Szociális és Lakás Bizottság elnöke:** Köszönöm szépen. Tisztelt Polgármester Úr! Tisztelt Közgyűlés! Hát a téma kapcsán nekem is számos gondolatom lenne, de ebbe nem fogok belemenni, cserébe kérem, tolerálják a barátságos tartózkodó szavazatomat a napirend kapcsán. Na, de egy dologra rákérdezek, amit Horváth Gábor is feszegetett, amit egy korábbi közgyűlésen átbeszéltünk, hogy építészek, vagy hát tervezők, gyakorlatilag teljesen szabálytalanul a rendezési tervünkkel, a HÉSZ, meg nem tudom minek a szabályaival ellentétesen tervezik meg a dolgokat, majd amikor a szegény tulajdonosok, a jóhiszemű tulajdonosok, a jóhiszemű tulajdonosok szívinfarktust kapva futnak mindenkihez, hozzánk is, hogy ezzel mit lehetne tenni, akkor meg nyilván próbáljuk méltányosan meg emberségesen kezelni. Én azt gondolom, hogy nyilván az emberség és a méltányosság is fontos, mellette meg egyébként kisebb szabályok megsértéséért is egyébként meg felelniük kell az embereknek. És arról beszéltünk, én azt hoztam elő, csak már nem emlékszem pontosan, hogy milyen javaslatom volt, amit mintha meg is szavazott volna a közgyűlés, hogy legyen valami retorziója, lépjünk fel azokkal szemben. Én erről kérek tájékoztatás, mert az a játék, hogy mi évek során, veszekedések árán meghozunk szabályokat, majd jönnek nagyszerű tervezők, akik figyelembe nem veszik ezeket, mi meg itt megpróbálunk méltányosan eljárni, talán nem kellene ezeket szabálytalanul megtervezni. Tehát hogy mit teszünk, kamarához fordultunk-e, tehát, hogy milyen lépéseket tettünk annak érdekében, hiszen kamarába tömörülnek ezek a szakemberek, tehát, hogy legyen valami következménye annak, hogyha valaki így mindenkivel kiszúr, gyakorlatilag a saját üzlete, meg a saját bevétele érdekében.

**Dr. Nemény András polgármester:** Amiről elnök úr beszélt, ahol már nem az önkormányzat kezében volt a döntés jogosultság, hanem a kormányhivatalnál, de a kormányhivatalnál a törvény nem várta el a kormányhivataltól, hogy érdemben vizsgálja a Szabályozási Tervhez képest a beadott engedélykérelem az megfelelő, vagy sem, hanem elég volt leadni magát az anyagot. És annak a leadásnak a ténye volt az, amit tulajdonképpen ki kellett pipálni a kormányhivatalnál, és ez okozta azt a helyzetet sok esetben, hogy amikor a tervezők tévesen, jó vagy rosszhiszeműen, de tévesen tervezték meg az ingatlanokat, és azt gondolom, hogy a legtöbb esetben, legalábbis én úgy gondolom, hogy maguk a megrendelők nem kérték ezt tőlük, tehát tudatlanok voltak ebben a helyzetben. De ettől persze ez nyilván nem mentesíti az, hogy attól még probléma, ha nem passzol a mi Szabályozási Tervünkhöz maga az ingatlan, amit szeretnének építeni. Mindegy, szóval ez a helyzet állt elő, de ez most már nem tud előállni, mert megváltoztatták, rájöttek országosan is, hogy ez komoly problémákat tud okozni, úgyhogy most már érdemben kell vizsgálni a kormányhivatalnak. Tehát most már ez nem tud előállni, és hát nyilván utána egy kérdés, hogy mit tudunk azzal kezdeni azzal a sok, egyébként meg ártatlan – mondom így – ügyben és nagyon rosszul járt embernek a helyzetével, hogy mi az, ami méltányosságot jelenthetne, milyen érvek szólhatnak mellette, mi az, ami szólhat ellene. Nyilván a város érdeke, hogy egységes szabályozás legyen és ezt az egységet mérlegelve próbáltunk egy utat találni, ami tud segíteni, akinek csak lehet. Nem mindenkinek jó eséllyel, és szeretnénk ezeket a kérdéseket lezárni azzal, hogy a jövőben már nem tud ilyen történni. Ezt lehet nézni egyik oldalról, lehet nézni másik oldalról is. A saját felelősségünkkel, amit a szombathelyiek iránt érzünk, próbáljuk megtalálni a helyes utat. Bármilyen döntést is hozunk, a másik oldalon is lehet érveket hozni. Czeglédy Csaba ügyrendi kérdés.

**Dr. Czeglédy Csaba a Szociális és Lakás Bizottság elnöke (ügyrendi hozzászólás):** Az ügyrendi kérdésem az, és ha írásban kaphatok tájékoztatást az ügy érzékeny jellege miatt, akár azt is el tudom fogadni, hogy a kamara mit reagált? Bejelentést tettünk, tehát tud-e a jegyző úr ebben valamit, ha nem, nekem az is jó, hogy írásban, csak nyilván ez a napirend juttatta eszembe, hogy ebben korábban volt valami aktivitás a részünkről. Kíváncsi vagyok rá, hogy milyen levelet küldtünk a kamarának és a kamara egyáltalán szíveskedett-e nekünk válaszolni, hogy mi történt az ügyben.

**Dr. Nemény András polgármester:** Így lesz, írásban. Én sem tudom egyből ezt így kapásból. Köszönöm szépen, további jelentkezőt nem látok, a vitát lezárom. És akkor ezt egyben tudjuk feltenni az egyetlen határozati javaslatunkat, értek mindenkinek minden érvét, de ettől még így tudjuk feltenni, erről szavazunk most.

Megállapítom, hogy a testület 11 igen, 0 nem, 6 tartózkodással – *1 képviselő nem vett részt a szavazásban* – elfogadta a javaslatot és a következő határozatot hozta:

**282/2025. (IX. 29.) Kgy. számú határozat**

A Közgyűlés megtárgyalta a „Javaslat településrendezési terv módosításához szükséges döntések meghozatalára” című előterjesztést és az alábbi döntéseket hozta:

1. Szombathely Megyei Jogú Város Közgyűlése megismerte és elfogadja a várható környezeti hatás jelentőségének eldöntése megnevezésű eljárás során a környezet védelméért felelős szervektől beérkezett véleményeket, az azokra adott válaszokat, valamint a főépítészi feljegyzésben foglaltakat.
2. Az előterjesztésben foglaltaknak megfelelően a településrendezési terv módosítása érdekében folyamatban lévő eljárást az egyszerűsített eljárásban nem teljesíthető kérelmek kivételével (munkafüzet **17., 22., 25., 26., 32/3., 36.** és a **46.** pontjai nélkül) kívánja folytatni.
3. Szombathely Megyei Jogú Város Közgyűlés felkéri a polgármestert, hogy a partnerségi eljárást folytassa le. A Közgyűlés a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 66. § (7) és (7b) bekezdésében kapott felhatalmazás alapján Szombathely Megyei Jogú Város Városstratégiai, Idegenforgalmi és Sport Bizottságára ruházza át azon döntési jogot, hogy a településrendezési terv 1. számú módosítása során nyilatkozzon az állami főépítész felé a partnerségi eljárás lefolytatásáról, a beérkező partnerségi (egyszerűsített eljárásban: lakosság, közműszolgáltatók, civil szervezetek, önkormányzati képviselők) vélemények elfogadásáról, vagy indokolás mellett az el nem fogadásáról és a **partnerségi eljárás** **lezárásáról**.

A záró szakaszban a polgármester kezdeményezze az egyeztető tárgyalást az állami főépítésznél, majd ennek eredményét tárja a Közgyűlés elé.

 **Felelős:** Dr. Nemény András polgármester

Dr. Horváth Attila alpolgármester

 (A végrehajtás előkészítéséért: Sütő Gabriella városi főépítész)

 **Határidő:** 1. és 2. pont vonatkozásában: azonnal

 3. pont vonatkozásában: 2025. novemberi Közgyűlés

***12./ Javaslat a lakáshoz jutás, a lakbérek és a lakbértámogatás, az önkormányzat által a
 lakásvásárláshoz és építéshez nyújtott támogatások szabályai megállapításáról szóló
 36/2010. (XII.1.) önkormányzati rendelet módosítására***

***Előadók****: Dr. Nemény András polgármester*

 *Dr. László Győző alpolgármester*

 *Dr. Károlyi Ákos jegyző*

**Dr. Nemény András polgármester:** A következő napirendünknél Czeglédy Csabának adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát, ha az embernek vannak ambivalens érzései egy előterjesztés kapcsán, akkor nyilván ez az, hiszen a tényhez hozzátartozik, hogy én voltam az illetékes alpolgármester még 2008-ban, amikor legutoljára a lakbéremelés kérdése előjött. Egy fős többsége volt az akkori városvezetésnek és nyilván a szükség akkor azt parancsolta, hogy változtassunk a lakbérszabályokon, majd ebből politikai hacacáré lett, aminek eredményeképpen 2011-ben - ha jól mondom, - úgy változtak a lakbérszabályok, hogy gyakorlatilag a 2006-os szintre kerültek, még nem is a 2008-asra, hanem a 2006-osra és a tény az, hogy jelen pillanatban Szombathelyen az önkormányzati lakások lakbére a 2006-os árszínvonalon van, ez azóta nem változott, ez nyilván könnyebbség az önkormányzati lakásokban lakóknak. Azt azért el kell mondanom, hogy sokaknak ez segítség, közel 300 olyan család van, akik most is lakbértámogatást kapnak és a történet másik fele, hogy közel csupán 200 olyan családot azonosítottunk a 2100-ból, ahol 400.000,- Ft-ot meghalad az egy főre jutó jövedelem, tehát sokaknak a lakbéremelés fájdalmas lesz, ezt azért ki kell mondanunk. Erre nekem van egy javaslatom, amit, nem árulok el titkot, úgy tudom, hogy a városvezetés támogat, tehát bízom benne, hogy megszavazásra kerül, erre majd mindjárt kitérek. Tehát sokaknak a lakbéremelés fájdalmas lesz, de azt is ki kell mondani, hogy azért súlyosan társadalmilag igazságtalan helyzet teremtődött. Én most már az elmúlt években, meg baráti társaságokban, meg amikor megkérdeztek választók, hát nagyon nehezen, sokszor nem is tudtam kikerülni a válaszadást, tehát 30.000,- Ft alatt van a 2100 önkormányzati lakásunknak az átlag lakbére. És mindenki, aki hall albérleti árakról Szombathelyen, akkor az el tudja végezni ennek az összehasonlítását, és amikor azt mondom, hogy ez társadalmilag igazságtalan, én azt gondolom, hogy ez védhető. Mellette meg azért én mégiscsak a Szociális és Lakás Bizottság elnöke vagyok és azt pontosan tudom, ez már el is kezdődött, tehát a Nyugat cikke óta, hogyha 30-an nem, egy-kettőt polgármester úrnak is átküldtem, „kezdődik” címszóval. Tehát, hogyha 20-an, 30-an nem kerestek az elmúlt másfél hétben, meg ráadásul kommentekben, akkor keveset mondtam. És van egy fontos felelősségünk és ezért kérem, hogy a méltányossági lakbértámogatást vezessük be, tehát megmarad a mostani szabályozás szerinti lakbértámogatás, azt mondom, hogy közel 300-an, 297-en veszik jelen pillanatban igénybe, és ezen 297 főn kívül, illetve akár a 297-ből is egyesek pedig akkor méltányossági lakbértámogatásba részesülnének. És ugye itt a fő alanyi kör, az egyedülálló nyugdíjasok, illetve, akik rokkantellátást kapnak, a gyermeküket egyedül nevelők, és ezen belül még azok, akik a tartósan beteg gyermeküket nevelik, és akkor még ezen belül még az a kategória, hogy aki egyedül neveli a gyermekét, az is méltányossági lakbértámogatást kapna, és a városvezetéssel való előzetes egyezetés alapján ez egy 25 millió Ft-os keret lenne. Én azt gondolom, hogy ez a 25 millió Ft egyébként elég lehet, és az is fontos eleme a javaslatnak, hogy a lakbér 50 %-áig adhatjuk ezt a méltányossági lakbértámogatást, ami én azt gondolom, hogy az egy komoly mozgástér. És akkor azt is javasoltam a városvezetésnek, hát ki dolgozzon vele, hogyha nem a bizottság elnöke, meg hát az általam vezetett bizottság, tehát a Szociális és Lakás Bizottság hatáskörébe kerüljön. Én azt gondolom, hogy mivel szinte az összes érintettel én személyesen találkozom, most már a két irodavezető asszony jelenlétében én azt gondolom, hogy lelkiismeretes és alapos előterjesztést tudunk vinni a bizottságra, és a bizottság most már egy éve dolgozik együtt, az új ciklusban a bizottságon az összes fontos kérdésben konszenzusos szavazás volt, amit Ágh Ernő képviselőtársamnak is hadd köszönjek meg itt a nyilvánosság előtt. Tehát nem egy politikai tartalom ez, hanem próbálunk a rászorulóknak segíteni, és én tényleg azt tudom ígérni a városvezetésnek, hogy amíg van rá lehetőségem, addig én személyesen mindenkivel egyeztetve, - csak így végezhető ez a munka, - a lehető legrászorultabbak kapnák ezt a méltányossági lakbértámogatást, és megpróbáljuk kiszűrni azokat, akik egyébként pedig visszaélnének a rendszerrel, de erre is van példa. Az elmúlt háromnegyed évnek a tapasztalata is az, hogy őszinteségre nagyon nehéz rábírni mindenkit és akkor azt hiszen nagyon finoman fogalmaztam, úgyhogy én nyilván, ezzel a keserűséggel, hogy ez sok fájdalmat fog okozni embereknek és plusz feladatot fog okozni a Szociális és Lakásirodának, meg a Szociális és Lakás Bizottságnak, emellett nyilván van egy ilyen keserűség bennem, de én azt gondolom, hogy a társadalmi igazságosság ezt követeli. A lakbértámogatással, illetve a méltányossági lakbértámogatással meg azt gondolom, hogy mindenkit fogunk tudni kezelni. Mivel nem nyúlunk most az általános lakbértámogatás szabályaihoz, én azért azt kérem, és ha ez jegyzőkönyvben is szerepelhetne, azt külön megköszönném, bár nyilván László Győző alpolgármester úr adott szava nekem sokat számít. Én azt kérem, hogyha a január-februári tapasztalatok azok, hogy nem tudja már 300 ember igénybe venni a lakbértámogatást, illetve több olyan eset van, amikor meggyőződünk a rászorultság fontosságáról, enyhítsünk ezeken a szabályokon február végén, a 2026-os költségvetési rendelet elfogadásakor, mert ha általános probléma van, azt nem fogjuk tudni a méltányossági lakbértámogatással kompenzálni. Tehát, hogyha általános probléma van, akkor nyilván általános jelleggel kell a lakbértámogatáshoz hozzányúlni. Hát ennyi, aztán ha kell még reagálni, akkor reagálok, azért nem vonom egybe.

**Dr. Nemény András polgármester:** Köszönöm elnök úr! Addig nem zárom le a vitát, amíg nem szólok, addig lehet reagálni, hogyha úgy van. De azt gondolom, hogy mindenki pontosan érti, hogy pontosan miről van szó, és szerintem itt a kulcsszó a felelősség. Úgy általában is mindig a legfontosabb szó az önkormányzat működésében a felelősség, de itt meg különösen. Felelősség a szociálisan hátrányos helyzetűek iránt, rászoruló, nehéz sorsúak iránt. Felelősség az összes többi városlakó iránt is, akinek pedig fontos, hogy hogyan költjük el a város pénzét a leghatékonyabban. Ide tenném még, hogy felelősség az ingatlanállományunk iránt is, hiszen nem mindegy, hogy milyen állapotúak az önkormányzati bérlakások, leginkább a benne lakóknak fontos, hogy milyen lakásokban tudnak lakni, és az biztos, hogy hosszú távon nem egy fenntartható rendszer. Rengeteg szociális bérlakás van, Szombathelyen az egyik legtöbb, ha nem a legtöbb, lakosságarányosan a legtöbb szociális bérlakást tartjuk fenn. És nincs annyi forrásunk, ami elég lenne ennek a felújításához, ugyanakkor, hogyha megnézzük, hogy máshol mennyiért bérelnek szociális bérlakásokat, akkor azt láthatjuk, hogy ennél az összegnél nagyobb összegért. Ez is felelősség, hogy merjünk lépni, amikor erről a helyzetről van szó, akkor is, hogyha ez a döntés, biztos – ahogyan mondta elnök úr – sokakat rosszul fog érinteni elsőre, de én azt gondolom, hogy ha ennek a következménye az, hogy pénz kerül a rendszerbe és fel tudunk újítani szociális bérlakásokat és minőségibb életet tudnak élni, akkor ezek az emberek azt fogják mondani, hogy mindez megéri, ráadásul ez az összeg, amivel többe kerül, ez, hogyha a külső piaci környezetet nézzük, még mindig nagyon alacsony ár. Egy szociális bérlakás rendszerben ezekért a bérleti díjakért azt hiszem, hogy méltányosan tudnak lakni az emberek, pláne, hogyha hozzátesszük azt a védelmi, biztonsági rendszert, azt a hálórendszert, amiről most Czeglédy Csaba elnök úr beszélt, és amit nyilván támogatni is tudunk. Hogy tényleg ne legyen senki se, aki olyan helyzetbe kerül, hogy emiatt az egyébként összegében nem nagy, százalékban nagy, de összegében nem nagy emelés miatt lehetetlen helyzetbe kerülne. Azt pedig magam is gondolom, hogy ennyi év után, amikor kiderül, hogy nagyon sokan vannak, több, mint 130-an olyanok, akik egyébként az egy főre jutó jövedelmük alapján piaci alapon is bérelhetnének lakás, akkor nekünk az is dolgunk, hogy ebben lépjünk, mert a külső elvárás, összességében a szombathelyiek részéről, ha megkérdeznénk őket, márpedig azért próbáltuk ezt tesztelni, az ez. Tehát azt látják, hogy akinek egyébként nincs már lehetősége, nem jut szociális bérlakáshoz és piaci alapon kell bérelnie, mennyivel magasabbat kell fizetnie, akkor az is egy igazságossági kérdés, hogy ehhez képest, akik bekerülnek a rendszerbe, azért mégis egy bizonyos szintet és alapot fizessenek. És talán azt is elhozza mindez, hogy akik mostantól kezdve piaci alapon fogják bérelni az egyébként önkormányzati lakásokat, azok közül, ha mozdulni akarnak, mert éppen egyébként meg annyira nem optimális, ahol laknak, mert nem annyi szoba, vagy többen vannak, akkor átmennek másik piaci lakásba, és ezzel azt szeretnénk elérni, hogy felszabaduljanak lakások és a tényleg rászorulók közül pedig több embert tudjunk behozni ide. Amikor arról beszéltünk, hogy a határozatlan idejű bérlakásoknál, aki úgy gondolja, vegye meg, kinyitottuk az értékesítés lehetőségét, az is erről szólt, mert a határozatlan idejű lakásokat sose szokták visszaadni. Ott is egyébként van, akik már jobban keresnek, és nem is lennének más körülmények között mindenre jogosultak, ott is azt reméljük, hogy a befolyt összeg, amiből egyébként 10 lakás is nagyon soknak számít, hiszen 100 millió Ft feletti összegről beszélünk, hogyha ennek az értékesítése megtörténik, az is nagyrészt vissza fog kerülni ebbe a rendszerbe és a korábbi bérlakások felújítására ad lehetőséget. Tehát egy sokkal kompaktabb, a mostani viszonyokhoz sokkal jobban igazodó rendszer lesz, amiben benne van a fluktuációnak is lehetősége, könnyebben tudunk majd adni olyanoknak bérlakást, akik kívül kerültek a rendszeren és persze szeretnénk a hálót olyan szorosra szőni, hogy azok meg ne essenek ki belőle, akik meg ténylegesen rászorulók. Nyilván felülvizsgálatot igényel, meg fogjuk nézni bizonyos idő eltelte után, hogy ez hogy működik és hogyha jól működik, akkor visszük tovább, ha nem, akkor csiszolunk rajta értelemszerűen, de én magam is elkötelezett voltam benne, hogy ezt a dolgot tegyük rendbe, mert az nem normális, hogy 2008-as árakon, inflációkövetés nélkül működnek a szociális bérlakások. Mint ahogy az sem normális, hogy nem tudjuk beletenni azt a forrást, ami szükséges ahhoz, hogy a megfelelő komfortfokozatban tudjanak a benne lévők élni. Biztos, hogy lesznek negatív hangok, sajnálom előre elnök urat, mert hozzá is el fognak érni, felháborodott hangok bizonyára hozzánk, a városvezetéshez is el fognak érni, de nehéz döntéseket kell néha hozni. Ez egy nehéz döntés, de mi szándékegységben vagyunk ezzel az „Éljen Szombathely!” frakción belül is, és azt gondolom én, csak feltételezem, hogyha nem ellenzéki képviselőként ülnének itt a fideszes képviselők, akkor lehet, hogy most ők terjesztenék be ezt a javaslatot, mert ők is értik ezt a rendszert és tudják, hogy ebben szükséges egyébként változtatni. Kicsit hosszabban szóltam hozzá, de megadom a lehetőséget, hogyha Czeglédy Csaba gombot nyom, parancsoljon!

**Dr. Czeglédy Csaba a Szociális és Lakás Bizottság elnöke:** Köszönöm szépen Polgármester úr! Ugye én alapvetően a lakbér kérdésére összpontosítottam, de ugye van még egy, társadalmilag rendkívül igazságtalan eleme, pár mondatban tértem ki rá, polgármester úr részletesebben kitért. Gyakorlatilag én egy éve firtatom és futottuk a köröket a hivatallal, hogy kezeljük azt a helyzetet, hogy akik 10-20-25 éve bekerültek az akkori helyzetük alapján, szociális szempontok alapján az önkormányzati szociális bérlakásba, majd egyébként megváltozott a helyzetük, jóra fordult, polgármester úr 130-at mondott, akkor vegyük úgy, hogy 130 és 200 között van azoknak a száma, akiknél az önbevallás alapon és az együttműködésükből fakadóan, mert nem tudhatjuk, hogy kik azok, tehát amikor valakiknél a havi jövedelmet akarjuk vizsgálni, akkor azt pontosan tudják, hogy a munkatársaink nem véletlenül látogatják meg őket. Tehát egy a 130-200, ez valójában a NAV-ot és egyéb hatóságokat bevonnánk, akkor lehet, hogy ez a szám még nagyobb lenne. Mindegy. Tehát én egy éve próbáltam abban valami jogi megoldást találni, és most végül lett, hogy kezeljük azt a helyzetet, hogy akiknél egyáltalán nem indokolt, hogy szociális bérlakásban laknak, akkor ezek a lakások hogyan tudnak az önkormányzat szociális gondoskodásába visszakerülni. És a végleges megoldás, és úgy tűnik, hogy ez az egyetlen jogszerű megoldás, hogy bevezetjük a piaci alapon történő lakásbérlést, tehát, hogy a szombathelyi önkormányzatnál eddig csak szociális alapon lehetett önkormányzati lakáshoz jutni, bevezetjük a piaci alapút és gyakorlatilag azok, akik a jövedelmi viszonyuk alapján - és nyilván ez egy folyamat, tehát a megkötött szerződéseket nem érinti - itt lesznek szerencsésebbek, mert akinek már 5 éves szerződése van, és ezt tavaly kötöttük meg, ha jól értem ez 4 év múlva vizsgálandó felül, hiszen itt mindnyájan, még a fideszes képviselőtársaim is a jogállamban hisznek, és nyilvánvalóan visszamenőlegesen nem csorbítunk, tehát nem nyúlunk hozzá a megkötött szerződésekhez, azt gondolom, hogy ez így jogállami. És akik, amikor lejár a szerződésük, és a jövedelmi viszonyuk alapján meg szociális alapon már nem rászorulók, akkor ők áttérnek piaciba, illetve az önkormányzat az önkormányzat érdekét nézve még akár mondhatja is, hogy egyébként nem ajánljuk fel ennek a lakásnak a további használatát, tehát ez az elem is benne van a szabályozásban. 380-an várnak jelen pillanatban lakásra, 40 fölötti azoknak a száma, akik a családon belüli erőszak áldozatai, a gyermekét vagy gyermekeit egyedül nevelő anyák, ezt tovább súlyosbítva, a tartósan beteget egyedül nevelő anyák, akkor a 120-160.000,- Ft nyugdíjjal rendelkező egyedül álló nyugdíjasok, ezeknek a száma 40 fölötti. Tehát, ha az októberi bizottsági ülésen 40 lakást ki tudnánk jelölni, akkor is csak egy-két hónapra lenne kevesebb ránc a homlokunkon, tehát ennyire súlyos a helyzet, minden lakás számít és ezért is tartom azt fontosnak, hogy nyilván nem egyik napról a másikra, hanem az elkövetkezendő években ezt talán egy kicsit helyrebillentjük, és aki szociálisan nem rászoruló, az lehetőleg ne lakjon szociális alapon az önkormányzati lakásban. Vagy fizesse meg az árát, vagy adja vissza az önkormányzatnak a lakást. És most gyakorlatilag ezt is kezeljük ezzel a rendeletmódosítással, és köszönöm a hivatal, illetve a városvezetés konstruktív hozzáállását, hiszen a hétköznapokban ezt nekünk kell megküzdenünk a Szociális és Lakásiroda, illetve a Bérleménykezelési Iroda, meg hát jómagam és a bizottság tagjainak kell ezzel napi szinten küszködnünk. Nyilván az önkormányzat 2000 éve létezik, vagy hát a városunk 2000 éve létezik, most még azt az egy-két évet valahogy kibírjuk, nem akarom elviccelni, a rászorulóknál sok esetben egy-két hónapunk sincsen, ezért is fontos, hogy ezeket a lépéseket most megtegyük.

**Dr. Nemény András polgármester:** Jelentkezőt nem látok, a vitát lezárom, és akkor a módosító javaslatot, amiről Czeglédy elnök úr beszélt, a Szociális és Lakás Bizottság ülésen kiosztott módosító javaslata, ami a lakbértámogatás kiegészítése tekintetében történt, akkor ezt teszem fel először szavazásra, ez egy kiosztott módosító javaslat. Erről szavazunk most.

Megállapítom, hogy a testület 17 egyhangú – *1 képviselő távol van* – elfogadta a javaslatot.

**Dr. Nemény András polgármester:** most pedig a Szociális Bizottság döntésének megfelelően átdolgozott, és szintén kiosztott rendeletről történik a szavazás, erről szavazunk most.

Megállapítom, hogy a testület 13 igen, 0 nem, 4 tartózkodással - *1 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**22/2025. (IX.30.) önkormányzati rendelete**

**a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Végéhez is értünk. Én is köszönöm a munkát mindenkinek, mert nem kis munka volt ebben is.

***13./ Javaslat pályázatokkal kapcsolatos döntések meghozatalára***

***Előadók:*** *Dr. Nemény András polgármester*

***Meghívott:****Csató Kata, a Mesebolt Bábszínház igazgatója*

**Dr. Nemény András polgármester:** Jön a következő, 13-as napirendi pontunk. Hozzászólás, javaslat nincsen, mégiscsak van? Megadom a lehetőséget Németh Ákos tanácsnok úrnak, parancsoljon!

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! A KEHOP Pluszról már beszéltem, de itt van egy másik lehetőség is, ami azt gondolom, hogy rendkívül jó lehetőség és érdemes élni vele. Ljubljana városa már egy elnyert pályázatnak a konzorciumvezetője, ahol próbálják az épületnek a belső komfortos környezetét és az energiahatékonyságot összehangolni, hiszen könnyű úgy energiát spórolni, hogy letekerjük a fűtést, és lekapcsoljuk a villanyt, de a cél az volna, hogy ugyanolyan szintű szolgáltatás mellett, hát, hogy a jóllét és a belső komfort megőrzése mellett sikerüljön energiahatékonyságot növelni. Erre egy nagy beruházást hajt végre Ljubljana és most van lehetőségünk arra, hogy ide bemenjünk egy ilyen transzfervárosként, tehát már egy nyertes pályázatba. A feladatunk pedig az, hogy megnézzük az ott alkalmazott megoldásokat, illetve megvizsgáljuk, hogy van-e olyan része Szombathelynek, ahol esetleg mi is tudnánk ezt alkalmazni, esetleg egy kisebb kis pilot beruházás is belefér, úgyhogy én azt gondolom, hogy ez a jövő, menjünk ebbe az irányba. Köszönöm szépen!

**Dr. Nemény András polgármester:** Köszönöm szépen Németh Ákos tanácsnoknak, menjünk ebbe az irányba, én is egyetértek és szavazunk is. Három határozati javaslatunk van, lehet-e egyben szavazni? Úgy látom, mindenki szerint lehet, akkor szavazunk most.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatokat és a következő határozatokat hozta:

**283/2025. (IX. 29.) Kgy. sz. határozat**

Szombathely Megyei Jogú Város Közgyűlése a **KEHOP\_Plusz 2.2.1-25** **Zöld-kék infrastruktúra fejlesztések településeken (ERFA)** felhívásra történő pályázatbenyújtás lehetőségét megtárgyalta, és a következő döntéseket hozta:

1. A Közgyűlés egyetért a pályázat benyújtásával az előterjesztésben és annak mellékletében részletesen ismertetett tartalommal, és felhatalmazza a polgármestert a szükséges dokumentumok aláírására és benyújtására.
2. A Közgyűlés egyetért azzal, hogy a pályázat sikertelensége esetén történjen meg a dokumentumoknak az értékelésben foglaltak alapján történő átdolgozása és újbóli benyújtása.
3. A Közgyűlés nyertes pályázat esetén felhatalmazza a polgármestert a támogatási szerződés és kapcsolódó dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

 Németh Ákos tanácsnok

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. A végleges pályázati felhívásban szereplő első benyújtási időablak utolsó napja.

 2. A pályázat értékelésének ütemezése szerint

 3. A pályázat értékelésének ütemezése szerint

**284/2025. (IX. 29.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata az EUI03-195 „EffiComfort” című, European Urban Initiative – Innovative Actions keretében benyújtott és elbírált projekthez Transfer Partnerként csatlakozzon, egyúttal felhatalmazza a Polgármestert a szükséges dokumentumok aláírására.
2. A Közgyűlés a pályázathoz szükséges önerőt, 30.000 EUR-t az Önkormányzat költségvetésében biztosítja a 2026. évtől kezdődően az alábbiak szerint:
* 2026. évben: 4.500 EUR
* 2027. évben: 12.000 EUR
* 2028. évben: 12.000 EUR
* 2029. évben: 1.500 EUR.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. azonnal

1. az adott év költségvetésének összeállítása során

**285/2025.(IX.29.) Kgy. sz. határozat**

A Közgyűlés hozzájárul ahhoz, hogy a Mesebolt Bábszínház részt vegyen a Kulturális és Innovációs Minisztérium által kiírt EMT-KIEMELT-250181 számú – önrészt igénylő - pályázatán, önkormányzati többletforrás biztosítása nélkül.

**Felelős:** Dr. Nemény András polgármester

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Csató Kata, a Mesebolt Bábszínház igazgatója)

**Határidő:** azonnal

***14./ Tájékoztató a lejárt határidejű közgyűlési határozatok végrehajtásáról***

 ***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendnél nem látok jelentkezőt, úgyhogy a vitát lezárom, szavazunk.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot és a következő határozatot hozta:

**286/2025. (IX.29.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 214/2025. (VI.19.) Kgy. számú határozat határidejének 2025. december 31. napjára történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Sütő Gabriella, a Főépítészi Iroda vezetője)

**Határidő:** a 2. pontban foglaltak szerint

***15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:**Következő a jegyzői tájékoztató, itt sem látok jelentkezőt, a vitát lezárom, erről is szavazunk.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot és a következő határozatot hozta:

**287/2025. (IX.29.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülés napirendi pontjainak a végére értünk. Köszönöm mindenkinek a munkát, a nézőknek a figyelmet, zárt üléssel folytatjuk, mi még dolgozunk tovább, úgyhogy a tisztelt képviselőket megkérem, hogy maradjanak. A következő közgyűlésünk minden reményünk szerint október utolsó csütörtöki napja, tehát a rendes időpontban kerül meghatározásra, aztán meglátjuk, október 30-át látunk ebben, arra is majd várunk mindenkit szeretettel, addig pedig dolgozunk tovább. Köszönöm szépen a figyelmet még egyszer!

*A közgyűlés nyilvános ülését polgármester úr 15 óra 24 perckor berekesztette*.

 **/: Dr. Nemény András :/ /: Dr. Károlyi Ákos:/**

 **polgármester jegyző**

**Záradék:**

A Közgyűlés ülésén megalkotott normatív határozatok 2025. szeptember 29. napján, és az alábbi rendeletek:

* az önkormányzat 2025. évi költségvetéséről szóló 4/2025. (II.28.) önkormányzati rendelet módosításáról szóló 20/2025. (IX.30.) önkormányzati rendelet,
* a Szombathely Megyei Jogú Város Önkormányzata kizárólagos tulajdonában álló Szombathelyi Parkfenntartási Korlátolt Felelősségű Társaság megszüntetéséről és az önkormányzati feladatellátásnak költségvetési szerv által történő átvételéről szóló 21/2025. (IX.30.) önkormányzati rendelet,
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 22/2025. (IX.30.) önkormányzati rendelet.

 2025. szeptember 30. napján kerültek kihirdetésre a Polgármesteri Hivatal hirdetőtábláján történő kifüggesztés útján.

 **/: Dr. Károlyi Ákos :/**

 **jegyző**